"Floating City" project ah intergrated tourism – adduLIVE\n"ފްލޯޓިން ސިޓީ" ޕްރޮޖެކްޓަށް އިންޓަގްރޭޓް ޓޫރިޒަމް\nJun 24, 2022, 10:28 އައިޝަތު ނަޒާހަތު\nރާއްޖޭގައި ކުރިއަށް ގެންދަން ނިންމާފައި އޮތް ފްލޯޓިން ސިޓީ ޕްރޮޖެކްޓެއް ބަދަލުތަކެއް ގެނެސް އަލުން އެއްބަސްވުމުގައި ރޭ ސޮއިކޮށްފި އެވެ.\nނެދަލޭންޑްސްގެ ޑަޗް ޑޮކްލޭންޑްސް ކުންފުނިން މާލެ އަތޮޅުގައި ތަރައްގީކުރަން ހަމަޖެހިފައިވާ ފްލޯޓިން ސިޓީ އެއްބަސްވުމަށް ބައެއް ބަދަލުތައް ގެނެސް އާ އެއްބަސްވުމެއްގައި ރޭ މިނިސްޓްރީގެ ފަރާތުން ޕާމަނަންޓް ސެކްރެޓަރީ ފާތިމަތު ނިލްފާ އެވެ. ޑަޗް ޑޮކްލޭންޑްސްގެ ފަރާތުން ސޮއި ކުރެއްވީ ސީއީއޯ ޕޯލް ވެން ޑީ ކޭމްޕެވެ.\nމިނިސްޓްރީން ބުނީ މިއީ އިންޓަގްރޭޓެޑް ޓޫރިޒަމް މޮޑެލް އަށް ކުރިއަށް ގެންދާ ގޮތަށް ބަދަލުކުރުމަށް ސޮއި ކުރެވުނު އެއްބަސްވުމެއް ކަމަށާއި އެ މަޝްރޫއު ހިންގަމުން އަންނަ މޮޑެލް ބަދަލުކުރުމަށް ޓްރާންސްފާ ފީއެއްގެ ގޮތުން 1،000،000 ޑޮލަރު ސަރުކާރަށް ނެގުމަށް ހަމަޖެހިފައިވާ ކަމަށެވެ. އެކަން އެ ގޮތަށް ނިންމަން ޖެހުނީ "ވަން އައިލެންޑް ވަން ރިސޯޓް" ކޮންސެޕްޓް ދެމެހެއްޓުމަށް ބޭނުންވާތީ ކަމަށް ވެސް މިނިސްޓްރީން ބުންޏެވެ.\nޑަޗް ޑޮކްލޭންޑްސް އިން ބުނީ ފްލޯޓިން ސިޓީ ޕްރޮޖެކްޓަށް އަލަށް ގެނައި ބަދަލުތަކާ މެދު ވަރަށް ހިތްހަމަޖެހޭ ކަމަށާއި މި މަޝްރޫއު އިންޓަގްރޭޓެޑް ޓޫރިޒަމް މޮޑެލްއަށް ބަދަލުވުމަކީ ލިބުނު ވަރަށް ބޮޑު އުފަލެއް ކަމަށެވެ. މިއީ ބިލިއަން ޑޮލަރުގެ މަޝްރޫއެކެވެ. މީގެ އެއްބަސްވުމުގައ ފުރަތަމަ ސޮއިކުރީ މިދިޔަ އަހަރުގެ ފެބްރުއަރީ9ގަ އެވެ.\n"މޯލްޑިވްސް ފްލޯޓިން ސިޓީ" ގެ ނަމުގައި މާލެ އަތޮޅު އާރަށް ކައިރިން 200 ހެކްޓަރުގެ ފަޅެއްގައި ހިންގަން ރާވާފައިވާ މި މަޝްރޫއުގެ ދަށުން، 5000 ހައުސިން ޔުނިޓް އަޅާ ގޮތަށް ޕްލޭންކޮށްފައިވެ އެވެ. ފްލޯޓިން ސިޓީއާ ގުޅުވައިގެން ޔޮޓް މެރީނާ އާއި ރިސޯޓާއި ޕިކްނިކް އައިލެންޑްތައް ހަދަން ޕްލޭންކޮށްފައިވެ އެވެ. އަދި ފްލޯޓިން ސިޓީގައި ސްކޫލާއި ހޮސްޕިޓަލާއި މޯލްގެ އިތުރުން ކައުންސިލާއި ސަރުކާރު އޮފީސްތައް ވެސް ހެދުމަށް ހަމަޖެހިފައިވެ އެވެ.\nޕްރޮޖެކްޓަކަށް ގެނައި ބައެއް ބަދަލުތަކާ އެކު އިންޓަގްރޭޓެޑް ޓޫރިޒަމް މޮޑެލްއަށް އެ ޕްރޮޖެކްޓްގައި ޓޫރިސްޓު ރިސޯޓެއްގެ އިތުރުން، އާންމުން ދިރިއުޅޭނެ ގެތައް ވެސް އަޅާނެ އެވެ.\nމި ޕްރޮޖެކްޓް އެއްބަސްވުން ސަރުކާރުން އާކޮށްފައި މި ވަނީ މި މަޝްރޫއު މިހާރު ސަރުކާރުން ހުއްޓާލާފައިވާ ކަމަށް ނަޝީދު މި ހަފުތާގެ ތެރޭގައި ވިދާޅުވެފައި ވަނިކޮށެވެ. ނަޝީދު ވިދާޅުވީ މަޝްރޫއު ކުރިއަށް ނުގެންދަން ސަރުކާރުން ނިންމީ އެ މަނިކުފާނުގެ ނަން އެ ޕްރޮޖެކްޓްގައި ޝާމިލުވާތީ ކަމަށެވެ.\nރޭ ޓޫރިޒަމް މިނިސްޓަރު ޑރ. އަބްދުﷲް މައުސޫމް ވިދާޅުވީ އެގްރިމެންޓަށް ބަދަލުތަކެއް ގެނެސްފައި ވަނީ ޓޫރިޒަމް ދާއިރާ ޑައިވާސިފައި ކުރަން ކަމަށެވެ. އަދި މި ޕްރޮޖެކްޓަށް ގެނައި ހަމައެކަނި ބަދަލަކީ ޑިވެލޮޕްކުރާ ކޮންސެޕްޓް އެކަނި ކަމަށް އޭނާ ވިދާޅުވި އެވެ. މިނިސްޓަރު ވިދާޅުވި ގޮތުގައި އެގްރީމެންޓްގެ ދަށުން ހަދާ އިންޓަގްރޭޓެޑް އައިލެންޑުގައި މަދުވެގެން ދެ ޕްރޮޕަޓީ ހަދަން ޖެހޭނެ އެވެ.\n"ރިސޯޓެއް އިންޓަގްރޭޓެޑް ޑިވެލޮޕްމެންޓަކަށް މި ބަދަލު ކުރެވުނީ. އަޅުގަނޑުމެން ކުރިން ރިސޯޓު ހަދަން ނިންމާފައި އޮތް ފަޅު އިންޓަގްރޭޓެޑް މޮޑެލްއަށް ބަދަލުކޮށްލީ،" މނިސްޓަރު ވިދާޅުވި އެވެ. "މި ބަދަލުކޮށްލުމަކީ އޭގެ ޒާތުގައި ޓްރާންސްފާ ފީއެއްގެ ގޮތުގައި އެއް މިލިއަން ޑޮލަރު ލިބޭ ގޮތަށް އޮންނަ ކަމެއް މިއީ."


Vehicle thah re-registry koh number board thah zamaanee kuranee\nމާލޭގެ މަގެއްގައި ސައިކަލުތަކެއް ޕާކްކޮށްފައި. -- ފޮޓޯ: އަވަސް އާކައިވް\nއެއްގަމު އުޅަނދުފަހަރުތައް ރީ ރެޖިސްޓްރީކޮށް، ވެހިކަލްތަކުގެ ނަންބަރު ބޯޑު ޒަމާނާ އެއް ގޮތަށް ބަދަލު ކުރަން އަންނަ އަހަރު ފަށާނެ ކަމަށް ޓްރާންސްޕޯޓް މިނިސްޓްރީ އާއި ފުލުހުން ބުނެފި އެވެ.\nއެއްގަމު އުޅަނދުފަހަރު ތާޑު ޕާޓީ އިންޝުއަރަންސް ކުރަން ނުޖެހޭ ގޮތަށް ހެދުމުގެ އިތުރުން އުޅަނދުތައް ގަރާޖެއްގައި ރަޖިސްޓްރީ ކުރުން ލާޒިމު ނުވާ ގޮތަށް އެއްގަމު ދަތުރުފަތުރުގެ ގާނޫނަށް ހުށަހަޅާފައިވާ އިސްލާހުތައް ދިރާސާ ކުރަމުންދާ މަޖިލީހުގެ ގައުމީ ތަރައްގީއާއި ތަރިކައިގެ ކޮމިޓީއަށް ފުލުހުންނާއި، ޓްރާންސްޕޯޓް އޮތޯރިޓީ އާއި ޓްރާންސްޕޯޓް މިނިސްޓްރީގެ އިތުރުން މާލޭ ސިޓީ ކައުންސިލު ވަނީ އިއްޔެ ހާޒިރުކޮށްފަ އެވެ.\nއެ ކޮމިޓީގެ މެންބަރުންގެ ސުވާލުތަކަށް ޖަވާބު ދެއްވުމުގެ ތެރޭ ފުލުހުންގެ ފަރާތުން ސުޕްރިންޓެންޑެންޓް އޮފް ޕޮލިސް ހުސެއިން ސަމީރު ވިދާޅުވީ އެއް ގަރާޖެއްގައި އެތަކެއް ސަތޭކަ ވެހިކަލެއް ރަޖިސްޓްރީކޮށްފައިވާ މައްސަލަ ކުރިމަތި ވަނީ، ތަންފީޒީ އިދާރާތަކަށް އެކަން ބެލެނޭ ހަރުދަނާ ނިޒާމެއް ނެތުމުން ކަމަށެވެ.\nމިގޮތުން، ވެހިކަލްތައް އަލުން ރީ ރެޖިސްޓްރީކޮށް، ނަންބަރު ބޯޑުތައް ބަދަލުކޮށް، އެ ވެހިކަލެއް ރެޖިސްޓްރީ ކޮށްދީފައިވާ ސީދާ ތަނެއް، ކަމާ ގުޅޭ ހުރިހާ އިދާރާތަކަށްވެސް އެއް ތަނަކުން ބަލައިލެވޭނެ ފަދަ ފަސޭހަ ޕޯޓަލެއް ގާއިމު ކުރުމުގެ މަސައްކަތް ކުރަމުން އަންނަ ކަމަށެވެ.\nއެންމެ މުހިއްމު އެއް ކަމަކީ ފުލުހުންގެ ކެމެރާތަކަށް ވެސް އަރާ ގޮތަށް، އެ ވެހިކަލެއް ނިސްބަތްވާ ސީދާ ރަށެއް ވެސް އެނގޭ ގޮތަށް ނަންބަރު ބޯޑުތައް ބަދަލު ކުރުން ކަމަށް ސަމީރު ވިދާޅުވި އެވެ.\n"މިހާރު ނަންބަރު ޕްލޭޓުތައް މިހުރީ ވަރަށް އޮޅުން އަރާ ގޮތަށް. އަޅުގަނޑުމެން ބަދަލު ގެންނައިރު، ފޮންޓު ސައިޒާއެކު ރަށެއްގެ ނަންބަރުތައް ވަކިން އެނގޭ ގޮތަށް، ކޮންމެ ރަށަކަށް ވަކި އަކުރެއް ދެވޭނެ. އިންޑަސްޓްރިއަލް އޭރިއާތަކުގައި ރެޖިސްޓްރީކޮށްދޭ އުޅަނދުތައް ވެސް ރިޕީޓް ނުވާގޮތަށް، ވަކި އަކުރެއްގެ ދަށުން ހުންނާނީ. މިހާރު ހުންނަ ނަންބަރު ޕްލޭޓުތައް ސްޕީޑް ކެމެރާތަކަށް ފަސޭހައެއް ނޫން ރީޑް ކުރާކަށް. އަލަށް ގެންނަ ބޯޑުތައް ހުންނާނީ ދަނގަނޑުން، އެމްބޮސްކޮށްފައި،" އޭނާ ވިދާޅުވި އެވެ.\nއެއްގަމު ދަތުރުފަތުރުގެ ގާނޫނަށް ހުށަހަޅާފައިވާ އިސްލާހުތަކާ ގުޅޭގޮތުން ފުލުހުންނާއި، ޓްރާންސްޕޯޓް އޮތޯރިޓީ އާއި ޓްރާންސްޕޯޓް މިނިސްޓްރީގެ އިތުރުން މާލޭ ސިޓީ ކައުންސިލުން ވަނީ މަޖިލީހުގެ ގައުމީ ތަރައްގީއާއި ތަރިކައިގެ ކޮމިޓީއަށް ވަނީ މައުލޫމާތު ހިއްސާކޮށްފައި -- ފޮޓޯ: މަޖިލިސް\nޓްރާންސްޕޯޓް މިނިސްޓްރީގެ ފަރާތުން އެ މިނިސްޓްރީގެ ޑެޕިއުޓީ މިނިސްޓަރު ޝިމާޒް އަލީ ވިދާޅުވީ އެކި ކުށްތަކުގައި ވަގު ބޯޑުތައް ޖަހައިގެން އުޅަނދުތައް ބޭނުންކުރާ ކަމަށެވެ. އަދި ކެމެރާތަކަށް އެ ބޯޑު ނާރާ ކަމުގެ ޝަކުވާތައް ފުލުހުން ކުރާ ކަން ވެސް އޭނާ ފާހަގަ ކުރެއްވި އެވެ. އަދި ވެހިކަލްތައް ރީރެޖިސްޓްރީކޮށް އާ ނަންބަރު ބޯޑުތަކަށް ބަދަލު ކުރުމުގެ މަސައްކަތް އަންނަ ޖެނުއަރީ މަހު ތެރޭގައި ފަށަން އުއްމީދު ކުރައްވައި ކަމުގައި ޝިމާޒް ވިދާޅުވި އެވެ.


Jameel ge suvaaleh: Ithubaaru gellen Imran kurehvee konkameh?\n"ޖަޒީރާ ހޮޅުއަށި" ގެ ނަމުގައި ސަރުކާރުން ފެށި ސިލްސިލާ ބައްދަލުވުމުގައި އިމްރާން ނަޝީދާއެކު. -- ފައިލް ފޮޓޯ\nހޯމް މިނިސްޓަރު އިމްރާން އަބްދުﷲ އަށް އޮތް އިތުބާރު ގެއްލިފައިވާ ކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވުމުން އެކަމަށް ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު ފާޑުވިދާޅުވެއްޖެ އެވެ.\nއިމްރާނަށް އޮތް އިތުބާރު ގެއްލިފައިވާ ކަމަށް ނަޝީދު އެމްޑީޕީގެ ޕީޖީ ގްރޫޕްގެ ވަޓްސްއަޕް ގްރޫޕުގައި ލިޔުއްވި މެސެޖެއްގަ އެވެ.\nއޭގެ ފަހުން ރައީސް ނަޝީދު ވަނީ ރޭ ޓްވީޓެއް ވެސް ކުރައްވާފަ އެވެ.\nއެކަމާ ގުޅިގެން މިހާރު އިދިކޮޅުގެ އިސް ސަފުގައި މަސައްކަތްކުރައްވާ ޖަމީލް ވަނީ ނަޝީދަށް ސުވާލުތަކެއް އަމާޒުކުރައްވައިފަ އެވެ.\n"އިތުބާރު ގެއްލެން ހޯމް މިނިސްޓަރު ކުރީ ކޮން ކަމެއް؟ މަޖިލިސް ރައީސް ބޮޑެތި ތަފާތުކުރުން ގެންގުޅެނީ ކީއްވެ؟،" ޖަމީލް ސުވާލުކުރެއްވި އެވެ.\nޖަމީލް އިތުރަށް ވިދާޅުވި ގޮތުގައި ދީނަށް ފުރައްސާރަކުރާ މީހުންގެ މައްސަލައެއް ނެތި ދީން ދިފާއުކުރާ ފަރާތްތައް ގޯސްކުރުމަކީ ދެކޮޅު ޖެހޭކަމެއް ނޫން ކަމަށެވެ.\n"މިއީ ދެފަހަރު ދެގޮތަށް އަމަލުކުރުން ނޫންތޯ؟ ކޮންމެ ބަޔަކު ގާނޫނާ ހިލާފްވިޔަސް ބެލެންވާނެ،" ޖަމީލް ވިދާޅުވި އެވެ.\nރައީސް މުހައްމަދު ނަޝީދު މޯލްޑިވްސް ޕޮލިސް ސާވިސް ޑރ. މުހައްމަދު ޖަމީލް އަހުމަދު + އިމްރާން އަބްދުﷲ ދީނީ އިލްމުވެރިން މިނިސްޓްރީ އޮފް ހޯމް އެފެއާޒް ދީނަށް ފުރައްސާރަ ކުރުން


Wisham aai Leevan ah dhauva kury noosverin ah biru dhakkan: Rajje Tv\nވިޝާމާއި ލީވާންއަށް ދައުވާ ކުރީ ނޫސްވެރިންނަށް ބިރުދައްކަން: ރާއްޖެ ޓީވީ\nލީވާން އަދި ވިޝާމް އިތުރު ނޫސްވެރިންތަކަކާއެކު - އަވަސް ފޮޓޯ: އަހުމަދު ޝުރާއު\nރާއްޖެ ޓީވީގެ ދެ ނޫސްވެރިޔާ ކަމަށްވާ މުހައްމަދު ވިޝާމްއާއި ސްޕޯޓްސް ޖާނަލިސްޓް ލީވާން އަލީ ނަސީރުގެ މައްޗައް ދައުވާ ކުރީ ނޫސްވެރިންނަށް ބިރުދެއްކުމަށް ކަމަށް ރާއްޖެ ޓީވީ އިން ބުނެފި އެވެ.\nވިޝާމާއި ލީވާން އަށް ދައުވާ ކުރި މައްސަލާގައި މިރޭ ރާއްޖެ ޓީވީ އިން ނެރުނު ނޫސްބަޔާނެއްގައި ބުނީ ނޫސްވެރިކަމަށް ފާޅުގައި ގޮންޖެހުންތަކާއި ހުރަސްތައް ކުރިމަތި ވަމުން އަންނަ ދުވަސްކޮޅެއްގައި އިތުރު ދެ ނޫސްވެރިއަކަށް ދައުވާ ކުރުމުން ނޫސްވެރިންގެ ކަންބޮޑުވުން އިތުރުވެއްޖެ ކަމަށާއި އެކަމަކީ ނޫސްވެރިން ކަނބޮޑުވުންތައް އަޑުއެހުމުގެ ބަދަލުގައި އޮބަހައްޓައި ބިރުދައްކަން ކޮށްފައިވާ ކަމެއްގެ ގޮތުގައި ދެކޭ ކަމަށެވެ.\nގާނޫނު ތަންފީޒުކުރާ މުއައްޒަފެއްގެ މަސައްކަތަށް ގަސްދުގައި ހުރަސް އެޅުމުގެ ދައުވާ ވިޝާމާއި ލީވާންގެ މައްޗަށް ކޮށްފައިވަނީ މުލިއާގެ ސަރަހައްދުން ފެނުނު އައިއީޑީ ނައްތާލުމަށް ޓްރެކް ސަރަހައްދު ބަންދުކޮށްފައި ވާތީ އެތަން ކަވަރު ކުރަން އުޅުމުގެ ތެރޭގައި ހިނގާ ދިޔަ ކަމެއްގެ ސަބަބުންނެވެ.\nވިޝާމްގެ މައްޗަށް އިތުރު ދައުވާއެއް ވެސް ކޮށްފައިވެ އެވެ. އެއީ މިދިޔަ އަހަރުގެ މާޗް މަހުގެ ތެރޭގައި އެމްޑީޕީ އަދި އަދާލަތު ޕާޓީން ބޭއްވި މުޒާހަރާއެއް ކަވާކުރަން އުޅުމުގެ ތެރެއިން އޭނާ ހައްޔަރުކުރި މައްސަލާގަ އެވެ. އުފުލާފައިވަނީ، އެ މައްސަލާގައި ވިޝާމްގެ މައްޗަށް އުފުލަނީ ފުލުހުންގެ ދައުރު އަދާކުރުމަށް ދަތިކުރުމުގެ ދައުވާ އެވެ.\nލީވާން އަދި ވިޝާމަށް މިހާރު ކްރިމިނަލް ކޯޓަށް ހާޒިރުވުމަށް ޗިޓް ފޮނުވާފައިވާއިރު، ހާޒިރުވާން އަންގާފައިވަނީ މި މަހުގެ 14 ވަނަ ދުވަހު އެވެ.\nނޫސްވެރިން ދިވެހި މީޑިއާ


"ވިޝް ޑްރެގަން" ނެޓްފްލިކްސަށް "ވިޝް ޑްރެގަން" ނެޓްފްލިކްސަށް\n"ވިޝް ޑްރެގަން" ނެޓްފްލިކްސަށް\nމިއަހަރުގެ ޖެނުއަރީމަހު ޗައިނާގައި ދައްކަން ފެށި އެނިމޭޓެޑް ފިލްމު "ވިޝް ޑްރެގަން" މިހާރު ނެޓްފްލިކްސްއިން ބަލާލެވޭނެއެވެ. މި ފިލްމުގެ އިނގިރޭސި ވާރޝަނާއި އެކު އޮރިޖިނަލް ޗައިނީޒް ވާރޝަންވެސް މިހާރު ބެލޭނެއެވެ.\nފިލްމުގެ ވާހަކަލިޔެ ޑައިރެކްޓުވެސް ކޮށްފައިވަނީ ކްރިސް އެޕެހާންސް އެވެ. ފިލްމު ރިލީޒްކުރި ފަހުން ބެލުންތެރިންނާއި ކްރިޓިކުންގެ ބޮޑު ތަރުޙީބެއް މި ފިލްމަށް އަންނަނީ ލިބެމުންނެވެ. އެނިމޭޝަން އަދި ޓޯނަށް ޚާއްޞަކޮށް ތަޢުރީފް ލިބެމުންދާއިރު ޗައިނާގެ ސަޤާފަތްވެސް ފިލްމުން ވަރަށް ރަގަޅަށް ފެނިގެންދެއެވެ.\nބައެއް ފަރާތްތަކުން ބުނާގޮތުގައި ޑިޒްނީގެ "އަލާދީން" އަދި ޑިޒްނީ ޕްލަސްއިން ދާދި ފަހުން ދެއްކި "ރާޔާ އެންޑް ދަ ލާސްޓް ޑްރެގަން" އާއި އެއްގޮތްކަމެއް މި ފިލްމުގެ ވާހަކައިގައި ހުރެއެވެ. މި ފިލްމަކީ ބޭސް އެނިމޭޝަންގެ ފުރަތަމަ އެނިމޭޝަން ފިލްމަށްވާއިރު ޑައިރެކްޓަރ ކްރިސްގެ ވެސް ފުރަތަމަ ޑައިރެކްޝަން އެވެ.\n98 މިނިޓްގެ މި ފިލްމު ނެޓްފްލިކްސްގައި ދައްކަން ފަށާފައިވަނީ މިމަހުގެ 1 ވަނަ ދުވަހު އެވެ. އިނގިރޭސި، ސްޕެނިޝް އަދި ޗައިނާގެ ކެންޓޯނީސް ބަހުންވެސް މިހާރު މި ފިލްމު ބަލާލެވޭނެއެވެ.


SunOnline: Bodethi match thakun nerumah Rajjeyge league ge level mathi kuran jehey: Lippi\nބޮޑެތި މެޗުތަކުން ނަތީޖާ ނެރުމަށް ރާއްޖޭގެ ލީގުގެ ލެވެލް މަތި ކުރަން ޖެހޭ: ލިއްޕީ\nޢަބްދުﷲ އައިމަން 10 Sep 2019, 23:28\nޗައިނާގެ ކޯޗު މާސެލޯ ލިޕީ ---\nވަރުގަދަ ގައުމުތަކާ ދެކޮޅަށް ކުޅޭ މެޗުތަކުގައި ނަތީޖާ ނެރުމަށް ޓީމެއް ތައްޔާރު ކުރާއިރު އެންމެ މުހިންމު ކަމަކީ އެ ގައުމުގެ ލީގުގެ ލެވެލް މަތިކުރުން ކަމަށާއި ރާއްޖެއަށްވެސް އޭރަށް ކުރިމަގުގައި ކުރި ހޯދޭނެ ކަމަށް އިޓަލީއަށް 2006 ވަނަ އަހަރު ވޯލްޑްކަޕު ކާމިޔާބު ކޮށްދިނުމަށްފަހު މިހާރު ޗައިނާއަށް ކޯޗުކަން ކޮށްދެމުން އަންނަ މާސެލޯ ލިއްޕީ ބުނެފިއެވެ.\nމިރޭ ވޯލްޑްކަޕުގެ ކޮލިފައިންގައި ރާއްޖެއާއި ޗައިނާ ބައްދަލުކުރި މެޗު ނިމުނީ 0-5 ގެ ބޮޑު ނަތީޖާއަކުން ޗައިނާ ކުރި ހޯދައިގެންނެވެ. މިއީ 2001 ވަނަ އަހަރު ޗައިނާއާ ދެކޮޅަށް ރާއްޖޭގައި ކުޅުނު މެޗާ އަޅާ ބަލާއިރު ދަށް ނަތީޖާއަކަށްވާ އިރު ރާއްޖެއަށް ފަހުގެ ތާރީހެއްގައި ޗައިނާ ފަދަ ބޮޑު ޓީމެއް ގާތުން މޮޅުވެފައެއްވެސް ނުވެއެވެ.\nމެޗަށްފަހު ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަމުން ޗައިނާގެ ކޯޗު ލިއްޕީ ބުނީ ޓީމުން ދެއްކި ކުޅުމާ ދޭތެރޭ ހިތްހަމަޖެހޭ ކަމަށެވެ. އަދި ވަކި ވަކި ކުޅުންތެރިންގެ ނަން ނުހިމެނި ކަމުގައި ވިޔަސް ޖުމްލަކޮށް ޓީމުން ދެއްކީ މޮޅު ކުޅުމެއް ކަމަށެވެ. އަދި މެޗަށް އައި އިރު ރާއްޖޭގެ ފެންވަރު ނޭނގޭ ކަމާއި މެޗަށް ނުކުތީ ރާއްޖޭގެ ޓީމަށް ފުރިހަމައަށް އިހުތިރާމު ކުރަމުންކަން ކޯޗު ވަނީ ފާހަގަ ކޮށްފައެވެ.\n"ކުރީ މެޗާ އަޅާކިޔާއިރު މި މެޗުގައި ޓީމުން ދެއްކި ކުޅުން ރަނގަޅުކަން ފާހަގަ ކުރެވުނު. ޓީމުން ކުޅުނީ މޮޅުވުމުގެ ރޫހުގައި. ލިބުނު ފުރުސަތުތަކުގެ ބޭނުން ރަނގަޅު ގޮތުގައި ހިފީމަ މިވަރުގެ ބޮޑު މޮޅެއް މި ލިބުނީ،" ލިއްޕީ ބުންޏެވެ.\nއޭނާ ބުނީ ރާއްޖޭގައިވެސް ފާހަގަކޮށްލެވޭ ރަނގަޅު ކުޅުންތެރިންތަކެއް ތިބި ކަމަށާއި ޓީމުން ރަނގަޅު ކުޅުމެއް ދެއްކޭތޯ މަސައްކަތްކުރި ކަަމަށެވެ.\n"ރާއްޖޭގެ ލީގަކީ ކިހާ ފެންވަރެއްގެ ލީގެއް ކަމެއް އަހަރެންނަށް އެހާ ރަނގަޅަކަށް ނޭންގޭ. އެކަމުވެސް ޓީމު ރަނގަޅު ފެންވަރަކަށް ގެންދަން ވަރަށް ގިނަ މަސައްކަތްތަކެއް އަދި ކުރަންޖެހޭ. އެގޮތުން އެންމެ މުހިންމު ކަމަކީ ގައުމީ ލީގުގެ ފަންތިއަކީ ވަރަށް މަތީ ފަންތީގެ ލީގެއް ކަމުގައި ހެދުން،"\nޗައިނާގެ ގައުމީ ލީގު ކަމަށްވާ ޗައިނީސް ސުޕަ ލީގަކީ މިހާރު ދުނިޔޭގައި ވެސް އޮތް އެންމެ އަގުބޮޑު ލީގެވެ. އެހެން ކަމުން ޔޫރޮޕުގެ މަޝްހޫރު ކޯޗުންނާއި ކުޅުންތެރިން ވެސް މިހާރު އަންނަނީ އެ ލީގަށް ބަދަލުވަމުންނެވެ.\nލިއްޕީ ބުނީ އެފަދަ ފެންވަރުގެ ކުޅުންތެރިންނާ އެކު ކުޅުމުން ގައުމީ ޓީމުގައި ތިބި ކުޅުންތެރިންގެ ފަންތި މަތިވާނެ ކަމަށެވެ.


SunOnline: Palestine aa medhu majileehun dhekey goiy bainal'aguvaamee mujthamau ah haamakurany\nފަލަސްތީނާމެދު މަޖިލީހުން ދެކޭގޮތް ބައިނަލްއަގުވާމީ މުޖްތަމައަށް ހާމަކުރަނީ\nއާނިފާ ހުސައިން ސިރާޖް 07 Jul 2021, 12:35\nފަލަސްތީނު މައްސަލައިގައި ރާއްޖޭގެ ރައްޔިތުންގެ މަޖިލީހުން ދެކޭގޮތް ބައިނަލްއަގުވާމީ މުޖްތަމައަށް ހާމަކުރުމަށް ފާސްކޮށްފިއެެވެ.\nމި ގަރާރު މަޖިލީހަށް ހުށަހަޅުއްވާފައި ވަނީ ވިލިނގިލީ ދާއިރާގެ މެންބަރު ސައުދު ހުސައިނެވެ.\nއެ ގަރާރުގައި ވަނީ، އިސްރާއީލުން ފަލަސްތީނުގެ ބިންތަކަށް ވެރިވެގަތުމަށް ކުރަމުންގެންދާ މަސައްކަތް ހުއްޓާލުމަށް ގޮވާލައިފައެވެ. އަދި ފަލަސްތީނުގެ ރައްޔިތުންނަށް ދެމުން ގެންދާ އިންސާނިއްޔަތާ ހިލާފު އަނިޔާތައް ކުށްވެރިކޮށް، އެ އަނިޔާތައް ހުއްޓާލުމަށްވަނީ ގޮވާލައިފައެވެ.\nއޭގެ އިތުރުން ރައްޔިތުންގެ މަޖިލީހުން އެ މައްސަލައާ މެދު ދެކޭގޮތް ބައިނަލްއަގްވާމީ މުޖްތަމައަށް ހާމަކުރުމަށް ވަނީ ނިންމަވާފައެވެ.\nގަރާރު މަޖިލީހުން ފާސްކޮސްފައިވަނީ ވޯޓުގައި ބައިވެރިވި 44 މެންބަރުންގެ އަޣްލަބިއްޔަތުންނެވެ. ގަރާރު ފާސްކުރަން ބޭނުން ނުވާކަމަށް އެއްވެސް މެންބަރަކު ވޯޓު ދީފައި ނުވާއިރު، ފާސްވުމަށް ބޭނުންވާ އަދަދަކީ 23 ވޯޓެވެ.\nފަލަސްތީނު މައްސަލައިގައި މަޖިލީހުން ދެކޭގޮތް ބައިނަލްއަގުވާމީ މުޖްތަމައަށް ހާމަކުރައްވަން ނިންމަވާފައިވާއިރު، މީގެ ކުރިންވެސް އިސްރާއީލުން ފަލަސްތީނަށް ދެމުން ގެންދިޔަ އުދުވާނީ ހަމަލާތައް ރާއްޖެއިން ވަނީ ކުށްވެރިކޮށްފައެވެ.


MDP Primary Gai Vote Olhuvaali Kamuge Thuhumathu Kohfi - Vaguthu\nއެމްޑީޕީ ޕްރައިމަރީގައި ވޯޓު އޮޅުވާލިކަމުގެ ތުހުމަތު ކޮށްފި\nއެމްޑީޕީ ޕްރައިމަރީގެ ވޯޓް ލުމާއި ވޯޓް ގުނުމުގެ ކަންކަން ކުރިއަށް ދަނީ -- ވަގުތު އިމޭޖެސް: އިބްރާހިމް ޝާބިލް\nއެމްޑީޕީ އިން ހުކުރު ދުވަހު ބޭއްވި ރައްޔިތުން މަޖިލިސް އިންތިހާބުގެ ޕްރައިމަރީގައި ށ. ބިލެއްފަހީގެ ވޯޓު އޮޅުވާލި ކަމުގެ މައްސަލައެއް ފެންމަތި ވެއްޖެއެވެ.\nޕްރައިމަރީގައި މި ދާއިރާ ( ށ. ކަނޑިތީމު ) އަށް ވާދަކޮށްފައި ވަނީ އަބްދުﷲ ޝަހީމް ހަކީމް އާއި އަމީން ފައިސަލް އެވެ. އަދި އިންތިހާބުގެ ވަގުތީ ނަތީޖާއިން ދައްކާ ގޮތުގައި6ވޯޓުގެ ތަފާތަކުން ޕްރައިމަރީ ކާމިޔާބު ކޮށްފައި ވަނީ ޝަހީމް އެވެ.\n"ވަގުތު" އަށް އެނގިފައިވާ ގޮތުގައި ބިލެއްފަހީގައި ބެހެއްޓިފައިވާ ވޯޓު ފޮއްޓަށް ވޯޓު ލައިފައި ވަނީ އެ ރަށުގައި ނެތް ބައެއް ކަމަށާއި، އެގޮތަށް 11 މީހުން ރަށުގައި ނެތް އިރު އެމީހުންގެ ދިވެހި ރައްޔިތެއްކަން އަންގައިދޭ ކާޑު ބެނުން ކޮށްގެން އެހެން ބަޔަކު އެމީހުންގެ ނަމުގައި ވޯޓު ލާފައިވާ ކަމަށެވެ. އެ 11 މީހުން ތިބީ މާލެ އާއި ރާއްޖޭގެ އެހެން ރަށްރަށުގައި ކަމަށާއި އެ މީހުން ގުޅައި އެކަމާއި ބެހޭ ގޮތުން ޝަކުވާ ކުރަމުން އަންނަ ކަމަށްވެސް "ވަގުތު" އަށް މައުލޫމާތު ލިބިފައި ވެއެވެ. އަދި ހަމަ އެހެންމެ މި 11 މީހުންނަކީ އާންމުކޮށް ރަށަށް ނާންނަ މީހުންކަމަށް ވާތީ ސީދާ އެއީ ކާކުކަން ވޯޓުލާ މަރުކަޒުގައި ތިބި މީހުންނަށް ނޭންގޭ ކަންވެސް ވަގުތަށް ވަނީ ކަށަވަރު ވެފައެވެ.\nކަނޑިތީމުގެ އެމްޑީޕީ ޕްރައިމަރީގެ ނަތީޖާއިން ދައްކާ ގޮތުގައި އަމީން އަށް 09 ވޯޓު ލިބިފައި ވާ އިރު ޝަހީމް އަށް ލިބިފައި ވަނީ 159 ވޯޓެވެ. އަދި ކަނޑިތީމު ދާއިރާގެ ވަގުތީ ނާތީޖާއިން ދައްކާ ގޮތުގައި އަމީން އަށް 456 ވޯޓު ލިބިފައި ވާއިރު ޝަހީމް އަށް ލިބިފައި ވަނީ 462 ވޯޓެވެ.\nމީގެއިތުރުންވެސް، މަޢުލޫމާތު ލިބިފައިވާ ގޮތުގައި އެ 11 މީހުންގެ ވޯޓު ބާޠިލު ކޮށްފިނަމަ އަމީން ޕްރައިމަރީ އިން ހޮވިވަޑައިގަންނަވާނެ އެވެ. އަދި މި މައްސަލަ އެމްޑީޕީގެ ލީޑާޝިޕްއާ ހިއްސާ ކުރުމުގެ މަސައްކަތާއި ވޯޓުލީ މީޙުންގެ ނަންނަތައް ހޯދުމުގެ މަަސައްކަތް މިހާރު އަންނަނީ ކުރެވެމުންނެވެ. ވޯޓު ލުން ކުރިޔަށް ގެންގޮސްފައި ވަނީ ދެ ކެނޑިޑޭޓުންގެ ހާޒިރުގައެވެ.\nޖެނުއަރީ 19, 2019 20:40\nޖެނުއަރީ 19, 2019 21:49


SunOnline: Noosverikamuge inaamah 40 faraathakun kurimathilaifi\nނޫސްވެރިކަމުގެ އިނާމަށް 40 ފަރާތަކުން ކުރިމަތިލައިފި\nޝަފްނާ ހުސައިން 25 Aug 2019, 14:23\nމީޑިޔާ ކައުންސިލުން ބޭއްވި ނޫސްވެރިންގެ ބައްދަލުވުމުގައި ކައުންސިލްގެ ނައިބު ރައީސް އަހްމަދު އާޒިފް ވާހަކަ ދައްކަވަނީ -- ސަން ފޮޓޯ/ އަހުމަދު އަވްޝަން އިލްޔާސް\nމޯލްޑިވްސް މީޑިއާ ކައުންސިލް (އެމްއެމްސީ) އިން ކޮންމެ އަހަރަކު ވެސް ދެމުން އަންނަ ނޫސްވެރިކަމުގެ އިނާމަށް މި އަހަރު 40 ހުށަހެޅުމެއް ލިބިފައިވާ ކަމަށް އެމްއެމްސީ އިން ބުނެފިއެވެ.\nމީޑިއާ ކައުންސިލުގައި މިއަދު ނޫސްވެރިންނާ ބައްދަލުކުރައްވައި އެެކައުންސިލުގެ ނައިބު ރައީސް އަހްމަދު އާޒިފް ވިދާޅުވީ އެވޯޑަށް ޖުމްލަ 40 ހުށަހެޅުމެއް ލިބިފައިވާ ކަމަށާއި، އެންމެ އުންމީދީ ނޫސްވެރިޔާގެ އެވޯޑަށް ވެސް ފަސް ފަރާތަކުން ކުރިމަތިލާފައިވާ ކަމަށެވެ.\nހަމައެއާއެކު ރާއްޖޭގެ ނޫސްވެރިކަމަށް 75 އަހަރު ފުރުމުގެ މުނާސަބަތުގައި މީޑިއާ ކައުންސިލުން ދޭން ފަށާފައިވާ ނޫސްވެރިކަމުގެ ހާއްސަ އިނާމަށް 29 ފަރާތަކުން ކުރިމަތިލާފައިވާ ކަމަށް ވެސް އާޒިފް ވިދާޅުވިއެވެ.\nއެންމެ އުންމީދީ ނޫސްވެރިޔާގެ އިތުރުން ދެން އެވޯޑު ދިނުމަށް ނިންމާފައިވާ އެހެން ދާއިރާތަކަކީ، އިޖުތިމާއީ ދާއިރާ، ސިޔާސީ ދާއިރާ، ޝަރުއީ އަދި ގާނޫނީ ދާއިރާ، ވިޔަފާރި އާއި އިގްތިސޯދުގެ ދާއިރާ، ކުޅިވަރުގެ ދާއިރާ، ފޮޓޯގްރަފީ ދާއިރާ، ވީޑިއޯގްރަފީ ދާއިރާ، އަދި ފީޗާ ދާއިރާ އެވެ.\nމީޑިއާއަށް މައުލޫމާތު ދެއްވަމުން ކައުންސިލް މެމްބަރު އަހްމަދު ޖަދުއާން ވިދާޅުވީ، މީޑިއާ ކައުންސިލުން މަސައްކަތް ކުރަމުން ދަނީ ނޫސްވެރިކަމުގެ އިނާމަކީ ދެފުށް ފެންނަ، މިނިވަން، އިންސާފުވެރި އެވޯޑަކަށް ހެދުމަށް ކަމަށެވެ.\nމީޑިޔާ ކައުންސިލްގެ މެމްބަރު އަހްމަދު ޖަދުއާން -- ސަން ފޮޓޯ/ އަހުމަދު އަވްޝަން އިލްޔާސް\nއެގޮތުން މިފަހަރު ނޫސްވެރިކަމުގެ ހާއްސަ އިނާމަށް ކުރިމަތިލާފައިވާ ފަރާތްތަކުގެ ތެރެއިން ޝަރުތު ހަމަވާ ހުރިހާ ފަރާތްތަކަށް އެވޯޑު ދިނުމަށް ނިންމާފައިވާ ކަމަށް ޖަދުވާން ވިދާޅުވިއެވެ.\nއެހެން އަހަރުތަކާ ހިލާފަށް އެންމެ އުންމީދީ ނޫސްވެރިޔާގެ އިނާމު ފިޔަވައި މިއަހަރު ނޫސްވެރިކަމުގެ އިނާމު ދިނުމަށް ހަމަޖެހިފައި ވަނީ ޕްރިންޓް، އޮންލައިން އަދި ބްރޯޑްކާސްޓިން ކެޓަގަރީ ވަކިންނެވެ. މިއީ އެވޯޑު ވީހާވެސް ބޮޑަށް ފުޅާ ކޮށްލައިގެން، މީޑިއާގެ ދާއިރާގައި މަސައްކަތް ކުރައްވާ ހުރިހާ ފަރާތްތަކަށް ފުރުސަތު ދިނުމުގެ ގޮތުން ގެނެސްފައިވާ ބަދަލެކެވެ.\nޕްރިންޓް އަދި އޮންލައިން ކެޓަގަރީ އިން މި ފަހަރު 33 ހުށަހެޅުމެއް ލިބިފައި ވާއިރު، ބްރޯޑްކާސްޓިން ކެޓަގަރީ އިން ލިބިފައި ވަނީ އެންމެ ހަތް ހުށަހެޅުމެވެ.\nބްރޯޑްކާސްޓިން ކެޓަގަރީ އިން ލިބުނު ހުށަހެޅުންތަކުގެ އަދަދު މަދުކަން ފާހަގަ ކުރައްވައި އާޒިފް ވިދާޅުވީ، އަންނަ އަހަރު އެ އަދަދު އިތުރުވާނެ ކަމަށް އުންމީދު ކުރައްވާ ކަމަށެވެ. އަދި ރާއްޖޭގައި މަސައްކަތް ކުރާ ކޮންމެ ނޫސްވެރިއަކަށް ވެސް އެވޯޑަށް ކުރިމަތިލުމުގެ ފުރުސަތު އޮންނާނެ ކަމަށް އާޒިފް ވިދާޅުވިއެވެ.\nނޫސްވެރިކަމުގެ އެވޯޑު ހަފްލާ ބާއްވަން ހަމަޖެހިފައި ވަނީ އަންނަ މަހުގެ 15 ވަނަ ދުވަހު، ދަރުބާރު ގޭގައެވެ. ހަފްލާއަށް ވާންޖެހޭ އެންމެ ފަހުގެ ތައްޔާރީތައް އެމްއެމްސީ އިން މިހާރު އަންނަނީ ވަމުންނެވެ.\nނޫސްވެރިކަމުގެ އިނާމަށް ކުރިމަތިލާފައިވާ ހުރިހާ ފަރާތްތަކާ ވެސް އިންޓަވިއު ކުރުމަށް މީޑިއާ ކައުންސިލުން ވަނީ ނިންމައިފައެވެ. އަދި މިހާރު އިންޓަވިއު ކުރުމުގެ މަސައްކަތް މުޅިން ނިމިފައިވާ ކަމަށް މީޑިއާ ކައުންސިލުން މައުލޫމާތު ދެއެވެ.\nސަން މީޑިއާއިން ނޫސްވެރިކަމުގެ އިންޓާންޝިޕެއް ފަށަނީ


Tushar Kapoor huree loabiveriaku hoadhan thayyarah! | Hurihaa.mv\nތުޝާރް ކަޕޫރް ހުރީ ލޯބިވެރިއަކު ހޯދަން ތައްޔާރަށް!\nLast updated on 15 Jan 2022, 11:07\nތުޝާރް ކަޕޫރް. ފޮޓޯ: ދަޕްލޭސް ޓޫ\nމަޝްހޫރު ފިލްމީ ފަންނާނެއްކަމަށްވާ ތުޝާރް ކަޕޫރް ހުރީ އޭނާގެ ހަޔާތަށް ލޯބިވެރިއަކު ހޯދަން ތައްޔާރަށް ކަމަށް އޭނާ ބުނެފި އެވެ.\nއިންޑިޔާގެ ނޫސްތަކަށް މައުލޫމާތުދެމުން ތުޝާރް ބުނީ، އޭނާގެ ހަޔާތް އިތުރަށް ފުރިހަމަ ކުރުމަށް ލޯބިވެރިއަކު ގެނައުމަށް ވިސްނިނަމަވެސް، ލޯބިވެރިއަކު ނެތުމަކުން ވަކި އޭނާގެ ހަޔާތް ފުރިހަމަ ނުވެ ނުދާކަމަށެވެ.\nއެކަނިވެރިކަމާއިއެކު ބައްޕައެއްގެ ދައުރު އަދާކުރަމުންދާ ތުޝާރް ވަނީ ދަރިފުޅާއިއެކު އޭނާގެ ހަޔާތް ބާއްޖަވެރިކަމަށް ބުނެފަ އެވެ. 2016 ވަނަ އަހަރު ތުޝާރް ދަރިއަކު ހޯދާފައިވަނީ ސަރުގެސީ މެދުވެރިކޮށްށެވެ. ތުޝާރްއަށް ލިބިފައިވަނީ ފިރިހެން ކުއްޖެކެވެ.\nތުޝާރް ކަޕޫރްއަކީ އެކްޓަރު ޖީތޭންދްރަ އާއި ފިލްމު އަދި ޓެލެވިޝަން ޕްރޮޑިއުސަރު އޭކްތާ ކަޕޯރްގެ ފިރިހެން ކޮއްކޮ އެވެ.\nއޭގެ އިތުރުން ތުޝާރް ވަނީ ފިރިހެން ދަރިއަކު އެކަނި ބަލައި ބޮޑުކުރުމުގެ ތަޖުރިބާއާ ގުޅޭގޮތުން ފޮތެއްވެސް ލިޔެފަ އެވެ.\nއޭނާ ބުނާގޮތުން ލޯބިވެރިއަކު ހަޔާތަށް ގެނައުމަށް ބޭނުންވި ނަމަވެސް އޭނާ އެކަމުގައި އަވަސް އަރުވާކަށް ބޭނުމެއް ނުވެ އެވެ. އަދި ލޯބިވެރިއަކު ހޯދަނީ އޭނާގެ ހަޔާތް އިތުރަށް ފުރިހަމަ ކުރުމަށް ކަމަށާއި، ހަޔާތުގައިވާ އުނިކަމެއް ފިލުވުމުގެ މަގުޞަދެއްގައި ނޫންކަމަށް އޭނާ ބުނެ އެވެ.


Dhagandey Aaeku Sainosa In Levista Cup Kaamiyaabu Koffi - Vaguthu\nދަގަނޑޭއާއެކު ސައިނޯސާއިން ލެވިސްޓާ ކަޕް ކާމިޔާބު ކޮށްފި\nފޮޓޯ/ އޭދަފުށީ ޓައިމްސް\nއޭދަފުށީ ވެލާ ސްޕޯޓްސް ކްލަބުން އިންތިޒާމުކޮށްގެން ކުރިއަށްގެންދިޔަ ލެވިސްޓާ ކަޕް ފުޓްބޯޅަ މުބާރާތުގެ ޗެމްޕިއަންކަން ސައިނޯސާ ފުޓްބޯލް ކްލަބް ހޯދައިފިއެވެ.\nރާއްޖޭގެ އުފެދުނު އެންމެ މޮޅު ފުޓުބޯޅަ ކުޅުންތެރިޔާ ދަގަނޑޭވެސް އެޓީމުން ފެނިގެންދިޔައިރު، މިއަދު ހަވީރު އޭދަފުށީ ޓާފް ފުޓްބޯޅަ ދަނޑުގައި އެމްއޭ ޔުނައިޓެޑާ ދެކޮޅަށް ކުޅުނު ފައިނަލް މެޗުން ސައިނޯސާ މޮޅުވީ 4-2ގެ ނަތީޖާއަކންނެވެ.\nލެވިސްްޓާ ކަޕަކީ ޒަމާންވީ މުބާރާތެކެވެ. ކޮންމެ އަހަރަކުވެސް ބޮޑި އީދާ ދިމާކޮށް މުބާރާތް ބާއްވާއިރު، މުބާރާތުގައި ފުޓުބޯޅައިގެ އެތަކެއް ތަރިންނެއް ފެނިގެންދެއެވެ. މީގެ ކުރިން ފަސް ފަހަރު ސައިނޯސާއިން ޗެމްޕިއަންކަން ހޯދައިފައި އޮތް ނަމަވެސް، އެޓީމަށް މިފަހަރު ތަށި ލިބުނީ 18 އަހަރުގެ ދިގު އިންތިޒާރަކަށް ފަހުއެވެ.\nމިއަދުގެ މެޗު ސައިނޯސާއިން ކާމިޔާބުކުރީ އެމްއޭ ޔުނައިޓެޑުން ދެ ގޯލު ޖަހާފައި ވަނިކޮށް މެޗުގެ ފަހު 20 މިނެޓުގައި ފަހަތުން އަރައި ހަތަރު ގޯލު ޖަހައިގެންނެވެ. ރާއްޖޭގެ ފުރަތަމަ ޑިވިޝަންގައި ފާހަގަކޮށްލެވޭ ގިނަ ކުޅުންތެރިންތަކެއް ދެޓީމުންވެސް ފެނިގެންދިޔައިރު، މެޗުގެ ފުރަތަމަ ގޯލު ޖެހީ އެމްއޭ ޔުނައިޓެޑުންނެވެ. ފުރަތަމަ ހާފުގައި މި ގޯލު އެޓީމަށް ކާމިޔާބުކޮށްދިނީ އަލީ ފާސިރު (ސެންޓޭ) އެވެ. ދެ ވަނަ ހާފުގައި އެމްއޭ ޔުނައިޓެޑުން ލީޑު ފުޅާކުރީ ސެންޓޭގެ ބޭބެ މުހައްމަދު ފާސިރު ޖެހި ގޯލުންނެވެ.\nމެޗުގެ ފަހުކޮޅުގައި ސައިނޯސާއިން ނަތީޖާ އަނބުރާލިއިރު، އެޓީމުގެ ފުރަތަމަ ގޯލަކީ އެމްއޭ ޔުނައިޓެޑްގެ ސާމީ އިބްރާހީމް އަތުން ބައިކޮޅަށް ވަން ގޯލެކެވެ. ސައިނޯސާއިން މެޗުގެ ނަތީޖާ ހަމަހަމަ ކުރީ ދަގަނޑޭ ނަގައިދިން ހުރަހަކުން ހަމްދާން އަބްދުއްސައްތާރު ބޮލުން ޖެހި ގޯލުންނެވެ. މެޗުގެ ނަތީޖާ ހަމަހަމަ ކުރުމަށް ފަހު އިރުކޮޅެއް ތެރޭ ސައިނޯސާއިން މެޗުގައި ލީޑު ނެގީ ދަގަނޑޭ ހޯދައިދިން ޕެނަލްޓީއަކުން މުހައްމަދު އުމެއިރުވެ. އޭގެ ފަހުން ސައިނޯސާ އަށް ތަށި ޔަގީންކޮށްދިން ގޯލު މެޗު ނިމެން އުޅެނިކޮށް ކާމިޔާބުކޮށްދިނީ ދަގަނޑޭއެވެ.\nދަގަނޑޭ ގައުމީ ސްކޮޑަށް ނުނެގުމާއެކު އޭނާގެ ވާހަކަތައް ގިނަވެފައިވާއިރު، އެންމެ މޮޅު ފޯވާޑުގެ މަގާމާއި އެންމެ ގިނަ ގޯލު ޖެހި ކުޅުންތެރިޔާގެ މަގާމް ހޯދީ ދަގަނޑޭ އެވެ. އެންމެ މޮޅު މިޑްފީލްޑަރަކަށް އުމައިރު ހޮވުނުއިރު، އެންމެ މޮޅު ޑިފެންޑަރަކަށް އެމްއޭ ޔުނައިޓެޑަށް ކުޅުނު ގްރީން ސްޓްރީޓްސްގެ އަލް ސައީދު ހޮވުނުއިރު 21 އަހަރުން ދަށުގެ އެންމެ މޮޅު ކުޅުންތެރިޔާގެ މަގާމް ހޯދީ އެޓީމުގެ އަނޫސް މުހައްމަދެވެ. މުބާރާތުގެ އެންމެ މޮޅު ގޯލްކީޕަރުގެ މަގާމް ހޯދީ އެއްވަނަ ޑިވިޝަނުގެ ގިނަ ޓީމުތަކުގެ އިތުރުން ކުރިން ގައުމީ ޓީމަށްވެސް ކުޅުނު މުހައްމަދު އިމްރާނެވެ.\nއޮގަސްޓް 17, 2019 21:11\nދަގަނޑޭ ކިތައްމެ ގިނަ ކާމިއާބީ ތައް ހޯދަމުން ދިޔަ ނަމަވެސް ހަމަޖެހިފަވާ ކަމެއް ބަދަލެއް ނުކުރާނެ .. ނުކުރެވޭނެ ކަމަކީ .އަހަރުމެންގެ ހިތް ތަކުން ތިޔަ ނަން ފަނޑު ކޮށްލުން....\nއޮގަސްޓް 18, 2019 12:49\nއެއޮތީ މިލިޔަނުން ހަރަދުކޮށްގެން ތަށި ނަގާފަ. މި ފަހަރު ޓީމުގެ ކޮންމެ ކުޅުންތެރިއަކަށް މިލިޔަނެއް ދޭނަން. އަދި އޭދަފުށީގައި 10 މިނިޓް ހަވާ އަރުވާނަން. ލާރި އެބައޮތް ބޯކޮށް...


SunOnline: Fandiyaaru Ghanee vaki kurumuge massala committee ah fonuvaifi\nފަނޑިޔާރު ޣަނީ ވަކިކުރުމުގެ މައްސަލަ ޖުޑީޝަރީ ކޮމިޓީއަށް ފޮނުވައިފި\nޝަފްނާ ހުސައިން 27 Nov 2019, 10:06\nސުޕްރީމް ކޯޓުގެ ފަނޑިޔާރު އަބްދުލްޣަނީ މުހައްމަދު --- ސަންފޮޓޯ/ ފަޔާޒު މޫސާ\nސުޕްރީމް ކޯޓުގެ ފަނޑިޔާރު އަބްދުލްޣަނީ މުހައްމަދު މަގާމުން ވަކިކުރުމުގެ މައްސަލަ ރައްޔިތުންގެ މަޖިލީހުގެ ޖުޑީޝަރީ ކޮމިޓީއަށް ފޮނުވައިފި އެވެ.\nމަޖިލީހުގެ ރައީސް މުހައްމަދު ނަޝީދު ވަނީ ފަނޑިޔާރު ޣަނީ ސަސްޕެންޑުކޮށް އޭނާ މަގާމުން ވަކި ކުރަން ޖުޑިޝަލް ސާވިސް ކޮމިޝަން (ޖޭއެސްސީ) އިން ފޮނުވާފައިވާ މައްސަލަ ދިރާސާކުރުމަށް ކޮމިޓީއަށް ފޮނުވިކަން އިއުލާނު ކުރައްވައިފަ އެވެ.\nފަނޑިޔާރު ޣަނީ މަގާމުން ވަކި ކުރަން ނިންމައި ޖޭއެސްސީން ވަނީ އޭނާ 60 ދުވަހަށް ސަސްޕެންޑުކޮށްފަ އެވެ.\nއޭނާ ސުޕްރީމު ކޯޓުގެ ފަނޑިޔާރު ކަމުން ވަކިކުރަން ނިންމާފައި ވާއިރު އޭނާގެ ސުލޫކީ މައްސަލަތަކެއް ޖޭއެސްސީން ދަނީ ބަލަމުންނެވެ. އެއީ ސުޕްރީމް ކޯޓުގައި ގާނޫނާ ހިލާފަށް ނިންމި މައްސަލަތަކާ ގުޅިގެން ބަލަމުންދާ ސުލޫކީ މައްސަލަތަކެކެވެ. ޖޭއެސްސީ އިން މީގެ ކުރިން ހާމަކުރި ގޮތުގައި އޭނާގެ ތިން މައްސަލައެއް އެ ކޮމިޝަނުން ދަނީ ބަލަމުންނެވެ.\nއޭގެ އިތުރުން އޭސީސީ އިން ވެސް އޭނާގެ މައްސަލައެއް ދަނީ ބަލަމުންނެވެ. އޭސީސީ އިން ބަލަމުން ދަނީ ފަނޑިޔާރު ޣަނީ ހައިކޯޓުގެ އިސް ގާޒީކަމުގައި ހުންނެވި އިރު 2012 ވަނަ އަހަރު ހިންގާފައިވާ އަމަލެއްގައި ކޮރަޕްޝަން ހިމެނޭ ކަމަށް ބުނެ އެ ކޮމިޝަނަށް ހުށަހެޅި މައްސަލައެއްކަން އެނގިފައިވެ އެވެ.\n"ސަން"އަށް ވަނީ އެމައްސަލައާ ގުޅޭ ލިޔުންތަކެއް ލިބިފަ އެވެ. ލިޔުންތަކުގައިވާ ގޮތުން ފަނޑިޔާރު އަބްދުލްޣަނީ ވަނީ ދެމީހެއްގެ މައްޗަށް ދައުވާ ކުރަން ފޮނުވި މައްސަލައެއްގައި އެތަނުން އެކަކުގެ މައްސަލައިގެ ފައިލް ވަކި އެއްޗެއް ނާންގައި ގިނަ ދުވަސްތަކެއް ވަންދެން ފޮރުވާފައި ބާއްވައިފަ އެވެ.\nމައްސަލަ ހުށަހެޅި ފަރާތުން ތުހުމަތު ކޮށްފައި ވަނީ އެ މައްސަލާގައި ދައުވާ ލިބޭ އަންހެން ކުއްޖާއަށް ހައިކޯޓުން ވަޒީފާ ދީފައިވާ ކަމަށެވެ. އަދި ފަނޑިޔާރު އަބްދުލްޣަނީއާ ގާތް ގުޅުމެއް އޮތް ކަމަށެވެ.\nފަނޑިޔާރު އަބްދުލްޣަނީ ސުޕްރީމް ކޯޓުގެ ފަނޑިޔާރުކަމަށް އައްޔަން ކުރެވުނީ 2018 ވަނަ އަހަރު ޖުލައި މަހުގެ ތެރޭގަ އެވެ.\nފަނޑިޔާރު ޣަނީ މަގާމުން ވަކިކުރަން ނިންމާފައިވާ އިރު ރައްޔިތުންގެ މަޖިލީހުން ވަނީ މި މަހުގެ 18 ވަނަ ދުވަހު ކުރީގެ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީއާއި ސުޕްރީމް ކޯޓުގެ ފަނޑިޔާރު އާދަމް މުހައްމަދު އަބްދުﷲ މަގާމުން ވަކިކޮށްފަ އެވެ. އަދި އޮގަސްޓް 28ގައި އެ ކޯޓުގެ ފަނޑިޔާރުކަމުން އަބްދުﷲ ދީދީ ވަނީ ވަކިކޮށްފަ އެވެ.\nސުޕްރީމް ކޯޓުގެ ފަނޑިޔާރުކަމުން ފަނޑިޔާރު އަބްދުﷲ އަރީފް ރިޓަޔާ ކުރައްވާފައިވާ އިރު އެ ކޯޓުގެ ހިންގުން މިހާރު ވަނީ ވަގުތީ ގޮތުން ފަނޑިޔާރު ޑރ. އަޒްމިރަލްޑާ ޒާހިރާ ހަވާލުކޮށްފަ އެވެ.\nމަދަނީ އިޖުރާއަތުގެ ބިލަށް އާންމުންގެ ހިޔާލު ހޯދަނީ\nއޭސީސީގެ ކުރީގެ މެމްބަރުންގެ މައްސަލަތަކެއް ބަލަނީ\n"މަސައްކަތް ކުރީ އޭރުގެ އެމްޑީގެ ލަފަޔާއެއްގޮތަށް"


Nelson Mandela Rules ge dhivehi tharujamaa corrections aa havaalu kohfi - Hama.mv\n18 ސެޕްޓެމްބަރ 2020 | 14:57\nނެލްސަން މަންޑޭލާ ރޫލްސްގެ ތަރުޖަމާ ހަވާލު ކުރަނީ\nހުކުރު , 18 ސެޕްޓެމްބަރ 2020 | 14:57\n"ޔުނައިޓެޑް ނޭޝަންސް ސްޓޭންޑަޑް މިނިމަމް ރޫލްސް ފޯ ދަ ޓްރީންޓްމަންޓް އޮފް ޕްރިޒަނާސް" ނުވަތަ "ނެލްސަން މަންޑޭލާ ރޫލްސް"ގެ ދިވެހި ތަރުޖަމާ މޯލްޑިވްސް ކަރެކްޝަނަލް ސާވިސް އާ ހަވާލުކޮށްފި އެވެ.\nނެލްސަން މަންޑޭލާ ރޫލްސް"ގެ ދިވެހި ތަރުޖަމާ ކަރެކްޝަންސް އާ ހަވާލުކުރީ އެކަމަށް ޓަކައި މާލޭ ޖަލުގައި އިއްޔެ ބޭއްވި ހާއްސަ ރަސްމިއްޔާތެއްގަ އެވެ.\nއެ ރަސްމިއްޔާތުގައި ވާހަކަ ދައްކަވަމުން ކޮމިޝަނާ އޮފް ޕްރިޒަންސް އަހްމަދު މުހައްމަދުފުޅު ވަނީ ސަރުކާރުން އެކުލަވާލާފައިވާ ސިޔާސަތުގެ ތެރެއިން ރާއްޖޭގެ ޖަލުތަކަކީ ބައިނަލްއަގްވާމީ މިންގަނޑުތަކަށް ފެތޭ ތަނެއްގެ ގޮތުގައި ހެޔޮ ބަދަލު ގެނައުމަށް އިސް ސަފުގައި މަސައްކަތްކުރަމުންދާ ސީނިއާ މެނޭޖްމަންޓާއި އޮފިސަރުން ކުރާ މަސައްކަތަށް ޝުކުރުއަދާކުރައްވައިފަ އެވެ.\nއަދި "މަންޑޭލާ ރޫލްސް"އާ އެކު ފަށައިގަނެވުނު މަސައްކަތުން އިތުރު ޒިންމާތަކަކާއި ވާޖިބުތަކެއް ދަސްކުރުމަށް މަގުފަހިވެގެންދާނެ ކަމަށް ގަބޫލުކުރައްވާ ކަމަށް ކަމަށް ވެސް ވިދާޅުވި އެވެ.\nއެ ރަސްމިއްޔާތު ޝަރަފުވެރިކޮށްދެއްވައި ހޯމް މިނިސްޓަރު އިމްރާން އަބްދުﷲ ވިދާޅުވީ ކޮވިޑް19 އާ ގުޅިގެން މިއަހަރަށް ރޭވުނު ގިނަ މަސައްކަތްތަކެއް މަޑުޖެހި، ހުއްޓިފައިވީ ނަމަވެސް، ހިތްވަރުކޮށް ކުރި މަސައްކަތުގެ ނަތީޖާއެއްގެ ގޮތުން އެ ފޮތް ތަރުޖަމާކުރެވި، ކަރެކްޝަންސް އާ ހަވާލުކުރެވި، އަންނަ ހަފްތާއިން ފެށިގެން އޮފިސަރުންނަށް އެއާ ގުޅޭ ތަމްރީންތައް ދޭން ފެށޭވަރު ވާނެ ކަމަށެވެ.\nޔޫއެންއޯޑީސީ އާއި ހޯމް މިނިސްޓްރީ އަދި ކަރެކްޝަންސް ގުޅިގެން މި މަހުގެ 20 ން 26 އަށް "ނެލްސަން މަންޑޭލާ ރޫލްސް" ފޮތާ ގުޅޭ ތަމްރީނުގެ ފުރަތަމަ ބެޗު ފަށާނެ އެވެ.\nއެ ސެޝަންތައް ފެސިލިޓޭޓް ކޮށްދޭނީ ޔޫއެންއޯޑީސީގެ ފަރާތުން ކަމުގެ ހާއްސަ ކޮންސަލްޓަންޓެކެވެ. އަދި ކުރިއަށް އޮތްތަނުގައި ހުރިހާ އޮފިސަރުންނަށް އެ ތަމްރީން ޕްރޮގްރާމް ހިންގާނެ ކަމަށް ކަރެކްޝަންސް އިން ބުންޏެވެ.\n"ނެލްސަން މަންޑޭލާ ރޫލްސް" އަކީ ބައިނަލްއަގްވާމީ މިންގަނޑުތަކަށާއި މުއާހަދާތަކާ އެއްގޮތަށް ގައިދީންނާއި ބަންދުގައި ތިބޭ މީހުންނާ މެދު އަމަލުކުރަންޖެހޭ ގޮތުގެ އެންމެ ދަށް މިންގަނޑުތަކުގެ މައްޗަށް އެކުލަވާލެވިފައިވާ ފޮތެކެވެ.\n"މަންޑޭލާ ރޫލްސް" ދިވެހި ބަހަށް ތަރުޖަމާކޮށް ޝާއިއުކުރީ ޖުލައި މަހުގެ 18 ވަނަ ދުވަހު އެވެ.\nހުޅުމާލެ ޖަލުން ކޮވިޑަށް ޕޮޒިޓިވްވި މީހުން ރަނގަޅުވެއްޖެ\nސިއްހީ ހާލަތު ހުރި ގޮތުން އަދީބު ގޭ ބަންދަށް ބަދަލުކޮށްފި\nޖަލަށް ގޮސް ބައްދަލުވުން ބޭއްވުމުގެ ފުރުސަތު ވަކީލުންނަށް ދޭން ފަށައިފި\nއައްސޭރި ޖަލުގެ އިސްވެރިޔާ ޝާހީން ސަސްޕެންޑު ކޮށްފި\nޖަލު ބަންދު މީހުންގެ ސުލޫކީ މިންގަނޑުގެ ގަވާއިދު ކަނޑައަޅައިފި\n7 ގައިދީއަކު ކޮވިޑަށް ޕޮޒިޓިވް ވެއްޖެ


Vagu hifan alhuvanvee Hikvision alarm system eh!\nވަގު ހިފަން ހިކްވިޝަން އެލާމް ސިސްޓަމެއް\nލިންކްސާވް އިން ވިއްކާ ހިކްވިޝަން އެލާމް ސިސްޓަމުން ވަގުންގެ ކިބައިން ވިޔަފާރިތައް ސަލާމަތް ކުރެވޭނެ\nފާއިތުވި ދެ އަހަރު ފުލުހުންގެ ތަފާސް ހިސާބުތައް ދައްކާގޮތުގައި ވައްކަމާއި ފޭރުމުގެ މައްސަލަތައް ހުރީ 4000 އިން މަތީގަ އެވެ. އަދި އަލިފާނުގެ ހާދިސާތަކުން ރައްޔިތުންނާއި އެކި ކުންފުނިތަކުގެ މުދަލަށް ވަނީ ބޮޑެތި ގެއްލުންތައް ލިބިފައެވެ.\nރާއްޖޭގައި މަގުބޫލް އައިޓީ ކުންފުނި ކަމަށްވާ ލިންކްސާވް އިން ރާއްޖެ އެތެރެކޮށް ވިއްކާ ހިކްވިޝަން މަރުކާގެ އެލާމް ސިސްޓަމް މެދުވެރިކޮށް، އެފަދަ ގެއްލުންތަކުން ސަލާމަތް ވެވިދާނެ އެވެ. ދުނިޔޭގެ މަޝްހޫރު މި ބްރޭންޑްގެ އިންޓްރޫޑާ އަދި ފަޔާ އެލާމް ސިސްޓަމް އޮފީހުގައި ނުވަތަ ވިޔަފާރި ހިންގާ ތަނުގައި ހަރުކޮށްގެން ވިޔަފާރިތަކުގެ ސަލާމަތާއި ރައްކާތެރިކަން ކަށަވަރު ކުރެވޭނެ ކަމަށް ލިންކްސާވް އިން ބުނެ އެވެ.\nލިންކްސާވް އިން ހިކްވިޝަންގެ އެލާމްސިސްޓަމް ވިއްކަނީ ތިން ކެޓަގަރީ އަކަށެވެ. އެއީ ގޭގެއަށް، ކުދި ވިޔަފާރި، އޮފީސް ތަކަށް އަދި ބޮޑެތި ކުންފުނި، ވިޔަފާރި އަދި އިމާރާތް ތަކަށެވެ. ކުޑަ ފިހާރައަކަށް ނުވަތަ އޮފީހަކަށް ވިޔަސް އެ ސިސްޓަމްގެ ބޭނުން ހިފޭނެ އެވެ. އެތައް ސަތޭކަ މުވައްޒަފުން މަސައްކަތްކުރާ ބޮޑެތި އޮފީސްތަކާއި ސިނާއީ މަސައްކަތް ކުރާ ތަންތަނުގައި ވެސް މި ސިސްޓަމް އަޅުވާލެވޭނެ އެވެ.\nމި ސިސްޓަމުން ތަނުގެ ތެރޭގައި ދުނުމުގެ އަސަރު ހުރެއްޖެނަމަ އެކަން އަންގައި ދޭނެ އެވެ. އަދި ތަނަށް ވަނުމުގެ ހުއްދަ ނެތް މީހަކު ވަންނަން އުޅޭނަމަ ގޭގައި ހުއްޓާ ވެސް އެކަން އެނގޭނެ އެވެ. މީގެ އިތުރަށް ކުންފުންޏެއްގެ ގުދަންތަކާއި ފިހާރަ އަދި އޮފީހުގައި ވަކި ވަކިން ސެކިއުރިޓީ ގާޑުން ބޭތިއްބުމުގެ ބަދަލުގައި މި އެލާމް ސިސްޓަމްއިން ހިކްވިޝަން ގެ ސެންޓުރަލް މެނޭޖްމެންޓް ސޮފްޓްވެއާ މެދުވެރިކޮށް މި ހުރިހާ ތަނެއް އެއްތަނެއްގައި ހުރެގެން މަދު ސެކިއުރިޓީ ގާޑަކާއެކު ބެލެހެއްޓޭނެ އެވެ.\nލިންކްސާވް އަކީ ހިކްވިޝަންގެ ރާއްޖޭގެ އޮތަރައިޒްޑް ޑިސްޓްރިބިއުޓަރެވެ. އެހެންކަމުން ގަންނަ އެއްޗަކީ ސީދާ އުފައްދާ ފަރާތުން ގެނެސްފައިވާ އޮރިޖިނަލް އެއްޗެއް ކަމުގެ ޔަގީންކަން ލިންކްސާވް އިން ދެއެވެ. އަދި ލިންކްސާވް މެދުވެރިކޮށް ގަންނަ ހިކްވިޝަންގެ ކޮންމެ އުފެއްދުމަކަށް އެއް އަހަރުދުވަހުގެ ވޮރެންޓީ ލިބޭ ކަމަށް ވެސް ބުނެ އެވެ.\nހިކްވިޝަންގެ އިންޓްރޫޑާ އެލާމް ސިސްޓަމް ލިންކްސާވްގެ ޝޯރޫމުން ގަންނަން ލިބޭނެ އެވެ. އަދި ލިންކްސާވްގެ އީ-ސްޓޯރުން ވެސް އެ އުފެއްދުންތައް ގަނެވޭނެ އެވެ. މާލެ އަދި ހުޅުމާލެ އަށް ހިލޭ ޑެލިވަރީ އަދި އަތޮޅުތަކަށް ފީއަކާއެކު ޑެލިވަރީގެ ހިދުމަތް ފޯރުކޮށް ދެއެވެ.\nއެޑްވަޓޯރިއަލް އަލިފާން ވައްކަން + ކުށްކުރުން


Italy Ah Dhiriulhun Badhalkuran Beynuntha? 18 Rufiya Ah Ge Vikkanee - Vaguthu\nއިޓަލީއަށް ދިރިއުޅުން ބަދަލުކުރަން ބޭނުންތަ؟ 18 ރުފިޔާއަށް ގެ ވިއްކަނީ!\nޔޫރަޕްގެ އެންމެ ހިތްގައިމު އެއްގައުމު ކަމަށްވާ އިޓަލީއަށް ދިރިއުޅުން ބަދަލު ކޮށްލަން ބޭނުން ހެއްޔެވެ؟ އެއީ އުނދަގޫ ކަމެއް ނޫނެވެ. އިޓަލީގެ އަވަށްތަކުން އަގުހެޔޮކޮށް ގެތައް ވިއްކާ ޚަބަރަކީ އާޚަބަރެއް ނޫނެވެ. މިފަހަރު ވެސް މިއޮތީ އެފަދަ ޚަބަރެކެވެ.\nވެރިރަށް ރޯމްގެ ދެކުނުން އޮންނަ "މޮލިސް" ރީޖަންގެ ކަސްޓްރޯޕިގްނަނޯ ނަމަކަށް ކިޔާ އަވަށުން މިވަނީ އެންމެ ޔޫރޯއަކަށް ދިވެހި ރުފިޔާ އިން ބަލާނަމަ ގާތްގަނޑަކަށް -/18.5 ރުފިޔާއަށް އެއަވަށުގެ ގެތައް ވިއްކަން އިއުލާން ކޮށްފައެވެ. މިއަވަށުގައި ގެތައް ވިއްކުމަށް ހަމަޖެހިފައި ވަނީ ބިޑް ކޮށްގެންނެވެ. ކޮންމެ ހަފްތާއަކު އެއްގެ ވިއްކާ އުސޫލުން ބިޑަށް ވަނީ ހުޅުވާލާފައެވެ.\nއަގުގެ އިތުރުން ގޭގައި މީހުން ދިރިއުޅޭނެތޯ އާއި ނުވަތަ ގޭގައި އިތުރު މަސައްކަތެއް ކުރަން ބޭނުންތޯ ނުވަތަ ގެ ފިހާރައެއް ފަދަ ތަނަކަށް ބަދަލު ކުރަނީތޯ ސާފުކޮށް ބިޑް ކާމިޔާބު ކުރަން އިތުރު އެހީތައް ލިބޭނެ ގޮތްތައް ވެސް އެބައޮތެވެ. ކަސްޓްރޯޕިގްނަނޯ އިން ގެއެއް ގަންނަން ބޭނުންވާ ފަރާތްތަކުން މޮލިސްގެ މޭޔަރު ނިކޮލާ އަށް އީމެއިލް ކުރުމުން ގެއެއް ގަތުމާއި ގުޅޭ އިންތިޒާމްތައް ހަމަޖެހޭނެއެވެ. އޭނާގެ އީމެއިލް އެޑްރެހަކީ (nicola.scapillati[AT]me.com) އެވެ.\nކަސްޓްރޯޕިގްނަނޯ އިން ގަންނަ ގެއެއް މަރާމާތުކޮށް ގެއަށް ބަދަލުތަކެއް ގެންނަން ބޭނުންވާނަމަ އެބަދަލެއް ވެސް މޮލިސްގެ ސަރުކާރުން ގެނެސްދޭނެއެވެ. ނަމަވެސް އެކަމަށް ކުރަން ޖެހޭ ޚަރަދު ގެގަންނަ ފަރާތުން ދައްކަން ޖެހޭނެއެވެ.\nކާސަލްތަކާއި ތާރީޚީ އެތައް އިމާރާތްތަކަކުން ފުރިފައި އޮތް ކަސްޓްރޯޕިގްނަނޯ އަކީ ފަތުރުވެރިންގެ މެދުގައި ވެސް މަގުބޫލް އަވަށެކެވެ. އެހެންކަމުން އެއަވަށުގައި ލޯކަލް ޓްއަރިޒަމް ވެސް ކުރިއަށް ގެންދެވިދާނެ ކަމަށް މޭޔަރު ނިކޮލާ އުއްމީދު ކުރެއެވެ.\nއިޓަލީގެ ބޮޑުވަޒީރު އިސްތިއުފާ ދެއްވައިފި\nރޯމްގެ މަގުތަކުގައި މަރުވެފައި އެތައް ދޫންޏެއް\nނޮވެމްބަރު 30, 2020 09:29\nހެހެހެ،،، ކަމެއްވެގެން ދޯ އިޓަލީ މީހުންވެސް އިޓަލީގަ އުޅޭހިތް ނުވާނީ.... ދެން ކީއްކުރަން އެހެން ގައުމުތަކުގެ މީހުން ތިތާއުޅެން ހިތްޖެހޭނީ.....\nނޮވެމްބަރު 30, 2020 22:48\nކުރަފި ސިކުނޑީގެ އަހުލިވެރިންންނަކަށް ވާނުވާއެއް ނޭނގޭނެ.. ބަލަ އެއީ އެމީހުން އިޓަލީ ދޫކޮށް އެހެން ޤައުމުތަކަށް ދާތީ ވާގޮތެއް ނޫނޭ، އަވަށްތަކުން ސިޓީ ސެންޓަރތަކަށް ދިރިއުޅުން ބަދަލުކުރުން އެއީ އާންމުކަމެއް.. ރާއްޖޭގަވެސް އަތޮޅުތަށް ފަޅުކޮށް މާލެއަށް މީހުން ހިޖުރަކުރާގޮތަށް.. ޔޫރަފުގަ މިގޮތަށް ހުންނަގެތަށް ހުޅުވާލަނީ އެހެން ޤައުމުތަކުން ހިޖުރަކުރަން ބޭނުންވާ ޝަރުތު ހަމަވާ މީހުންނަށް ހާއްސަކޮށްގެން\nނޮވެމްބަރު 30, 2020 11:39\nޕިންކީސްއާ ރީނދުލޭމެން ފޮނުވަމާ ބަހީ ؟؟؟\nނޮވެމްބަރު 30, 2020 15:48\nތިޔަތަނަށް އިޒުރޭލު މީހުން އަޅާފަ ، ފަލަސްތީނުގެ ބިން ހުސްކޮށްބަލަ!


Golhaa Ayya ge “Beevun” fashan thayyaaru vanee!\nއައްޔަގެ “ބީވުން” އަންނަ މަހު ފެށޭނެ….\nގޮޅާ އައްޔަގެ “ބީވުން” ފަށަން ތައްޔާރު ވަނީ!\n14 އޯގަސްޓް 2021 - 13:08:33\nދިވެހި ފިލްމު އިންޑަސްޓްރީގައި ފާހަގަކޮށްލެވޭ މޮޅު ކެމެރާމަން އަލީ ރަޝީދު(ގޮޅާ އައްޔަ) ޑައިރެކްޓްކުރަން ނިންމާފައިވާ ޑްރާމާ ސިލްސިލާ “ބީވުން” ފަށަން ތައްޔާރުވަމުންދާ ކަމަށް ބުނެފިއެވެ.\n“ބީވުން” އެއީ ތިނެސްކަން ލޯބީގެ ވާހަކައެއްގެ މައްޗަށް ހަދާ 13 އެޕިސޯޑުގެ ޑްރާމާއެކެވެ.\nސީއެންއެމް އަށް ވާހަކަ ދައްކަމުން އައްޔަ ބުނީ، އެ ސީރީޒްގެ ވާހަަކަ އަކީ އޭނާގެ އަންހެނުން އައިމިނަތު ރިނާޒާ ތައްޔާރުކޮށްފައިވާ ވާހަކައެއް ކަމަށާއި ޑްރާމާގެ ވާހަކަ ބިނާ ވެފައިވަނީ އާއިލާ އެއްގެ ތެރޭގައި ދިމާވާ ބޮޑެތި މައްސަލަތަކެއްގެ މައްޗަށް ކަމަށެވެ.\nރިނާޒާ އަކީ ބައިސްކޯފުގައި ދެއްކި މަގުބޫލު ޑްރާމާ ސީރީޒް “ހަނާ” ގެ އިތުރުން “ހިތޭދޭމީ” އަދި “ފުރަބަންދު” ގެ ރައިޓަރ ކަން ފާހަގަކޮށްލެވެއެވެ.\nމޭޓް ސްޓޫޑިއޯގެ ފަރާތުން މުހައްމަދު ފުއާދު (ފޯޑް) ޕްރޮޑިއުސްކުރާ “ބީވުން” އާ ބެހޭ ގޮތުން އައްޔަ އިތުރަށް ބުނީ އަންނަ މަހުގެ ފުރަތަމަ ހަފްތާގެ ތެރޭގައި ޝޫޓިން ފަށަން ތައްޔާރުވަމުންދާ ކަމަށާއި މިވަގުތު ކާސްޓުން ފައިނަލް ކުރަމުންދާ ކަމަށެވެ.\nއައްޔަ ބުނީ، ގިނަ އަދަދެއްގެ ތަރިން ޑްރާމާ އިން ފެންނާނެ ކަމަށާއި އޭގެ ތެރޭގައި ފިލްމީ ދާއިރާއިން މިހާރުވެސް ފެންނަމުންދާ މޫނު ތަކުގެ އިތުރުން މުޅިން އާ ފަންނާނުން ވެސް ފެންނާނެ ކަމަށެވެ. އަދި ވަރަށް އަވަހަށް ޑްރާމާގެ ކާސްޓުން އިއުލާނު ކުރާނެ ކަމަށް ވެސް އޭނާ ބުންޏެވެ.\nކުޅަދާނަ ކެމެރާމަން އައްޔަ އެންމެ ފަހުން ޑައިރެކްޓް ކޮށްފައިވަނީ ސަހުޒާ އާއި އަމަން ލީޑު ރޯލުން ފެނިގެން ދިޔަ ޑްރާމާ “ޝަކުވާއަކާނުލާ” އެވެ.\nއައްޔަ މިވަގުތު މަސައްކަތް ކުރަމުން އަންނަނީ ފޯޑްގެ ކުރިޔަށް އޮތް ޑްރާމާ “ރޭރޭ” ގައެވެ. އައްޔަ އަކީ އެ ޑްރާމާގެ ކެމެރާމަންގެ އިތުރުން އެޑިޓަރުވެސް މެއެވެ.


30 Aharu Kurin Maruvi Mammage Gaburu Valhu Nulai Gengulheni Koh Athulai Genfi - Vaguthu\n30 އަހަރު ކުރިން މަރުވި މަންމަގެ ގަބުރު ވަޅު ނުލައި ގެންގުޅެނިކޮށް އަތުލައިގެންފި\nއަހަރެމެންގެ މައިންބަފައިން ނުވަތަ އާއިލާގެ އެނޫންވެސް ލޯބިވާ މީހަކު މަރުވާކަށް އެކަކުވެސް ނޭދޭނެއެވެ. އެހެން ނަމަވެސް، މަރަކީ ކޮންމެ މީހަކާއިވެސް ކުރިމަތިލާނެ އެއްޗެއް ކަމުން އެމީހުން ވަޅު ލުމަކީ ދިރިތިބި މީހުންގެ މައްޗައް އޮތް ވާޖިބެކެވެ. ކޮންމެއަކަސް، ޔޫކްރެއިންގެ އަންހެނަކު މިވަނީ ވަރަށް އާދަޔާ ޙިލާފަށް ކަންތައް ކޮށްފައެވެ.\nމީގެ 30 އަހަރު ކުރިން ޔޫކްރެއިންގެ އަންހެނެއްގެ މަންމަ މަރުވުމުން އޭނާ ވަނީ މަންމަގެ ހަށިގަނޑު ވަޅުލުމުގެ ބަދަލުގައި ކުނި ނުވާ ގޮތަށް ހަދައި ގޭތެރޭގައި ބާއްވާފައެވެ.\nއުމުރުން 77 އަހަރުގެ މި އަންހެން މީހާ އޭނާގެ މަންމަގެ ހަށިގަނޑު އެގޭގެ ތެރޭގައި ބާއްވައިގެން އުޅޭތާ 30 އަހަރަށް ވުރެންވެސް ގިނަވެފައި ވާކަމަށް ބެލެވޭ އިރުގައި، މީގެ ކުރިން މިކަން އެއްވެސް މީހަކަށް އެނގިފައެއް ނުވެއެވެ.\nނަމަވެސް، ކަން ދިމާ ކުރިގޮތުން އެ ހިސާބު ގަނޑުގައި އުޅޭ މީހަކަށް މިވަނީ ދާދި ފަހުން މިކަން ފަޅާ އަރާފައެވެ. އެއާއި އެކު ފުލުހުންނާއި ކަމާއި ބެހޭ ފަރާތްތަކުން ވަނީ އެގޭ ތެރެއަށް ވަދެ އެ ހަށިގަނޑު އެތަނުން ބޭރު ކުރުމަށް ފަހުގައި ވަޅު ލާފައެވެ.\nއެ އަންހެން މީހާގެ މަންމަގެ ހަށިގަނޑު ބާއްވާފައި އޮތީ ގޭގެ އެނދެއްގެ މަތީގައި ކަމުގައި ވާއިރު، މިކަން އެ ހިސާބު ގަނޑުގެ އަވަށްޓެރިންނަށް އެނގުނީ އެގޭގެ އަންހެން މީހާ ބޭރަށް ނުނިކުންނާތީ ހަބަރެއް ނުވެގެން ގޮސް އެގޭތެރެ ބެލި އިރުގައެވެ. އެވަގުތު އެ އަންހެން މީހާ އޮތީ ދެފައި ޕެރަލައިޒްވެ، ނުހިނގޭ ފަދަ ޙާލަތެއްގައެވެ.\nމި ޙަބަރާއި އެކު ޔޫކްރޭންގެ އެތައް ބަޔަކަށް ސިހުމެއް ލިބިފައިވާ އިރުގައި ކަމާ ބެހޭ ފަރާތްތަކުން އަންނަނީ އުމުރުން ދުވަސްވީ އެ މީހާ އަށް ފަރުވާ ދިނުމުގެ މަސައްކަތް ކުރަމުންނެވެ.\nފެން ހޯދަން އުމުރުން 10 އަހަރުގެ ކުއްޖެއް ކުރާ ދިގު ދަތުރު\nކުޅުދުއްފުށި އެއާޕޯޓަށް ވެހިކަލް ސަޕްލައި ކޮށްދޭނެ ފަރާތެއް ހޯދަން އިއުލާންކޮށްފި\nބްރިމިންގްހަމްގެ ކޯޗު ކަމުން ގެރީ މޮންކް ވަކިކޮށްފި\nފެބުރުއަރީ 28, 2018 21:40


ހަހަރު — Ihavandhoo.com\n3 މާރިޗު 2014 8 ސަޢުދުﷲ ރަޝީދު\nޒީޝާ ފޮތަކަށްފަހު ފޮތެއް ދަބަހަށް އަޅަމުންގެންދިޔައީ ފަރިތަކަމާއެކު، އަވަސް އަވަހަށެވެ. އިސްކޫލައް ދާގަޑި ކައިރިވަމުންދާތީވެސް މެއެވެ. ހޫނުކޮށް ހުރި ކޮފީތަށީގެ މަތީފަށުގައި ދެތިން ފަހަރަކު އެ ފިޔާތޮށި ކުލައިގެ ތުންފަތް ޖައްސާލުމަށްފަހު، އެއް އަތުން ނޫކުލައިގެ ދެފޮތް ބަނޑާލައި ހެޔޮވަރު ކޮށްލިއެވެ. އެނެއް އަތުން ކަޅުކުލައިގެ ގޯޏެއްފަދަ ދަބަސް ނަގައި ކޮނޑުގައި އަޅުވަމުން ހިނގައިގަތެވެ. ހެނދުނު ހެނދުނާ އެހާ ކުރިން ޒީޝާ ގެއިން ނުކުތީ އިސްކޫލަށް ދާންޖެހޭ ފުރަތަމަ ދުވަސްކަމަށް ވުމުންނެއް ނޫނެވެ. ޒީޝާގެ ގޭ އިސްކޫލާ އެހާ ދުރުގައި ހުންނާތީއެވެ.\nވާރޭ ވެހުމުގެ ސަބަބުން މަގުތަކުގައި ހުރި ޗަކަސްކަމަށް ބޮޑު އިންޤިލާބެއް އައިސްފައިވުމުން އުނދަގޫތަކާ ކުރިމަތިލުމުގެ ބަދަލުގައި ފަސޭހަމަގުތަކަށް ޒީޝާގެ ވިސްނުން ބެހެއްޓިއެވެ. ހެނދުނުގެ ހިތްގައިމުކަން ފޫދުއްވަމުން ދިޔައީ ގޭގެއިން ކުނި ނަގަމުންދާ ކުނި"ޕިކަޕެވެ." އެހެނަސް ޒީޝާގެ ޚިޔާލްތައް ހުރީ މަތިން އުދުހިލާފައިދާ ކޮވެލިތަކާއި ކާޅުތަކުގެ ގޮވެލީގެ އަޑަށެވެ.\nކުއްލިއަކަށް މީހަކު މާބާރަކަށް އައިސް ޒީޝާގެ ގައިގާ ޖެހުމުން، އަވަސް އަވަހަށް ބަލައި ލެވުނެވެ. ޒީޝާގެ ތުންފަތަށް ހިނިތުންވުމެއް ގެނެސް، ހިނިފަޅައިގެން ދިޔައެވެ. އަމީރާއަކީ ކުޑައިރުންސުރެއް ޒީޝާޔާއެކު އިސްކޫލަށް ހިނގާ ކުއްޖެކެވެ. ދެކުދިންވެސް ކިޔަވަމުންދަނީ އެއްކިލާހެއްގައެވެ. "ގުރޭޑް"ހަޔަކުން ފަށައިގެން އަށަކާ ހަމައަށް އާދެވުނުއިރު އެކަކު އެނެއްކެއްގެ ދެމެދުގައި ފޮރުވާ ރައްކާކުރަން ޖެހޭ އެއްވެސް އެއްޗެއް ނެތެވެ.\nމަޑުމައިތިރިއެއްކަމުގައި ޒީޝާ ވީކަމުގައިވިއަސް އަމީރާއަކީ، އެޔާ ޚިލާފަށް ވަރަށް ހަލަނިކޮށް މަޖާގޮތެއް ހުންނަ ރަނގަޅު ކުއްޖެކެވެ. ދެކުދިން ތުން ގުޅުވައިލައިގެން ވާހަކަޔަކަށްފަހު ވާހަކައެއް ވިހުއްވަމުން ދަނިކޮށް، އިސާހިތަކު ރަށުގެ ބޮޑުމަގަށް އެކި ހޮރު ހޮރުން ހުދުމީދާ ނިކުންނަހެން އިސްކޫލް ދަރިވަރުންތައް ނުކުންނަށް ފަށައިފިއެވެ.\nކިލާހަށް އައިސްވަދެވުނު އިރުވެސް އަމީރާގެ އެ ހުދުދަތްތައް ހުރީ ހާމައަށް ފެންނާނެހެން "ސޭލް"ކޮށްފައެވެ. ދަތްތައް ފެންނަގޮތައް އަމީރާއަށް ވެލެވޭ ހިނިތުވުމުގެ އަވާގައި އެތައް ކުއްޖަކު ޖެހި، އޮޔާ ގޮއްސައިވެއެވެ. ޠަބީޢީގޮތުން ލިބިފައިވާ ޖާދޫގެ ބޭނުން އަމީރާ ހިފަން ބޭނުން ނުވާކަން އަންގައިދެނީ ފިރިހެންކުދިން ކުރި މައްޗަށް އައިސް ހުއްޓުމުން ހުރުވާލާ ބޮލުގެ ސަބަބުންނެވެ. ކިޔަވަނީއޭ ބުނެ ބުނާ ޖުމުލަތަކުންނެވެ.\nފަހު ރަނގަބީލުގެ އަޑުން މުޅި އިސްކޫލް ގުގުމާލިއިރު ކިލާހަށް ކުދިން އައިސް ހަމަވިއެވެ. ޒީޝާ މުޅި ކިލާހަށް ނަޒަރު ހިންގާލިއިރު މުޅިން އައު ކުދިންވެސް ކިލާހުގައި ތިއްބެވެ.\n"ގަޔާވާ ކުއްޖަކު ނެތް ދޯ؟" އަމީރާ، ސުނީއަށް ލޯ ކުޑަކޮށްލަމުން ދިމާކޮށްލިއެވެ.\nޒީޝާ ތުންފަތް އޫކޮށްލަމުން ބުންޏެވެ."މަ ނޫޅެން."\nމުދައްރިސް ކިލާހުގެ ޤަވާޢިދުތަކާއި އިސްކޫލުގެ އުސޫލުތައް ކޮންމެވެސް ވަރަކަށް އަލުން ބަލުން ކުދިންތަކަށް ކިޔާދެއްވަން ފައްޓަވައި އިރުކޮޅެއް ނުވަނީސް، ކުއްޖަކު ވަރަށް ބާރަށް އައިސް ދޮރަށް ޖެހިގަތުމުން ހުރިހާ ކުދިންނަށް ކަހަލައިން އެއްފަހަރާ އެދިމާއަށް ބަލައިލެވުނެވެ.\nޒީޝާއަށް ބަލައިލުމުގެ ބަދަލުގައި ސިއްސައިގަތެވުނީއެވެ. ނުރުހުމުގެ ލޮލަކުން އެދިމާއަށް އަވަހަށް ބަލައިލެވުނެވެ. އެއީ ކުރިން ދަންނަ ކުއްޖެއް ނޫނެވެ. ރަށައްވެސް އައު ކުއްޖެއްކަމަށް ޒީޝާއަށް ޤަބޫލުކުރަން ޖެހުނީ އަރީޒް ދުވަހަކުވެސް އިހަވަންދޫއިން ފެނިފައި ނުވާތީވެއެވެ. އެހެންނަމަވެސް ކަންތައްވީ މުޅިން އެޔާ ދިމާ އިދިކޮޅަށެވެ. އަރީޒަކީ ހަތަރުކަށިމަތި އިހަވަންދޫ ކުއްޖެކެވެ. އަރީޒްމެންގެ ޢާއިލާވަނީ މާލެއަށް ބަދަލުވެފައެވެ. ތަހުޒީބާއި ތަމައްދުންގައި ކުރިއަރާފައިވާތަނަކަށް މުއްސަނދިން އަބަދުވެސް ދަތުރުކުރާ ބީދައިންނެވެ.\nއަރީޒް ކައިރީ މުދައްރިސް ކުރަމުން ދިޔަ ސުވާލުތަކަށް، ބައެއް ކުދިން ހެމުން ދިޔައިރު، ޒީޝާއަށް އިދެވުނީ އަރީޒްގެ ފަންއިސްތަށިގަނޑުގައި އޭނާގެ އަމިއްލަ އަތުން ފުނާ އަޅަމުންދާގޮތް ބަލަން ހުއްޓުން އަރާފައެވެ. ބައެއްފަހަރު ކުރު ކުރު އިލި ތުބުޅީގައި އަރީޒް އަތްކާތާލުމުން ޒީޝާއަށް ރަކި ހިނިތުންވެލުމެއް އެދިމާއަށް ދެވެއެވެ. އަރީޒްގެ މޫނަށް ބަލަހައްޓައިގެން ހެވިފައި ޒީޝާ އިންދައި، މީހަކު މޫނު މަތީ އަތް ހޫރުވާލުމުން ޚިޔާލީ ދުނިޔެއިން ހޭލެވުނެވެ.\n"ވާވް، ވަޓް އަ ޑްރީމީ ގާރލް؟ މިފަހަރު ހަމަ ރަގަޅަށްވެސް ހިތް ކިޔާފި." ފޮނިފޮނި ކޮށް ލަފުޒުތަކަށް ދަމާލަމުން އަމީރާ ބުންޏެވެ.\n"މަށަކަށް ނޭނގެ." ޒީޝާ ހެދީ ކުރިންވެސް ހަދާހެން ނޭނގޭ ކަމަށެވެ.\nއަރީޒް ޤަތުލުކޮށްލީ ހަމައެކަނި ސުނީގެ ހިތް އެކެންޏެއް ނޫނެވެ. ކިލާހުގެ ގިނަ ޢަދަދެއްގެ އަންހެން ކުދިންތައް ތިބީ އަނގައިން ބަސް ހުއްޓިފައެވެ. ބުނާނެ އެއްޗެއް ނޭނގިފައެވެ. އަރީޒް ހަމަ އެހާވެސް ރީތިވީމައެވެ. ބައެއް ފިރިހެން ކުދިން އޭނާއާ ދިމާ ކުރަމުން ގެންދިޔައީ މަލާމާތްކުރުމުގެ ބޭނުމުގައެވެ.\nފިލާވަޅު ހަދަން އިށީން ގޮތައް އަދިވެސް ޒީޝާ އެއިނީ ފުން ޚިޔާލީ ކަނޑަކަށް ގެނބިފައެވެ. ގަލަމުގައި ދަތްގަނެގެންނެވެ. ބަލަމުން ދިޔައީ ފާރާ ދިމާއަށެވެ. ހީވަނީ ފާރުގެ ތެރެއިން ކޮންމެވެސް އެއްޗެއް ފެންނަހެންނެވެ. ނޫނީ ސިފަވާހެންނެވެ. ބައެއްފަހަރަށް ބޯ ކުޑަކޮށް އަރިކޮށްލައި، އެ ފިޔާތޮށި ދެ ތުންފަތުގެ ތެރެއިން ސާފު ހުދު ދަތްތައް ދައްކާލައެވެ. އެދިމާއަށް ހިނިތުންވެލެވެއެވެ. ކައިރީގައި ދިއްލާފައިހުރި ހޮޅިބުރީގެ އަލިން ޒީޝާގެ އެދޮންދޮން މޫނުގެ ރީތިކަން ހާމަވާން ހުއްޓެވެ. އެ ފަންފަން ރާޅުބާނި އިސްތަށިގަނޑުވަނީ ވައްޓާލާފައެވެ. ކުއްލިއަކަށް ދޮރު ހުޅުވިގެން ދިޔައެވެ. ޒީޝާއަށް ސިއްސައިގެން ގޮސް އެދިމާއަށް ބަލައިލެވުނެވެ. (ނުނިމޭ)\nމިފަހަރުގެ ވާހަކަ ވަރަށް ސަޅި ވާނެހެން ހީވޭ. މިބައި ތަންކޮޅެއް ކުރީ. ކިޔާހިތުން ހުއްޓަ ނިމުނީ\n–3މާރިޗު 2014 8 1\n–4މާރިޗު 201451\nވަރަށް ޒަމާނީ. މިއަށްވުރެ ދިގުކޮށްލަދީ.\nދެވަނަ ބަޔަށް އިންތިޒާރު ކުރާނަން.ކުރިޔަށް ގެންދޭ.މާކުރު.ކިޔަން އިންދަ އެނިމުނީ.........\n–6މާރިޗު 201421\n–6މާރިޗު 201420\nކުރިއަށް އޮތް ބަޔަށް އިންތިޒާރުގަ....\nމިޔަކީ މަކިޔާފަ އޮތް ވާހަކަ އެއް؟؟؟؟؟ ކޮޕީ ކެޓު؟؟؟\n–6މާރިޗު 2014 1 2


Covid-19: Raamamakunu Thah Beynunkohgen Kuri Vaccine Test Thah Kaamiyaab Vejje - Vaguthu\nކޮވިޑް-19: ރާމާމަކުނުތައް ބޭނުން ކޮށްގެން ކުރި ވެކްސިން ޓެސްޓްތައް ކާމިޔާބު ވެއްޖެ\nއިނގިރޭސިވިލާތުގެ އޮކްސްފޯޑް ޔުނިވަސިޓީން ކޮވިޑް-19 އަށް އުފެއްދި ވެކްސިން ރާމާމަކުނުތައް ބޭނުން ކޮށްގެން ޓެސްޓްކޮށް، ކާމިޔާބު ވެއްޖެ ކަމަށް މީޑިއާ ރިޕޯޓްތައް ބުނެފިއެވެ.\n"ނިއުޔޯކް ޓައިމްސް" އިން ރިޕޯޓް ކުރާ ގޮތުގައި އޮކްސްފޯޑްގެ ވެކްސިން ވަނީ ހަ ރާމާމަކުނަކަށް ދީފައެވެ. ވެކްސިން ދިނުމަށް ފަހު އެ ރާމާމަކުނުތައް ވަނީ ކޮވިޑް-19 ވައިރަސް ހުރި ތަނެއްގައި ގެންގުޅެފައެވެ. ނަމަވެސް ވެކްސިން ދިން ފަހުން 28 ދުވަސް ވަންދެން ރާމާމަކުނުތައް ކޮވިޑް-19 ވައިރަސް ހުރި ތަނެއްގައި ގެންގުޅުމުން ވެސް ކޮވިޑް-19 ވައިރަސްގެ އެއްވެސް އަސަރެއް އެއިން އެއްވެސް ރާމާމަކުނަކަށް ކޮށްފައެއް ނުވެއެވެ. ވެކްސިން ދިން ރާމާމަކުނުތައް އުޅުނީ ކޮވިޑް-19 ވައިރަސް ޖެހިފައިވާ ރާމާމަކުނުތަކަކާއި އެކުއެވެ.\nރާމާމަކުނުތަކަށް ކޮވިޑް-19 ދީގެން ޓެސްޓްތައް ކުރިއަށް ގެންގޮސްފައި ވަނީ އެމެރިކާގެ މޮންޓާނާގައި ރޮކީ މައުންޓެއިން ލެބޯޓްރީގައެވެ.\nމި ވެކްސިން އިންސާނުން ބޭނުން ކޮށްގެން ޓެސްޓް ކުރުމުގެ މަސައްކަތް މިހާރު ވަނީ ފަށާފައެވެ.\nރާމާމަކުނަށް ވެކްސިން ދިނުމުން ރަނގަޅު ނަތީޖާއެއް ފެނިފައި ވީނަމަވެސް މިއީ އިންސާނުންނަށް އެންމެ ރައްކާތެރި ވެކްސިނެއް ކަން ކަށަވަރު ވާނީ އިންސާނުން ބޭނުން ކޮށްގެން ކުރަމުން އަންނަ ޓެސްޓްތަކުގެ ނަތީޖާ ލިބުމުންނެވެ. އެނަތީޖާ އެންމެ އަވަހަށް ވެސް ލިބޭނީ އަންނަ ސެޕްޓެމްބަރ މަހު ކަމަށް ލަފާ ކުރެވެއެވެ.\nސެޕްޓެމްބަރ މަހު ވެކްސިންގެ ނަތީޖާ ލިބި، އެއީ އިންސާނުންނަށް ބޭނުން ކުރަން އެންމެ ރަނގަޅު ވެކްސިނެއް ކަން ކަށަވަރުވި ނަމަވެސް އިންސާނުން ބޭނުންވާ ވަރަށް ވެކްސިން ފޯރުކޮށްދިނުމަށް އަދި އިތުރު ދުވަސްތަކެއް ނަގާނެ އެވެ. އެހެންކަމުން އަދި ކޮވިޑް-19 އަށް ވެކްސިނެއް ލިބޭނެ ދުވަހެއް ސީދާ ބުނާކަށް ނޭނގެއެވެ.\nނަމަވެސް އޮކްސްފޯޑްގެ ވެކްސިން އުފެއްދުމުގެ މަސައްކަތް މިހާރު ވެސް ވަނީ ފަށާފައެވެ. އެހެންކަމުން އިންސާނުންނަށް ވެކްސިން ބޭނުން ކުރަން ހުއްދަ ލިބިއްޖެނަމަ ވަރަށް އަވަހަށް ގިނަ ބަޔަކަށް ވެކްސިން ލިބުމުގެ ފުރުސަތު އެބައޮތެވެ.\nއޭޕްރީލް 29, 2020 22:21\nރާއްޖޭގެ ބޭސްވެރިން ހަދާ ބޭސް ފުރަތަމާ ދޭން ފެންނަނީ މަގުމަތީގަ ގިނަވެގެން މިއުޅޭ ބުޅަލަށް. އެއަަށް ގޮތެއް ނުވިއްޔާ އިންސާނުން ބޭނުން ކުރަން ވާނީ.\nއޭޕްރީލް 29, 2020 23:09\nއޭޕްރީލް 30, 2020 04:39\nއޭޕްރީލް 30, 2020 04:58


Dhiddhoo housing unit thakuge massala ves ACC ah | Mihaaru\nދިއްދޫގައި އަޅާފައިވާ ހައުސިން ޔުނިޓްތައް\nދިއްދޫ ހައުސިން ޔުނިޓްތަކުގެ މައްސަލަ ވެސް އޭސީސީ އަށް\n03 އޮކްޓޯބަރ 2018 - 10:08 8 comments\nދިއްދޫ ކައުންސިލްގެ ރައީސް އަލީ ހާޝިމް އެ މައްސަލަ ހުށަހެޅުއްވީ، ހައުސިން ޔުނިޓްތައް ބަހަނީ، ހައުސިން މިނިސްޓްރީގެ އިތުރުން، ދިއްދޫގެ ފެނަކަ އޮފީހާއި އެ ރަށުގެ ޕީޕީއެމް އޮފީސް ގުޅިގެން ކަމަށް ވާތީ، އެންމެ އިންސާފުވެރިކޮށް އެކަން ހިނގައިދާނެ ކަމަށް ގަބޫލު ނުކުރައްވާ ކަމަށް ވިދާޅުވެ އެވެ.\nއެމްޑީޕީ އަށް ނިސްބަތްވާ އެ މެމްބަރު އޭސީސީ އަށް ހުށަހެޅުއްވި ސިޓީގައި ވިދާޅުވީ ހައުސިން ޔުނިޓްތަކަށް ކުރިމަތިލުމުގެ މުއްދަތު މިދިޔަ އާދިއްތަ ދުވަހު ހަމަ ވެފައިވާ އިރު، ހައުސިން ޔުނިޓްތައް ހޯދުމަށް އެދި ފޯމު ދޫކުރުމާއި ބަލައިގަތުމުގެ ހުރިހާ ކަމެއް ކޮށްފައިވަނީ ފެނަކަ އޮފީހުން ކަމަށެވެ. އަދި އެ ކަމުގައި އެއްވެސް ވަރަކަށް ކައުންސިލް ބައިވެރިނުކުރާ ކަމަށް ހާޝިމް ވިދާޅުވި އެވެ.\nDhiddhoo ge housing unit thakah kurimathilaan hulhuvaalaifi\nއޭނާ ވިދާޅުވި ގޮތުގައި ހައުސިން ޔުނިޓްތައް ދޫކުރުމަށް، މިނިސްޓްރީގެ ދެ މީހަކު އެ ރަށަށް މިހާރު އައިސް އެބަތިއްބެވެ. އެކަމަކު ހައުސިން ޔުނިޓަށް އެދި ހުށަހެޅި އެތައް ސަތޭކަ ބައެއްގެ ފޯމު އިވެލުއޭޓްކޮށް، އިންސާފުވެރިކޮށް އެ ތަންތަން ބެހުމަކީ އެންމެ ދެތިން ދުވަހުގެ ތެރޭގައި ކުރެވޭނެ ކަމެއް ނޫން ކަމަށް ހާޝިމް ވިދާޅުވި އެވެ.\nދިއްދޫގައި އެޅި 250 ހައުސިން ޔުނިޓްތަކުގެ ތެރެއިން 140 ހައުސިން ޔުނިޓް ވަނީ، މިދިޔަ އަހަރު ހައުސިން މިނިސްޓްރީން ދޫކޮށްފަ އެވެ. އެކަމަކު ހާޝިމް ތުހުމަތު ކުރައްވާ ގޮތުގައި، މިނިސްޓްރީން އެކަން ވެސް ކޮށްފައިވަނީ ވަރަށް ބޭއިންސާފުންނެވެ. އެގޮތުން ހައުސިން ޔުނިޓްތައް ލިބެން ޖެހޭ އެންމެ ހައްގުވެރިން، މަހުރޫމްކޮށް، ޕީޕީއެމްގެ ބޮޑުން ބޭނުންވާ ގޮތަށް ހައުސިން ޔުނިޓްތައް ބަހާލާފައިވާ ކަމަށް އޭނާ ތުހުމަތު ކުރެއްވި އެވެ.\n"ކަން މިހެން ހުރި އިރު، ހައުސިން މިނިސްޓްރީ އާއި ފެނަކަ އޮފީހާއި ދިއްދޫ ޕީޕީއެމް ގޮފި ގުޅިގެން ހިންގަން މި އުޅޭ، ސުވާލު އުފެދޭ އަދި ގާނޫނާ ހިލާފު ބޮޑު ޖަރީމާ ހުއްޓުވުމަށް، އެ ފަރާތްތަކުގެ މައްޗަށް އަމުރެއް ނެރެދިނުމަށް އާދޭހާއެކު ދެންނެވީމެވެ." އޭސީސީ އަށް ހުށަހެޅުއްވި ސިޓީގައި ހާޝިމް ވިދާޅުވެފައި ވެ އެވެ.\n"އަދި މިކަމާ ގުޅޭ އެންމެހައި ލިޔެކިޔުންތައް ބަލައި، މައްސަލަ ތަހުގީގު ކޮށްދިނުމަށް އެދި ދެންނެވީމެވެ."\nދިއްދޫގައި އަޅާފައިވާ ހައުސިން ޔުނިޓްތަކުގެ ތެރެއިން އެންމެ ފުރަތަމަ ދޫކުރި 140 ހައުސިން ޔުނިޓްގެ މައްސަލަ ވެސް ހާޝިމް މީގެ ކުރިން އޭސީސީ އަށް ހުށަހަޅުއްވި އެވެ. އަދި އެ ހައުސިން ޔުނިޓްތައް ލިބޭ މީހުންގެ ލިސްޓެއް ހައުސިން މިނިސްޓްރީން އިއުލާނުކޮށްފައި ވަނިކޮށް، އެ ލިސްޓާ ޚިލާފަށް، އަލުން ލިސްޓެއް ތައްޔާރުކޮށް ނެރޭނެ ކަން ދޭހަވާ ފަދަ ގޮތަކަށް އާންމުންނަށް ސިޓީ ފޮނުވި ކަމަށް ބުނެ ވެސް މިދިޔަ އަހަރުގެ ސެޕްޓެމްބަރު މަހު އޭނާ ވަނީ ސަސްޕެންޑް ވެސް ކޮށްފަ އެވެ. އަދި ފަހުން އޭނާ ހައްޔަރުކޮށް، އެ މައްސަލައިގައި ދައުވާ ވެސް ކުރި އެވެ.\nހައުސިން މިނިސްޓްރީން އިއުލާންކޮށްފައިވާ ގޮތުގައި ހައުސިން ޔުނިޓްތައް ދޫކުރާނީ ކުރިއެކޭ އެއްގޮތަށް، އެޑްވާންސް ފީ ނަގައި، މަހުން މަހަށް ފައިސާ ދައްކާ ގޮތަށެވެ. އެއީ އެޑްވާންސްގެ ގޮތުގައި 19،000 ރުފިޔާ ދައްކައި، 20 އަހަރު ވަންދެން، ކުލީގެ ގޮތުގައި މަހަކު 2،500 ރުފިޔާ ދައްކައި ހަލާސް ކުރާ ގޮތަށެވެ.\nއިތުރު ލިޔުންތައް ބޯހިޔާވަހިކަން އެންޓި ކޮރަޕްޝަން ކޮމިޝަން ކޮރަޕްޝަން ހައުސިން މިނިސްޓްރީ ހއ. ދިއްދޫ ކައުންސިލް ހއ. ދިއްދޫ ހައުސިން ޔުނިޓް


ތިބާގެ ލޯ ސަލާމަތުން ހުރިކަމައްޓަކައި ﷲ އަށް ޝުކުރުކުރިން ހެއްޔެވެ؟ – DhiSalafiyyah\nމާތް ﷲ سورةالمؤمنون ގެ 78 ވަނަ އާޔަތުގައި ވަޙީ ކުރައްވާފައިވާ ބަސްފުޅުގައި ވެއެވެ. (وَهُوَالَّذِي أَنشَأَلَكُمُ السَّمْعَ وَالْأَبْصَارَ وَالْأَفْئِدَةَ قَلِيلًا مَّا تَشْكُرُ‌ونَ) މާނައީ : “އެކަލާނގެއީ،ތިޔަބައިމީހުންނަށްޓަކައި، އިވުމާއި، ފެނުމާއި، ހިތްތައް އުފެއްދެވިރަސްކަލާނގެއެވެ. ތިޔަބައިމީހުން شكرކުރަނީ، ވަރަށްވެސް މަދުންނެވެ. “


6 kg drugs aa eku hayyaru kuri meehunge mauloomaathu aanmu koffi | Mihaaru\nހަ ކިލޯ ޑްރަގްސްއާ އެކު ހައްޔަރުކުރި މީހުންގެ މައުލޫމާތު ހާމަކޮށްފި\n31 ޖުލައި 2019 - 19:08 55 comments\nހަ ކިލޯގެ ޑްރަގްސްއާ އެކު އިއްޔެ ހައްޔަރުކުރި ފަސް މީހުންގެ ފޮޓޯ އާއި އެ މީހުންގެ ބައެއް މައުލޫމާތު ފުލުހުން މިއަދު ހާމަކޮށްފި އެވެ.\nފުލުހުންގެ އަޕަ ނޯތު ޑިވިޝަނުން ހިންގި މި އޮޕަރޭޝަންގައި ހައްޔަރުކުރި މީހުންގެ ތެރޭގައި، މަސްތުވާތަކެތީ މައްސަލަތަކާއި މާރާމާރީ ފަދަ ކުށްތަކާ ގުޅިގެން މީގެ ކުރިން ހައްޔަރުކޮށްފައިވާ މީހުން ވެސް ހިމެނެ އެވެ. ފުލުހުން ބުނެފައިވާ ގޮތުގައި މީގެ ތެރެއިން އެކަކީ މަސްތުވާތަކެތީގެ ވިޔަފާރި ފުޅާ ދާއިރާއެއްގައި ކުރާ މީހެކެވެ.\nމީނާ އަކީ މަސްތުވާތަކެތީގެ މައްސަލަތަކުގައި މީގެ ކުރިން އަށް ފަހަރަކު ހައްޔަރުކޮށްފައިވާ މީހެކެވެ. މީގެ އިތުރުން ޖަމާއަތް ހަދައިގެން ރޭޕްކުރުމުގެ މައްސަލައެއްގައި ވެސް ހައްޔަރުކޮށްފައިވެ އެވެ. އަދި މާރާމާރީ ހިންގުމުގެ ދެ މައްސަލައަކާއި ނުރުހުމުގައި ބަދުއަހުލާގީ އަމަލު ހިންގަން އުޅުނު މައްސަލައަކާއި އަމުރަށް ނުކިޔަމަންތެރިވުމުގެ ދެ މައްސަލައެއްގައި ވެސް ހައްޔަރުކޮށްފައިވެ އެވެ.\nހައްޔަރުކުރި މީހުންގެ ތެރޭގައި ހިމެނޭ، މަސްތުވާތަކެތީގެ ބޮޑެއް ކަމަށް ފުލުހުން ބުނާ މީހާ އަކީ މިއީ ކަމަށް ވަނީ އެނގިފަ އެވެ.\nއަހްމަދު މަމްދޫހު، ހއ.ހޯރަފުށި / އާރޯ\nމި އެންމެންގެ ބަންދަށް ވެސް ކްރިމިނަލް ކޯޓުން ވަނީ 15 ދުވަހަށް ބަންދުގެ މުއްދަތު އިތުރުކޮށްފަ އެވެ. މި މީހުން ހައްޔަރުކުރި އިރު މަސްތުވާތަކެތި ފެނުނީ ކޮނޑުގައި އަޅުވައިގެން ތިބި ދަބަސްތަކުން ކަމަށް ވަނީ އެނގިފަ އެވެ. އަދި އެ މީހުން ބަންދުގެ މަޖިލީހުގައި ވަނީ، އެ މަސްތުވާތަކެއްޗަކީ އެތަނުން އެކެއްގެ އެއްޗެއް ކަމަށް ބުނެ އެ މީހާ އޭގެ ޒިންމާ ނަގައި ދެން ތިބި އެންމެން ސަލާމަތްކުރަން މަސައްކަތްކޮށްފަ އެވެ.\nއިތުރު ލިޔުންތައް މަސްތުވާތަކެތި ކުށްކުރުން ޕޮލިސް


SunOnline: Mohamed Morsi: Hulhaguge Reyvumehgai nethikohli Leader!\nމުހައްމަދު މުރުސީ: ހުޅަނގުގެ ރޭވުމެއްގައި ނެތިކޮށްލި ލީޑަރު\nމުހައްމަދު ޖަވާދު ޔޫސުފު 18 Jun 2019, 13:09\nމިސްރުގެ ކުރީގެ ރައީސް މުރުސީ، އާނާގެ މައްޗަށް އުފުލިފައިވާ ދައުވާއެއްގައި ކޯޓްގެ އަޑުއެހުމެއްގައި. -- ފޮޓޯ/ އޭޕީ\nމިސްރުގެ ކުރީގެ ރައީސް ޑރ. މުހައްމަދު މުރްސީއަކީ ޑިމޮކްރަސީގެ އުސޫލުތަކާ އެއްގޮތަށް މިސްރުގެ ތާރީހުގައިވެސް ބޭއްވި ފުރަތަމަ ރިޔާސީ އިންތިހާބު ކާމިޔާބުކުރައްވައިގެން 2012 ވަނަ އަހަރު އެގައުމުގެ ރައީސްކަމާ ހަވާލުވެ ވަޑައިގެންނެވި ފުރަތަމަ ރައީސެވެ. ނަމަވެސް އެމެރިކާ އާއި ޔޫރަޕްގެ ބާރުތަކުގެ ތާއީދު ލިބިފައިވާ މިސްރުގެ ބާރުގަދަ ސިފައިންވަނީ އަސްކަރީ ބަޣާވާތެއްގައި 2013 ވަނަ އަހަރުގެ ޖުލައި މަހު މުރްސީގެ ޑިމޮކްރަޓިކް ވެރިކަން ވައްޓާލައި ލާއިންސާނީ ގޮތަކަށް އޭނާ ހައްޔަރުކޮށްފަ އެވެ.\nމުރްސީގެ ތައުލިމީ ހަޔާތްޕުޅު\nމުރްސީއަކީ މިސްރުގެ އުތުރުގެ ރަށްފުށުގެ ވިލެޖެއްކަމަށްވާ އަލްޢަދްވާޙްގެ ފަގޫރު އާއިލާއަކަށް ނިސްބަތްވެ ވަޑައިގަންނަވާ ބޭފުޅެކެވެ. އެއަވަށުގައި ސްކޫލް ތައުލީމު ހާސިލް ކުރެއްވުމަށްފަހު ޔުނިވާސިޓީ ތައުލީމް ހާސިލް ކުރެއްވީ ގާހިރާ ޔުނިވާސިޓީންނެވެ. އިންޖިނިއަރިންގް ގެ ދާއިރާއިން ފަސްޓް ޑިގްރީ ހާސިލް ކުރެއްވުމަށްފަހު މާސްޓާސް ޑިގްރީ އާއި ޕީއެޗްޑީ ހާސިލް ކުރެއްވީ އެމެރިކާގެ ޔުނިވާސިޓީތަކުންނެވެ. ޕީއެޗްޑީ ހާސިލް ކުރެއްވީ އެމެރިކާގެ މަޝްހޫރު ސަދަން ކެލިފޯނިޔާ ޔުނިވާސިޓީން ސްޕޭސް އިންޖިނިއަރިން ގެ ދާއިރާއިން އެވެ. އެއަށްފަހު އެސިސްޓަންޓް ޕްރޮފެސާއެއްގެ މަގާމުގައި އެ ޔުނިވާސިޓީގައި އަހަރުތަކެއްވަންދެން ހިދްމަތް ކުރެއްވި އެވެ. އެމެރިކާ އިން އެނބުރި ވަޑައިގަތުމަށްފަހު މިސްރުގެ ޒަގާޒީގް ޔުނިވާސިޓީގައާއި ލީބިޔާގެ ވެރިރަށް ޓްރިޕޮލީގައި ހުންނަ އަލްފާތަލް ޔުނިވާސިޓީގައި އިންޖިނިއަރިންގް ދާއިރާއިން ކިޔަވައިދޭ ޕްރޮފެސަރެއްގެ ގޮތުގައި އަހަރުތަކެއްވަންދެން މުރްސީ މަސައްކަތް ކުރެއްވި އެވެ.\nޕާލަމެންޓަށް އިންތިހާބުވެ ވަޑައިގަތުން\nމުރުސީ ވަނީ 2000 - 2005 ވަނައަހަރަށް މިސްރުގެ ޕާލަމެންޓް މެންބަރުކަން ކުރެއްވައިފަ އެވެ. މުރްސީ އަކީ މިސްރުގެ ސިޔާސީ ޖަމާއަތެއް ކަމަށްވާ އިޚްވާނުލްމުސްލިމޫން ޖަމާއަތުގެ މެންބަރެއް ނަމަވެސް އެ ޖަމާއަތުގެ އިސް ސަފުގައި އޭނާ މަސައްކަތް ކުރައްވާފައެއް ނުވެއެވެ. އެމެރިކާގެ ތާއީދާއެކު މިސްރުގައި ދިގުމުއްދަތެއްވަންދެން ހުދު މުހުތާރު ވެރިކަމެއް ކުރެއްވި ހުސްނީ މުބާރަކްގެ ސަރުކާރާ ދެކޮޅަށް 2011 ވަނަ އަހަރު މިސްރުގެ ރައްޔިތުން އުތުރި އެރުމާއެކު މުބާރަކްގެ ވެރިކަން ވެރިކަން ވެއްޓުނުތާ އެއް އަހަރު ފަހުން މިސްރުގައި ބޭއްވި މިނިވަން އަދި ދެފުށް ފެންނަ ރިޔާސީ އިންތިހާބުގައި އިޚްވާނުލްމުސްލިމޫން ޖަމާއަތުގެ ކެންޑިޑޭޓެއްގެ ގޮތުގައި ވާދަކުރެއްވައިގެން އިންތިހާބު ކާމިޔާބު ކުރެއްވީ ޑރ. މުހައްމަދު މުރްސީ އެވެ.\nމުރްސީ އާ ދެކޮޅަށް އެމެރިކާއާއި ގަލްފުގެ ބައެއް ބާރުތައް ތެދުވުން\nމުރްސީގެ ވެރިކަމުގައި އެންމެ ބޮޑަށް މަސައްކަތް ކުރެއްވީ މިސްރުގެ ފަގީރުންގެ ދިރިއުޅުމުގެ ހާލަތު ރަގަނޅު ކުރުމުގެ ޕްރޮގްރާމްތައް ހިންގުމަށާއި އެމެރިކާގެ ބާރާއި ނުފޫޒުން ސަލާމަތްވުމަށެވެ. މީގެއިތުރުން މިސްރުގެ ސިޔާސީ މަސްރަހު ހައިޖެކް ކޮށްފައިވާ އެގައުމުގެ ސިފައިންގެ މުއައްސަސާއިން ގައުމުގެ އިގްތިސާދަށާއި ސިޔާސަތަށާއި ދުސްތޫރަށާ އަދި ކޯޓުތަކަށް ހިންގާ ނާޖާއިޒު ބާރާއި ނުފޫޒު ކުޑަކޮށް ރައްޔިތުން ބާރުވެރިކޮށް ދިމުގްރާތީ ނިޒާމެއް މިސްރުގައި އަށަގެންނެވުމަށް އޭނާ މަސައްކަތް ކުރެއްވި އެވެ. މިގޮތުން މިސްރުގެ ސިފައިންގެ މުއައްސަސާއިން މިސްރުގެ ސިޔާސީ އަދި ދުސްތޫރީ ނިންމުންތަކުގައި ފަހުބަސް ބަސްބުނުމުގެ ހައްގު ނަންގަވައި ރައީސްގެ ހައިސިއްޔަތުން މުރްސީއަށް ލިބިވަޑައިގެންފައިވާ ބާރުތައް އިތުރު ކުރެއްވުމަށް އޭނާ ނިންމެވި އެވެ.\nމޭ، 25، 2013 -- މުރުސީގެ ރައީސްކަމުގައި އެމެރިކާގެ އޭރުގެ ސެކްރެޓަރީ އޮފް ސްޓޭޓް ޖޯން ކެރީއާ ބައްދަލު ކުރައްވަނީ. -- ފޮޓޯ/ އޭޕީ\nނަތީޖާއަކަށްވީ މިއީ އެމެރިކާއާއި އިސްރާއީލާ އަދި ޔޫރަޕްގެ ގައުމުތަކުގެ މަސްލަހަތަށް ނުރައްކާތެރި ކަމެއްގެ ގޮތުގައި އެގައުމުތަކުން ދެކެންފެށުމެވެ. މިއާއެކު އެމެރިކާއާއި އިސްރާއީލާ އަދި ސައޫދީ އަރަބިޔާ ގުޅިގެން މުރްސީގެ ވެރިކަން ވައްޓާލުމުގެ ރޭވުންތައް ރާވަން ފެށި އެވެ. މިކަން ކުރީ މިސްރުގެ ސިފައިންނާ އަދި މުރްސީގެ ދިމުގްރާތީ ވެރިކަމާ އިދިކޮޅު ފަރާތްތަކަށް ހިއްވަރުދީ އެފަރާތްތަކާ ވިލަރެސް ކޮށްގެންނެވެ. މި ރޭވުންތަކަށް މިސްރު ރައްޔިތުންގެ ތާއީދު ހޯދުމަށްޓަކައި އިޚްވާނުލްމުސްލިމޫން ޖަމާއަތުގެ އުސޫލުތައް މިސްރުގެ ސިޔާސަތުގެ ތެރޭގައި ހިމެނުއްވުމަށް މަސައްކަތް ކުރާކަމުގެ ތުހުމަތު މިސްރުގެ އިދިކޮޅު ފަރާތްތަކުން މުރްސީގެ މައްޗަށް ކުރި އެވެ.\nއަސްކަރީ އިންގިލާބެއްގައި މުރްސީގެ ވެރިކަން ވައްޓާލުން\nމިރޭވުންތަކާއެކު މުރްސީގެ ވެރިކަމަށް އެއް އަހަރުވީ އިރު އިދިކޮޅު ފަރާތްތަކުން އޭނާއާ ދެކޮޅަށް ވަރުގަދަ މުޒާހަރާތަކެއް ގާހިރާގައި ފެށި އެވެ. މިމުޒާހަރާތަކާއެކު 2013 ވަނަ އަހަރުގެ ޖުލައި މަހު މިސްރުގެ ދިފާއީ ވަޒީރު ކަމުގެ މަގާމުގައި ހުންނެވި ޢަބްދުލް ފައްތާޙް އައްސީސީ އިސްކޮށް ހުންނަވައިގެން މިސްރުގެ ސިފައިން، މުރްސީ ގާނޫނާ ޚިލާފަށް ހައްޔަރުކޮށް އޭނާގެ ދިމުގްރާތީ ވެރިކަން ވައްޓާލި އެވެ. މިކަމަށް އެންމެ ބޮޑު ތަރްހީބެއް ދިނީ އެމެރިކާ ކޮންޓްރޯލްކުރާ ގަލްފުގެ ދެބާރު ކަމަށްވާ ސައޫދީ އަރަބިޔާއާއި ޔޫއޭއީން އެވެ. މިކަމަށް ހިއްވަރުދޭން ފަރުދާގެ އަނެއް ފަރާތުގައި ތިބީ އެމެރިކާ އާއި އިސްރާއީލާއި ޔޫރަޕްގެ ގައުމުތަކެވެ.\nޑރ. މުރްސީ ޖަލުގައި\nމުރްސީ ޖަލުގައި އަވަހާރަވުން\nމުރްސީގެ ވެރިކަން އަސްކަރީ އިންގިލާބަކުން ވައްޓާލައި އޭނާ ޖަލުގައި ހައްޔަރު ކުރުމަށްފަހު ފާއިތުވި ހަ އަހަރު މުރްސީ ހުންނެވީ ޖަލުގެ ކުޑަގޮޅީގަ އެވެ. އެންމެފަހުން އިއްޔެ އޭނާ އަވަހާރަވެފައިވަނީ ވެރިކަމުގައި ހުންނެވި ދުވަސްވަރު މިސްރުގެ ޖާސޫސީ މައުލޫމާތުތަކެއް ގަތަރު ސަރުކާރާ ހިއްސާ ކުރި ކަމުގެ ތުހުމަތުގައި އޭނާގެ މައްޗަށް ކޮށްފައިވާ ދައުވާގެ ޝަރީއަތުގެ އަޑުއެހުމެއްގެ ތެރޭގަ އެވެ. މުރްސީގެ ދިމުގްރާތީ ވެރިކަން ވައްޓާލުގެ ފަހަތުގައި އަރަބި ބައެއް ބާރުތައް ކަމަށްވާ ސައޫދީ އާއި ޔޫއޭއީ ފިޔަވައި ދެން ތިބީ ޑިމޮކްރަސީ އާއި އިންސާނީ ހައްގުތަކުގެ ނަމުގައި ވަކާލާތުކުރާ އެމެރިކާއާއި ޔޫރަޕްގެ ބާރުތަކެވެ.\nޝަރީއަތުގެ އަޑު އެހުމެއްގައި އިންނަވަނިކޮށް މިސްރުގެ ފުރަތަމަ ދިމުގްރާތީ ރައީސް ޑރ. މުހައްމަދު މުރްސީ ކުއްލި ގޮތަކަށް އަވަހާރަވީ ރޭ އިރާކޮޅުގެ ވަގުތެއްގަ އެވެ. މިސްރުގެ ޕަބްލިކް ޕްރޮސެކިއުޓާ ގެ އޮފީހުން ބުނެފައިވަނީ މުރްސީގެ ޖަނާޒާ ގައި ބައިވެރިވުމުގެ ފުރުސަތު އޭނާގެ ދަރިންނާއި ހުވަފަތް އަނބިކަނބަލުން ފިޔަވައި އާއިލާގެ އެހެން މެންބަރަކަށް ނުދެވޭނެކަމުގަ އެވެ. އެ އޮފީހުން މިސްރުގެ ތަންފީޒީ އިދާރާތަކަށް އަންގާފައިވަނީ ޖަލުގައި މަރުވާމީހުންނާ ބެހޭގޮތުން ފޮރެންސިކް ކޮމިޓީން އެކުލަވާލާ އާންމު ރިޕޯޓަށްފަހު ލަސްނުކޮށް މުރްސީގެ ހަށިކޮޅު ފަސްދާނުލުމަށެވެ.\nމުރްސީގެ ދޮށީ ފިރިހެން ދަރިކަލުން އަބްދުﷲ ވިދާޅުވެފައިވަނީ ބައްޕަގެ ހަށިކޮޅު އަދިވެސް ނުފެންނަ ކަމަށާއި ޖަނާޒާގެ ކަންތަކާބެހޭ މައުލުމާތުވެސް ލިބެނީ ގާނޫނި ވަކީލުން މެދުވެރިކޮށް ކަމުގަ އެވެ. ލަސްނުކޮށް މުރްސީގެ ހަށިކޮޅު ފަސްދާނު ލުމަށް މިސްރުގެ ޕަބްލިކް ޕްރޮސެކިއުޓާ ގެ އޮފީހުން އަންގާފައި މިވަނީ އިސްރާއީލުން ފަލަސްތީނުގެ ކުރީގެ ރައީސް ޔާސިރު އަރަފާތަށް ވިހަދީގެން އަވަހާރަކޮށްލި ގޮތަށް މިސްރުގެ ރައީސް އަބްދުލްފައްތާޙް އަލްސީސީ ގެ ސަރުކާރުން މުރްސީ އަށް ވިހައެއް ދީފައިވާކަމަށް ތުހުމަތުކޮށް އެކަން މުސްތަގިއްލު ގޮތެއްގައި ތަހުގީގު ކުރުމަށްޓަކައި މުރްސީގެ ހަށިކޮޅު ފަސްދާނުލުން ފަސްކުރުމަށް އިންސާނީ ހައްގުތަކަށް މަސައްކަތްކުރާ ފަރާތްތަކުން ގޮވާލަމުން ގެންދާ ދަނޑިވަޅެއްގަ އެވެ.


Science ministry ge naib offeehu gai nashanee!\nއޮފީސް ތެރޭގައި ޝާތިރު ނަށާ ވީޑިއޯގެ މަންޒަރެއް\nމި ސަރުކާރާއެކު އުފެއްދި ސައިންސް އެންޑް ޓެކްނޮލޮޖީ މިނިސްޓްރީއަކީ ނަތީޖާއެއް ނުނެރެވޭ ކަމުގެ ޝަކުވާ އެންމެ ގިނައިން މީހުން އަމާޒުކުރާ މިނިސްޓްރީ އެވެ. އެ ޝަކުވާ ބޮޑަށް އަމާޒުވެފައި ވަނީ އިންޓަނެޓް އަގު ހެޔޮ ކުރުމުގެ ވައުދެއްވެ އެ ވައުދު ނުފުއްދޭތީ އެވެ.\nބައެއް މީހުނަށް ހީވެފައި އޮންނަނީ އެ މިނިސްޓްރީއަކީ ސީދާ އެ ވައުދަށް އޮތް މިނިސްޓްރީއެއް ކަމަށެވެ. އެހެންވެ އެކަން ހާސިލްވުމަކީ ވަރަށް އުއްމީދު ކުރާ ކަމަކަށް ވިޔަސް މިފަހަރު މިއޮތީ އިންޓަނެޓްގެ ވާހަކައެއް ނޫނެވެ.\nސައިންސް މިނިސްޓްރީގެ ޑެޕިއުޓީ މިނިސްޓަރަކީ މުހައްމަދު ޝާތިރެވެ. އޭނާއަކީ މީގެ ކުރިން ގައުމީ އަރުޝީފްގެ ޑިރެކްޓަރު ޖެނެެރަލްގެ މަގާމުގަ ހުންނެވި ބޭފުޅެކެވެ. ލިޔުންތެރިއެއް އަދި ތާރީހީ އިލްމުވެރިއެކެވެ. އެހެން ނަމަވެސް ސަރުކާރުން ކުއްލި ގޮތަކަށް އަރުޝީފަށް އެހެން ބޭފުޅަކު ލެއްވުމަށްފަހު ޝާތިރު ބަދަލު ކުރެއްވީ ސައިންސް މިނިސްޓްރީއަށެވެ.\nޝާތިރަކީ ދިވެހި ތާރީހު ދިރާސާ ކުރައްވާ ބޭފުޅެއްގެ އިތުރުން ނޫސްވެރިކަމުގެ ދާއިރާގައި ވެސް ގިނަ ހިދުމަތްތައް ކުރައްވާފައިވާ ބޭފުޅެކެވެ. ދިވެހިރާއްޖޭގެ އަޑާއި ހަވީރު ނޫހުގައި ވެސް ގިނަ ދުވަހު މަސައްކަތް ކުރެއްވި އެވެ. އޭނާގެ މި ހުރިހާ ހުނަރެއް އެއްކައިރިކޮށް މިފަހަރު މުޅިން އާ ހުނަރެއްގެ ވާހަކަ އެވެ.\nސޯޝަލް މީޑިއާގައި ދައުރުވަމުންދާ ވީޑިއޯއެއްގައި ފެންނަ ގޮތުން ޝާތިރު ގެންދަވަނީ ހިންދީ ފޯރިގަދަ ލަވައަކަށް އޮފީހުގައި ނައްޓަވަމުންނެވެ. ނެށުމާއި ލަވައިގެ ފޯރީގައި މަޝްހޫރު "ހިރިލަންދޫ މަލަ" ނިސްބަތްވާ ތ. ހިރިލަންދޫއަށް އުފަން ޝާތިރު އޮފީސް ތެރޭގައި ފޯރި ގަދަ ކޮށްލައި ނައްޓަވާއިރު އޮފީހުގެ އެހެން މުވައްޒަފުން ވެސް ކުޅި ބަލާން ތިބޭތަން ފެނެ އެވެ.\nޝާތިރުގެ ވިޑިއޯ ހިއްސާކޮށް އާންމު މީހަކު ކޮށްފައިވާ ފޭސްބުކް ޕޯސްޓެއް\nއެއީ އޮފީހުގެ ރަސްމީ ވަގުތު ނަގާފައިވާ ވީޑިއޯއެއް ކަމެއް ނުވަތަ ނޫން ކަމެއް ނޭނގެ އެވެ. ނަމަވެސް މުވައްޒަފުން ފެންނަނީ ރަސްމީ ހެދުމުގަ އެވެ.\nޝާތިރުގެ ނެށުން ފުރިހަމައަސް އެކަމަށް ކުރާ ތައުރީފަށްވުރެ ބޮޑަށް އޮތީ އޭނާއަށާއި މިނިސްޓްރީއަށް މީހުން ކުރާ މަލާމަތެވެ. ބައެއް މީހުން ނެށުން ފިޔަވައި އެ މިނިސްޓްރީގައި ކުރާނެ މަސައްކަތެއް ހަމަ ނެތީތޯ މިހާރު ވެސް ދަނީ ސުވާލު ކުރަމުންނެވެ. އަދި މިނިސްޓްރީތަކުގެ ވެރިންގެ އަހުލާގަކީ އެއީތޯ ވެސް މީހުން ސުވާލު ކުރެ އެވެ.\nޝާތިރުގެ މި ވީޑިއޯ އާންމުވެފައި ވަނީ ޓޫރިޒަމް މިނިސްޓްރީގެ މިނިސްޓަރުގެ ކޮޓަރިކޮޅު ތެރޭގައި މިނިސްޓްރު އަލީ ވަހީދާއި އިސްވެރިންތަކެއް ސަކަރާތް ޖަހައި އެހެން ވަޒީރަކަށް ޖިންސީ ފުރައްސާރަ ކުރި އޯޑިއޯއެއް ލީކުވެ ފަލީހަތްވެފައި ވަނިކޮށެވެ. އަދި އެކަމާ ގުޅިގެން ސަރުކާރަށް ވަރަށް ބޮޑަށް ފާޑުކިޔުން އަމާޒުވެފައި ވަނިކޮށެވެ.


Criminal Court ge shareeai thakah vanumugai noosverinnah lui thakeh dheyn fashaifi | Mihaaru\nކްރިމިނަލް ކޯޓް: އެ ކޯޓުގެ ޝަރީއަތްތަކަށް ވަނުމުގައި ނޫސްވެރިންނަށް ޚާއްސަ ލުއިތަކެއް ދޭން ވަނީ ފަށާފައި -- ފޮޓޯ/މިހާރު\nކްރިމިނަލް ކޯޓުގެ ޝަރީއަތްތަކަށް ވަނުމަށް ނޫސްވެރިންނަށް ލުއިތަކެއް\n26 ފެބުރުއަރީ 2020 - 18:223comments\nކްރިމިނަލް ކޯޓުން މިއަދު އެކުލަވާލައި، އަމަލު ކުރަން ފެށި ޝަރީއަތް އަޑުއަހަން މީހުން ވެއްދުމުގެ އުސޫލުގައިވާ ގޮތުން އާންމު އުސޫލުން ކޮންމެ އަޑުއެހުމަކަށް ވެސް ވަދެވޭނީ އެ އަޑުއެހުމެއް ފެށުމުގެ 15 މިނެޓް ކުރިން އެކަމަށް އެދޭ ފޯމް ހުށަހަޅައިގެން ކަމަށް ވިޔަސް، ނޫސްވެރިންނަށް އެކަމުގައި ލުއިތަކެއް ލިބޭނެ އެވެ.\nއެގޮތުން ކޮންމެ މީޑިއާއަކުން ކޮންމެވެސް ތިން ނޫސްވެރިއަކަށް ކޯޓުގައި ރަޖިސްޓްރީވުމުގެ ފުރުސަތު ދެވޭނެ ކަމަށާއި ރަޖިސްޓްރީވާ ނޫސްވެރިން ފޯމް ހުށަނޭޅިޔަސް، އަޑުއެހުންތަކަށް ވަދެވޭނެ ކަމަށް އެ އުސޫލުގައިވެ އެވެ. އެކަމަކު ރަޖިސްޓްރީނުވާ ނޫސްވެރިންނާއި މީޑިއާތަކަށް އެ ފުރުސަތު ލިބޭނީ އާންމު އުސޫލުން ފޯމް ހުށަހަޅައިގެން ކަމަށް ވެސް އެ އުސޫލުގައިވެ އެވެ.\nއެ އުސޫލު ބުނާގޮތުން ކޯޓުގައި ރަޖިސްޓްރީވާ ކޮންމެ ނޫސްވެރިއަކަށް ވެސް ޚާއްސަ ކާޑެއް ދޫކުރެވޭނެ އެވެ. އަދި ކުރިން ނޫސްވެރިންނަށް ފޮތާއި ގަލަން ފަދަ ތަކެތި ވެއްދުމުގެ ހުއްދަ ނެތަސް، އާ އުސޫލު އޮތްގޮތުން ނޫސްވެރިންނަށް އެ ފުރުސަތު ލިބޭނެ އެވެ. އެކަމަކު އަޑާއި މަންޒަރު ރެކޯޑް ކުރެވޭ ފަދަ އެއްޗެއް ވެއްދުމަކީ މަނާ ކަމެއް ކަމަށް އެ އުސޫލުގައިވެ އެވެ.\nޝަރީއަތްތަކަށް ނޫސްވެރިން ވެއްދުމުގައި ކްރިމިނަލް ކޯޓުން ލުއިތަކެއް ދިންއިރު، މީގެ ކުރިން އެހެން ބައެއް ކޯޓުތަކުން ވެސް ނޫސްވެރިންނަށް ލުއި އުސޫލުތަކެއް ހަމަޖައްސި އެވެ. އެގޮތުން ހައި ކޯޓާއި ސިވިލް ކޯޓުން އެފަދަ ލުއިތަކެއް ނޫސްވެރިންނަށް ދެ އެވެ.\nއިތުރު ލިޔުންތައް މީޑިއާ ނޫސްވެރިކަން ކްރިމިނަލް ކޯޓް ކޯޓް މައްސަލަތައް


United Gai Van De Beek Huree Ufalunneh Noon: Solskjaer - Vaguthu\nޔުނައިޓެޑުގައި ވެން ޑަ ބީކް ހުރީ އުފަލުންނެއް ނޫން: ސޯލްޝެއާ\nމެންޗެސްޓަރ ޔުނައިޓެޑަށް ކުޅެމުން އަންނަ ނެދަލޭންޑްސްގެ އުއްމީދީ މިޑްފީލްޑަރ ވެެން ޑަ ބީކް އެ ކުލަބުގައި ހުރީ އުފަލުން ނޫންކަމަށް އެ ކުލަބުގެ ކޯޗު ސޯލްޝެއާ ބުނެފިއެވެ.\nމިދިޔަ އަހަރުގެ ހޫނު މޫސުމުގައި އަޔެކްސް އިން ޔުނައިޓެޑަށް ބަދަލުވި ފަހުން އޭނާ ގިނައިން ފެނިގެންގޮސްފައި ވަނީ ބަދަލު ކުޅުންތެރިއެއްގެ ގޮތުގައެވެ.\nއުމުރުން 23 އަހަރުގެ މިޑްފީލްޑަރ ޔުނައިޓެޑުގައި މައްސަލަތަކެއް ޖެހެން ފެށުނީ އޭނާއަށް ކުޅެން ލިބޭ ވަގުތު މަދުވުމުން ކަމަށް ރިޕޯޓުތައް ބުނެއެވެ. އޭނާ ޔުނައިޓެޑަށް ބަދަލުވިއިރު ގިނަބަޔަކު ދެކުނީ އެއީ އެ ޓީމުގައި މުހިއްމު ރޯލެއް އަދާކުރާނެ ކުޅުންތެރިއެއްގެ ގޮޮތުގައެވެ.\nޔުނައިޓެޑުގައި ވެން ޑަ ބީކް ވަނީ މިހާތަނަށް 21 މެޗުގައި ކުޅުމުގެ ފުރުސަތު ލިބިފައެވެ. މީގެތެރެއިން ޕްރިމިއަރ ލީގުގައި އޭނާއަށް ކުޅުމުގެ ފުރުސަތު ލިބުނީ އެންމެ 10 ފަހަރެވެ. މީގެތެރެއިން މެޗުގެ ފުރަތަމަ އެގާރައިގައި އޭނާ ހިމެނުނީ ދެ ފަހަރެވެ\nއިނގިރޭސި ޕްރިމިއަރ ލީގުގެ އެއްވަނައިގައި މިވަގުތު ޔުނައިޓެޑް އޮތީ ފްރެޑް، ސްކޮޓް މެކްޓޮމިނޭ، ޕައުލް ޕޮގްބާ، އަދި ބްރޫނޯ ފެނާންޑޭސް ގެ ބޮޑު ރޯލަކާއި އެކުއެވެ.\n"ގަބޫލުކުރަން އޭނައަށް (ވެން ޑަ ބީކް) ގިނަވަގުތު ކުޅެން ބޭނުންވާނެކަން، ނުބުނާނަން އޭނަ ހުރީ އުފަލުންނޭ، އޭނަވެސް ގަބޫލުކުރަންޖެހޭނެ ބައެއް ކަންކަން ހުންނާޏެ، އެވާހަކަތައް އޭނައާ ދައްކަމުން ދަން ، މިވަގުތު އެ ޕޮޒިޝަނަށް ކުޅޭ މޮޅު ކުޅުންތެރިންތަކެއް އެބަތިބި" ސޯލްޝެއާ ބުންޏެވެ.\nސޯލްޝެއާ ބުނީ ވެން ޑަ ބީކްއަށް މެޗު ނުލިބޭ މައްސަލައިން ހަނދާންވަނީ އޭނަގެ ކެރިއަރުގެ ކުރީކޮޅު އުޅުނު ގޮތް ކަމަށެވެ. އަދި އެ ކަންކަން ގަބޫލުކުރާ ކަމަށާއި ޗެލެންޖުތަކާއި އުނދަގޫތައް ކޮންމެ ކުޅުންތެރިއަކަށް ވެސް ކުރިމަތިވާނެ ކަމަށެވެ. އަދި ވެންޑަ ބީކް އަކީ ޔުނައިޓެޑަށް މުހިއްމު ކުޅުންތެރިއެއް ކަމަށާއި މުސްތަގްބަލުގައި އޭނާއަކީ ގިނަ މެޗުތަކެއް ލިބޭނެ ކުޅުންތެރިއެއް ކަމަށެވެ.\nއެފްއޭ ކަޕުގައި މެންޗެސްޓަރ ޔުނައިޓެޑާއި ލިވަޕޫލް ބައްދަލުކުރާ މެޗުގެ ކުރިން ވާހަކަދައްކަމުން ސޯލްޝެއާ ބުނީ މި މެޗުގައި ވެން ޑަ ބީކް ފެނުުމުގެ ފުރުސަތު ބޮޑު ކަމަށެވެ. މި މެޗު ކުޅޭނީ ރާއްޖެގަޑިން މިރޭ 22:00 ގައެވެ.


Copa America ge Thashi vany Brazil ah dheefa - Messi\nކޮޕާ އެމެރިކާގެ ތަށި ވަނީ ބްރެޒިލަށް ދީފަ– މެސީ\n0 July 7th, 2019 - 2:29 PM\nރޭގަ ކުޅުނު ކޮޕާ އެމެރިކާގެ3ވަނަ ހޮވާމެޗުގައި އާޖެންޓީނާއި ޗިލީ ވާދަ ކޮށް 2-1 އާޖެންޓީނާ ވަނީ މުބާރާތުގެ ތިންވަނަ ކަށަވަރުކޮއްފައެވެ. މެޗު ކުޅުމުގެތެރެއިން ފުރަތަމަ ހާފުގެ 37 ވަނަ މިނިޓުގައި ހިނގި ކޯޅުމެއްގެ ސަބަބުން އާޖެންޓީނާގެ ލިއޮނަލް މެސީއަށާއި އަދި ޗިލީގެ ގެރީ މެޑެލް އަށް ވަނީ ރެފްރީ ރަތް ކާޑު ދައްކާފައެވެ.\nމެޗު ނިމި މުބާރާތުގެ ތިންވަނަ ލިބުމުން ދޭ މެޑަލް ހޯދަން މެސީ ވަނީ ހާޒިރުނުވެފައެވެ.\nމިކަމާ ބެހޭ ގޮތުން މެސީއާ ރިޕޯޓަރުން އިންޓަވިއު ކުރުމުން މެސީ ބުނެފައިވަނީ މި ފަހަރުގެ ތަށްޓަކީ މުބާރާތް ހިންގާ މީހުން ބްރެޒިލް އަށް ދޭންނިންމާފައިވާ ތަށްޓެއްކަމަށާ އަދި މެޗުގެ ރެފްރީންއާ އޮފިޝަލުން ވީއާރު ނުބަލާ ކަމަށެވެ. މެސީ ބުނީ މިރޭގެ މެޗުގައިވެސް ރަތް ކާޑު ލިބެން ޖެހުނު ސަބަބެއްވެސް ނޭގޭ ކަމަށެވެ. ލަފާ ކުރެވޭ ގޮތުގައި މި ރަތްކާޑަކީ ކުރީ މެޗުގައި ރެފްރީންނާ އޮފިޝަލުންގެ މައްސަލަ ޖެއްސުމުން އެކަމުގެ ބަދަލުގެ ގޮތުގައި ދީފައިވާ އެއްޗެކަމަށާއި މި މުބާރާތް މި ފަހަރުވަނީ ކޮރަޕްޓުވެފައި ކަމަށް މެސީ ބުނެފައިވެއެވެ.\nއަދި މެސީގެ އުންމީދަކީ ފައިނަލުގައި ޕެރޫ އަށް މިކަހަލަ ކަންތަކާ ކުރިމަތި ލާން ނުޖެހުން ކަމަށް ބުނެފައިވެއެވެ.\nމި މެޗުގައި އާޖެންޓީނާއަށް ފުރަތަމަ ލަނޑު ކާމިޔާބު ކޮއްދީފައިވަނީ 12 ވަނަ މިނިޓުގައި ސާޖިއޯ އަގުއޭރޯ އަދި ދެވަނަ ލަނޑު ކާމިޔާބު ކޮއްދީފައިވަނީ 22 ވަނަ މިނިޓުގައި ޕައުލޯ ޑިބާލާއެވެ. ޗިލީއިން ޖެހި ލަނޑު ކާމިޔާބު ކޮއްދީފައިވަނީ 59 ވަނަ މިނިޓުގައި ލިބުނު ޕެނަލްޓީ އަކުން އަރުތުރޯ ވިޑާލް އެވެ.\nމި މުބާރާތުގެ ފައިނަލް ބްރެޒިލްއާ ޕެރޫ މިރޭ ވަނީ ކުޅެން ހަމަޖެހިފައެވެ.


Committee gai Muizzu ai Aslam ge Hiyaa flat agu ge hisaabuthaku ge bahuseh\nކޮމިޓީގައި މުއިއްޒާއި އަސްލަމް: ހިޔާ ފްލެޓް އަގުގެ ބަހުސެއް\nމިނިސްޓަރު މުހައްމަދު އަސްލަމް އާއި ކުރީގެ މިނިސްޓަރު މުހައްމަދު މުއިއްޒު ކޮމިޓީގައި -- ފޮޓޯ: އާއިމް ޒަމީރު | އަވަސް\nކުރީގެ ރައީސް އަބްދުﷲ ޔާމީންގެ ސަރުކާރުން ކުރިއަށް ގެންދިޔަ ހިޔާ މަޝްރޫއުގެ ދަށުން ހުޅުމާލެ ދެވަނަ ފިޔަވަހީގެ ފްލެޓްތަކުގެ އަގާއި މަޝްރޫއުގެ ހަރަދުތަކުގެ ހިސާބާ ގުޅޭ ގޮތުން ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު އާއި މިހާރުގެ ހައުސިން މިނިސްޓަރު މުހައްމަދު އަސްލަމް ހޫނު ބަހުސެއް ކުރައްވައިފި އެވެ.\nރައްޔިތުންގެ މަޖިލީހުގެ ގައުމީ ތަރައްގީ އާއި ތަރިކައިގެ ކޮމިޓީއަށް ކުރީގެ މިނިސްޓަރު މުއިއްޒު އާއި މިހާރު މިނިސްޓަރު އަސްލަމް ހާޒިރުކޮށްފައި ވަނީ ހިޔާ މަޝްރޫއުގެ މައުލޫމާތުތަކާ ގުޅޭ ގޮތުން ކުރީގެ ސަރުކާރުގެ ބޭފުޅުންނާއި މިހާރުގެ ސަރުކާރުގެ ބޭފުޅުން ހާމަކުރާ މައުލޫމާތުތައް ތަފާތުތައް ވެފައިވާ ކަން ފާހަގަ ވެސް ވެފައިވަނިކޮށެވެ.\nހިޔާ މަޝްރޫއާ ގުޅޭ ގޮތުން ރައީސް އޮފީހުގައި ހުރި މައުލޫމާތުތަކާ ހަވާލާ ދީ މިނިސްޓަރު އަސްލަމް ވިދާޅުވީ، ހިޔާ މަޝްރޫއަށް ހަ ކުންފުންޏަކުން ޝައުގުވެރިކަން ފާޅުކޮށްފައިވާ ކަމަށެވެ. އެކަމަކު މަސައްކަތް ހަވާލު ކުރެވުނު ޗައިނާ ސްޓޭޓް އިންޖިނިއަރިން އެންޑް ކޮންސްޓްރަކްޝަން ކޮމްޕެނީ (ސީއެސްއީސީ) އަކީ އެންމެ ބޮޑު އަގު ހުށަހެޅި ކުންފުނި ކަމަށެވެ. އެއީ 62،000 ޑޮލަރަށް ހައުސިން ޔުނިޓެކެވެ.\nއަސްލަމް ވިދާޅުވި ގޮތުގައި ޗައިނާގެ ސީއެސްއީސީއާ ހަވާލުކުރެވިގެން އަޅާފައިވާ ފްލެޓްތަކުގެ އަގު ހުރީ މާރުކޭޓު ރޭޓަށް ވުރެ ބޮޑު އަގެއްގަ އެވެ. އަދި ފްލެޓްތަކުގެ ކޮޓަރިތަކުގެ ޖާގަ ހުރީ ސޯޝަލް ހައުސިންއެއްގައި ހުންނަން ޖެހޭ އެންމެ އާންމު ދަށް މިންގަނޑަށް ވުރެ ވެސް ކުޑަ ސައިޒެއްގައި ކަމަށް މިނިސްޓަރު އަސްލަމް ވިދާޅުވި އެވެ.\nމިނިސްޓަރު އަސްލަމް އެހެން ވިދާޅުވުމުން ކޮމިޓީގެ މެންބަރުން ވަނީ އެހާ ބޮޑު އަގެއްގައި ޗައިނާގެ ސީއެސްއީސީއާ ހަވާލު ކުރެވިގެން ފްލެޓްތައް އަޅާފައިވަނީ ކީއްވެގެންތޯ އާއި މާރުކޭޓް ރޭޓަށް ވުރެ ބޮޑު އަގެއްގައި ފްލެޓްތައް ހަވާލު ކުރި ސަބަބަކާ ގުޅޭ ގޮތުން މުއިއްޒަށް ސުވާލު ކޮށްފަ އެވެ.\nކުރީގެ މިނިސްޓަރު ޑރ. މުހައްމަދު މުއިއްޒު ކޮމިޓީގައި ވާހަކަ ދައްކަވަނީ -- ފޮޓޯ: މަޖިލީސް\nމެންބަރުންގެ އެ ސުވާލުތަކަށް ޖަވާބު ދެއްވަމުން މުއިއްޒު ވިދާޅުވީ ފްލެޓްތަކުގެ މައުލޫމާތުތައް ސާފުކޮށް އޮންނާނީ އެޗްޑީސީގައި ކަމަށާއި އެ މަޝްރޫއު ކުރިއަށް ގެންގޮސްފައިވަނީ އެ ކުންފުނިން ކަމަށެވެ. އެ ގޮތުން އެޗްޑީސީން ދިން މައުލޫމާތުގެ މައްޗަށް މަހަކު 5،600 ރުފިޔާއަށް ފްލެޓްތައް ދޫކުރަން އޭރުގެ ސަރުކާރުގައި ނިންމެވި ކަމަށް މުއިއްޒު ވިދާާޅުވަމުން ގެންދެވި ވާހަކަ މިއަދު ވެސް ތަކުރާރުކުރެއްވި އެވެ.\nނަމަވެސް މިނިސްޓަރު އަސްލަމް އެ ވާހަކަ ދޮގު ކުރެއްވި އެވެ. މަޝްރޫއަށް ހިނގި ހަރަދުތައް އެޗްޑީސީން އާންމު ކުރި ކަމަށެވެ. އެ ހަރަދުތައް ހިސާބު ކުރުމުން ވަރަށް ސާފުކޮށް 20 އަހަރަށް ހަރަދުތައް ބަހާލުމުން މަހަކަށް 5،600 ރުފިޔާ ނުޖެހޭނެ ކަން ސާފުވާނެ ކަމަށެވެ. އަސްލަމް ވިދާޅުވި ގޮތުގައި މަހަކަށް ޖެހޭ އަގަކީ 6،849 ރުފިޔާ އެވެ.\n"މުޅި ޕްރޮޖެކްޓް ވެލޫ އަކީ 434 މިލިއަން ޑޮލަރު. އެއީ ހަ ބިލިއަން ރުފިޔާ. ހަ އިންސައްތަ އިންޓްރެސްޓް ރޭޓުގައި 20 އަހަރުން ދައްކާ ގޮތަށް އިނީމާ ލޯނު ދައްކާ ނިމި އެއްވެސް ރިސްކް ފެކްޓަ ނުކޮށް 6،849 ރުފިޔާ ޖެހޭނެ. މިއީ ރޮކެޓް ސައިންސެއް ނޫން، އެންމެ އާދައިގެ ހިސާބުން ކަލްކިއުލޭޓް ކުރީމަ ކޮންމެ މީހަކަށް ވެސް ޖެހޭނީ މި އަދަދު،" އަސްލަމް ވިދާޅުވި އެވެ.\nމިނިސްޓަރު މުހައްމަދު އަސްލަމް ކޮމީޓީގައި ވާހަކަ ދައްކަވަނީ -- ފޮޓޯ: އާއިމް ޒަމީރު | އަވަސް\nއަސްލަމް އެހެން ވިދާޅުވުމުން މުއިއްޒު މީގެ ކުރިން ކުރެއްވި ޓްވީޓެއްގައި ހިޔާ މަޝްރޫއުގެ ހަރަދުތަކުގެ ހިސާބުތައް ހިމެނޭ އަދަދުތައް މުއިއްޒު ކޮމިޓީގައި ފަހުން ވިދާޅުވި އެވެ. އެ ގޮތުން 434 މިލިއަން ޑޮލަރު ހަރަދުވެފައިވާއިރު، މަޝްރޫއާ ގުޅިގެން ކޮށްފައިވާ ހިންގުމާއި އިދާރީ ހަރަދުތަކާއި ފިނިޝިން ހަރަދުތަކާ އެކު ޖުމުލަ 563 މިލިއަން ޑޮލަރު އަރާ ކަމަށާއި މި ގޮތަށް 20 އަހަރަށް ބަހާލުމުން ޖެހޭނެ އަދަދަކީ 5،600 ރުފިޔާ ކަމަށެވެ.\n"434 މިލިއަން ޑޮލަރު އެއީ ޕްރޮޖެކްޓް ކޮސްޓް. 40.8 ރައުންޑްއޮފް ކޮށްލާފައި އިންޓްރެސްޓް ކޮސްޓް. މާކެޓިން ކޮސްޓް 450،000 އެއްހާ ޑޮލަރު. ޕްރޮޖެކްޓް މެނޭޖްމެންޓް ކޮސްޓް 1.7 މިލިއަން ޑޮލަރު، ލޭންޑް ކޮސްޓް 45 ބިލިއަން ޑޮލަރު. ފިނިޝިން ކޮސްޓް 41.5 މިލިއަން ޑޮލަރު. ޖުމްލަ 564 މިލިއަން ޑޮލަރު، 20 އަހަރަށް ބަހާލުމުން ޖެހޭނީ އަޅުގަނޑު މި ދަންނަވާ ގޮތަށް މަހަކަށް 5،600 ރުފިޔާ،" މުއިއްޒު ވިދާޅުވި އެވެ.\nމުއިއްޒު ދެން ވިދާޅުވީ ހިޔާ މަޝްރޫއުގެ މައުލޫމާތުތައް އޭރު އެއް ކުރުމަށް އެނާއާއެކު އެންމެ ބޮޑަށް މަސައްކަތް ކުރެއްވި އެއް ބޭފުޅަކީ މި ސަރުކާރުގެ ހައުސިން މިނިސްޓްރީގެ ޑެޕިއުޓީ މިނިސްޓަރު މުހައްމަދު އާޒިމް ކަމަށެވެ. ރައީސް އޮފީހަށް ހައުސިން މިނިސްޓްރީން އެ މައުލޫމާތުތައް ހިއްސާކޮށްދެއްވީ ވެސް އޭނާ ކަމަށް ވިދާޅުވި އެވެ.\nއޭގެ ފަހުން ކޮމިޓީގެ މެންބަރުންގެ ސުވާލުތައް މިނިސްޓްރީގެ ޑެޕިއުޓީ މިނިސްޓަރު އާޒިމަށް ވެސް އަމާޒުވި އެވެ. އެ ސުވާލުތަކުގެ ޖަވާބުގައި އާޒިމް ވިދާޅުވީ މުއިއްޒު ހިއްސާ ކުރައްވާ އަދަދު ޖެހެނީ ހަމައެކަނި ކޮންސްޓްރަކްޝަން އިންޓްރެސްޓް ހިމެނުން ކަމަށެވެ. އަދި ދެ އަހަރުގެ ގްރޭސް ޕީރިއަޑް ނިމުމުން އެ އަދަދު އިތުރުވެގެންދާ ކަމަށެވެ.\n"އެހެންވީމަ އެ ގްރޭސް ޕީރިއަޑްގެ އިންޓްރެސްޓްއާއި ރިސްކް ލީމަ [މިނިސްޓަރު މުއިއްޒު] ފާހަގަ ކުރައްވާ އެ އަދަދު އިތުރުވާނެ. މިނިސްޓަރު އަސްލަމް ވިދާޅުވާ އެ ފިގާއަކީ މިހާރު އަސްލު ފްލެޓްގެ އަގަށް ޖެހޭ ފިގާއަކީ،" އާޒިމް ވިދާޅުވި އެވެ.\nދެ މިނިސްޓަރުން އެކަކު އަނެކު ގޯސް ކުރެއްވުމުގައި\nކޮމިޓީގައި މިނިސްޓަރު އަސްލަމް ވާހަކަ ދައްކަވަމުން ވިދާޅުވީ، 527 އަކަ ފޫޓަށް ފްލެޓްތައް ހެދިއިރު އެއީ ރައްޔިތުންނަށް އެންމެ ހައްގު މިންވަރު ނޫން ކަމަށެވެ. އެއީ ސޯޝަލް ހައުސިންގައި އާންމުކޮށް އޮންނަ ޖާގައިގެ މިންގަނޑަށްވުރެ ވެސް ކުޑަ މިންގަނޑެއް ކަމަށެވެ. އަދި މުޅި މަޝްރޫއު ވެސް ހަވާލު ކުރީ އަގު ހެޔޮކޮށް ކުރެވެން އޮއްވައި ބޮޑު އަގުގައި ކަމަށް އަސްލަމް ވިދާޅުވި އެވެ.\nކޮމިޓީގެ މެންބަރަކު ވަނީ ފްލެޓްގައިވާ ޖާގައަކީ ރައްޔިތުންނަށް އެންމެ ހައްގު މިންވަރު ކަމަށް ގަބޫލު ކުރައްވަންތޯ މުއިއްޒަށް ސުވާލު އަމާޒުކޮށްފަ އެވެ. މުއިއްޒު ވިދާޅުވީ ކުރީގެ ސަރުކާރުން ރޭވި ގޮތަށް މަޝްރޫއު ކުރިއަށް ގެންދިޔަ ނަމަ ރައްޔިތުންނަށް އެންމެ ހައްގު މިންވަރު ދެވުނީސް ކަމަށެވެ. ނަމަވެސް ސަރުކާރުން މަޝްރޫއަށް ގެނައި ބަދަލުތަކުގެ ސަބަބުން މިހާރު އެންމެ ހައްގު މިންވަރަށް ނުދެވޭނެ ކަމަށް އޭނާ ވިދާޅުވި އެވެ.\n"އަޅުގަނޑުމެންގެ ސަރުކާރުން ރާވާފައިވާ ގޮތުންނަމަ ފްލެޓްގެ އަގު މިއަށްވުރެ ކުޑަކޮށް އެބަ ޖެހޭ، ފިނިޝިން މަސައްކަތް ވެސް ނިންމާ ގޮތަށް އޮތީ، ޓައިލްސްއާއި ފަންކާއާއި ދޮރާ ހުރިހާ ކަމެއް ނިންމާފައިދޭ ގޮތަށް، އެހެން ނަމަވެސް މި ސަރުކާރުން އެ ބަޔަށް އުނިތަކެއް ގެނައިމަ މިހާރު ދެން ހައްގު މިންވަރަކަށް ނޫން އެ ދެވެނީ،" މުއިއްޒު ވިދާޅުވި އެވެ.\nމުއިއްޒުގެ އެ ވާހަކަތައް މިނިސްޓަރު އަސްލަމް ދޮގު ކުރެއްވި އެވެ. އަސްލަމް ވިދާޅުވީ ފްލެޓްގެ މަސައްކަތްތައް ކުރިއަށް ގޮސްފައި ވަނީ މިދިޔަ ސަރުކާރުން ކޮންޓްރެކްޓަރާއި މަސައްކަތް ހަވާލު ކުރި ގޮތަށް ކަމަށެވެ. އޭގައި ފްލެޓްތަކުގެ ފިނިޝިން މަސައްކަތްތަކެއް ނުހިމެނޭ ކަމަށެވެ.\nކުރީގެ ސަރުކާރުން 7،000 ޔުނިޓް އެޅުމަށް ޗައިނާގެ ކުންފުންޏާ ހަވާލުކުރެވުނުއިރު، ނިމިފައި އޮތީ 6،720 ޔުނިޓް ކަމުން އެ އަދަދު އުނިވި ސަބަބަކާ ގުޅޭ ގޮތުން ވެސް ބައެއް މެންބަރުން ސުވާލު ކުރެއްވި އެވެ. އެއަަށް ޖަވާބު ދެއްވަމުން މުއިއްޒު ވިދާޅުވީ އޭނާ ފްލެޓްތަކަށް ޒިޔާރަތް ކުރުމުން ތިރީ ފަންގިފިލާގައި އެއްވެސް ފްލެޓަށް ނެތްކަން ފާހަގަކުރެވުނު ކަމަށާއި އޭގެ ސަބަބުން ފްލެޓްތަކެއް މަދުވާނެ ކަމަށެވެ.\n"އަޅުގަނޑުމެން ވެސް ފްލެޓްތަކަށް ޒިޔާރަތް ކުރުމުން ފާހަގަކުރެވުނު އެންމެ ގްރައުންޑް ފްލޯގައި އެއްވެސް ހައުސިން ޔުނިޓްއެއް ނެތް ކަން، ދެން އެ ތަނުގައި އޭރު ތިބި އެޗްޑީސީގެ މުވައްޒަފުން ކައިރިން ސާފުކުރުމުން އެނގުނީ އެއީ މި ސަރުކާރުން ގެނައި ބަދަލަކުން ގްރައުންޑް ފޯލާގައި ޔުނިޓްތައް ނެތި ހުސްކުރީ ކަމަށް،" މުއިއްޒު ވިދާޅުވި އެވެ.\nމިނިސްޓަރު މުހައްމަދު އަސްލަމް އާއި ކުރީގެ މިނިސްޓަރު މުހައްމަދު މުއިއްޒު މިއަދު ހާޒިރު ކުރި ކޮމިޓީގެ ތެރެއިން -- ފޮޓޯ: އާއިމް ޒަމީރު | އަވަސް\nމުއިއްޒު އެހެން ވިދާޅުވުމުން އެއަށް އެއްވެސް ބަދަލެއް ގެނެސްފައިވޭތޯ އަސްލަމަށް ކޮމިޓީގެ މެންބަރުން ސުވާލު ކުރެއްވި އެވެ. އަސްލަމް ވިދާޅުވީ މުއިއްޒު ހެއްދެވީ ކަނޑައެޅިގެން އިތުރުފުޅެއް ކަމަށެވެ. ފްލެޓްތައް ކުރިއަށް ގެންގޮސްފައިވަނީ ކުރީގެ ސަރުކާރުން ހަވާލު ކުރި ގޮތަށް ކަމަށެވެ.\n"ނޫން، އެއީ މި ސަރުކާރުން ނިންމި ކަމެއް ނޫން، ކުރީގެ ސަރުކާރުން ހަވާލުކުރި ގޮތަށް އެ އޮތީ ގެންގޮސްފައި،" އަސްލަމް ވިދާޅުވި އެވެ.\nފްލެޓްތައް ދޫކުރީ ބޭއިންސާފުން ކަމަށް ކުރާ ތުހުމަތު މުއިއްޒު މިއަދު ވެސް ދޮގުކުރެއްވި އެވެ. ހުރިހާ ކަމެއް ދިޔައީ އުސޫލުގެ ތެރެއިން، ގެޒެޓްކުރެވި ނޫސްވެރިންނަށް މައުލޫމާތުތައް ދެއްވަމުން ހާމަކަން ބޮޑު ގޮތަކަށް ކަމަށް މުއިއްޒު ވިދާޅުވި އެވެ.\nމިނިސްޓަރު އަސްލަމް ދެން ވިދާޅުވީ ހިޔާގެ ފްލެޓްތައް ދިން ގޮތް އަލުން އިވެލުއޭޓް ކުރަމުން އަންނަ އިރު، ދެން ނުކުންނާނީ އާ ލިސްޓެއް ކަމަށެވެ. އެ ލިސްޓާއި ކުރީގެ ލިސްޓް އެއްގޮތް ވެދާނެތޯ ވިދާޅުވާން އެނގިވަޑައިނުގަންނަވާނެ ކަމަށް ވެސް ވިދާޅުވި އެވެ.\nރައްޔިތުންގެ މަޖިލިސް ޑރ. މުހައްމަދު މުއިއްޒު އެޗްޑީސީ + ހައުސިން މިނިސްޓްރީ ހިޔާ މަޝްރޫއު މުހައްމަދު އަސްލަމް\nހިޔާގެ ކުލި ކުޑަކޮށްދޭން ގޮވާލާ އިހުތިޖާޖަށް


BREAKING: Salaamathee Baaruthakun Hingaa Operationgai5Dhivehin Hayyarukohffi - Vaguthu\nސަލާމަތީ ބާރުތަކުން ހިންގާ އޮޕަރޭޝަންގައި ފަސް ދިވެހިން ހައްޔަރުކޮަށްފި\nރ. އަތޮޅުގައި ސަލާމަތީ ބާރުތަކުން ހިންގާ އޮޕަރޭޝަންގައި ފަސް މީހަކު ހައްޔަރުކޮށްފިއެވެ.\nފުލުހުން މިއަދު ވިދާޅުވީ، މި އޮޕަރޭޝަން ހިންގަނީ ކޮވިޑް-19 ފެތުރުން ކޮންޓްރޯލް ކުރުމަށް ސިއްހީ ކުއްލި ނުރައްކަލުގެ ހާލަތު އިއުލާންކޮށް ދަތުރުފަތުރުކުރުން މަނާކޮށްފައި އޮތް އިރު، ރަސްމީ އެއްވެސް އިދާރާއަކުން ނަގަން ޖެހޭ ހުއްދަ ނެގުމަކާ ނުލައި ރ. އަތޮޅުގެ ފަޅު ރަށެއްގައި ބަޔަކު އުޅޭ ކަމުގެ މައުލޫމާތު ލިބިގެން ކަމަށެވެ.\nފުލުހުން ވިދާޅުވީ، މި އޮޕަރޭޝަންގައި މިހާތަނަށް ކޯޓު އަމުރެއްގެ ދަށުން ފަސް މީހަކު ހައްޔަރުކޮށްފައިވާ ކަމަށެެވެ. އަދި އެކަކު ފުލުހުންގެ ބެލުމުގެ ދަަށަށް ގެންގޮސްފައިވާ ކަމަށް ފުލުހުން ވިދާޅުވިއެވެ.\nނަމަވެސް މި އޮޕަރޭޝަން ކުރިއަށްގެންދަނީ ކޮން ރަށެއްގައި ކަމާއި، އަދި ބަޔަކު ހައްޔަރުކޮށްފައި ވަނީ ކޮން ރަށަކުން ކަން ފުލުހުން ހާމަކޮށްފައެއް ނުވެއެވެ.\nޖޫން 23, 2020 15:30\nކެނެރީގެ ބޮޑު ވަގު ބުއްޅަބޭ ޖައްސާ މީޑިޔާ ސްޓެންޑެއް އުތަމެ ޖަމިއްޔާ ގެ ރިޕޯޓު އޮއްބާލަން


Bulhaluge "meow" tharujamaakurevey app eh | Mihaaru\nބުޅަލުގެ "މިއައު" ތަރުޖަމާކުރެވޭ އެޕެއް\n22 ނޮވެމްބަރ 2020 - 07:482comments\nމިއީ ބުޅާ ގެންގުޅޭ މީހުންނަށް ވަރަށް އުފާވެރި ޚަބަރަކަށް ވާނެ އެވެ. ޑިވެލޮޕަރަކު މި ގެނެސްދިނީ ބުޅަލުގެ "މިއައު" ތަރުޖަމާކުރެވޭ މޮބައިލް އެޕެކެވެ. "މިއައު ޓޯކް" ގެ ނަން ދީފައިވާ އެޕް އުފެއްދީ އެމެޒޯންގެ ވޮއިސް އެސިސްޓަންޓް އެލެކްސާ ވެސް ޑިވެލޮޕްކުރުމުގައި ވެސް ހިއްސާވި އެކްވެލަން ކުންފުނީގެ ޓެކްނިކަލް ޕްރޮގްރާމް މެނޭޖަރު ޒޭވިއާ ސަންޗޭޒެވެ.\nއެޕް ސްޓޯރުންނާއި ގޫގުލް ޕްލޭ ސްޓޯރުން ހިލޭ ޑައުންލޯޑްކުރެވޭ މި އެޕަކީ އާޓިފިޝަލް އިންޓެލިޖަންސް (އޭއައި) ގެ އެހީގައި ބުޅަލުގެ އަޑު ރެކޯޑްކޮށް އެ ތަރުޖަމާކޮށްދޭ އެޕެކެވެ. އެގޮތަށް ރެކޯޑް ކުރާ އަޑުތައް ޑޭޓާބޭސްއެއްގައި ރައްކާ ވެސް ކޮށްދޭނެ އެވެ. މިހާރު 13 ވަރަކަށް އިބާރާތަށް އެޕް "މިއައު" ތަރުޖަމާކޮށް ދޭނެ އެވެ. އޭގެ ތެރޭގައި "ފީޑް މީ" އާއި "ލީވް މީ އެލޯން" އަދި "އައި އޭމް އެންގްރީ" ފަދަ ޖުމްލަތައް ހިމެނެ އެވެ.\nAkvelon's MeowTalk app has been featured on @geekwire ! Check out this article by GeekWire's Kurt Schlosser to learn more about #MeowTalk here: https://t.co/OHINr1RniB#geekwire #meowtalk #pettech #catstagram #catcare #machinelearning #CatsOfTwitter #cats pic.twitter.com/lMA1skL0mD\nބުޅަލަކީ ވަރަށް ގިނަ ބަޔަކު އޮޅުކޮށްގެން ދަރިން ގެންގުޅޭހާ ލޯބިން ގެންގުޅޭ ޖަނަވާރަކަށްތީ ބުޅަލުގެ "މިއައު" މޮބައިލް އެޕެއް މެދުވެރިކޮށް ތަރުޖަމާކުރެވުން ވެގެންދާނީ ބުޅަލުގެ އިހުސާސްތައް ފަސޭހަ ދަނެގެނެވޭނެ ކަމަކަށެވެ. މިއާ އެކު ބުޅާ ގެންގުޅެން ވެސް އިތުރު ފަސޭހަކަމެއް ލިބިގެން ދާނެ އެވެ.\nޒޭވިއާ ވިދާޅުވި ގޮތުގައި އެކި ބުޅަލުގެ އަޑު ތަފާތުވާނެތީ އެ އެޕް ފަރުމާކޮށްފައި ވަނީ ކޮންމެ ބުޅަލެއް ލައްވާ "މިއައު" ގެ މާނަ ވެސް ފަސޭހައިން އެނގޭ ގޮތަށެވެ. އެގޮތުން ލައްވާ އަޑުގެ ޓޯނާއި ސްޕީޑް ހުންނަ ގޮތް ދަނެގަނެ، އެ ވަގުތަކު ބުޅާ ލައްވާ "މިއައު" ގެ މާނަ އަކީ ކޮބައިތޯ ބުނެދޭނެ އެވެ.\n"އެންމެ ބޮޑު އަމާޒަކީ ސްމާޓް-ކޮލާއެއް އުފެއްދުން. އޭރުން އަދި މާ ފަސޭހަ ވާނެ ބުޅަލުގެ ބަހުރުވަ ތަރުޖަމާކުރަން،" ޒޭވިއާ ވިދާޅުވި އެވެ. "އެ ޑިވައިސް އަކީ ބުޅަލުގެ ކަރުގައި އަޅާލެވޭނެ އެއްޗެއް. އަދި އެ އިންނާނީ ބުޅާ ގެންގުޅޭ މީހާގެ ސްމާޓް ޑިވައިސްއަކާ ގުޅިފައި. އޭރުން ވަގުތުން ވަގުތަށް ތަރުޖަމާ ލިބުން ފަސޭހަ ވާނެ."\nއޭނާ ވިދާޅުވި ގޮތުގައި "މިއައު ޓޯކް" އިތުރަށް ތަރައްގީކުރުން އަދި ކުރިއަށް އޮތީ އެވެ. އެހެންވެ މި ވަގުތު އެޕުން އެކި ކަހަލަ މައްސަލަތައް ފާހަގަކުރެވުމަކީ ވެސް އެކަށީގެންވާ ކަމެއް ކަމަށް ބުންޏެވެ. ނަމަވެސް އެޕް ގިނައިން ބޭނުން ކުރި ވަރަކަށް އޭގެ ފަސޭހަކަން ފާހަގަވާނެ އެވެ.\n"މިއައު ޓޯކް" އަށް ޕްލޭ ސްޓޯރުގައި ދީފައިވާ ރިވިއުތަކަށް ބަލާ އިރު، ގިނަ ބަޔަކު 4.3 ގެ ރޭޓިންއެއް ދީފައިވެ އެވެ.\nއިތުރު ލިޔުންތައް އެޕަލް ޕެޓް އެޕަލް އެޕް ސްޓޯރް ޖަނަވާރު\nކުރެވުނު ކަމަކުން ބުޅާ ރީނދޫވެއްޖެ


SunOnline: Alaska ah ai binhelumugai halaakuvi magu4dhuvas therey hadhaifi\nއަލަސްކާއަށް އައި ބިންހެލުމުގައި ހަލާކުވި މަގު ހަތަރު ދުވަސް ތެރޭ ހަދައިފި\nރުގިއްޔާ މުހައްމަދު މޫސާ 06 Dec 2018, 13:31\nއަލަސްކާއަށް އައި ބިންހެލުމުގައި ހަލާކުވި މަގެއް ވަނީ ހަތަރު ދުވަސް ތެރޭ ހަދާ ނިންމާފަ -- ފޮޓޯ: ސީއެންއެން\nއެންކަރޭޖް (ޑިސެމްބަރު 6): އެމެރިކާގެ އަލަސްކާއަށް މިދިޔަ ހުކުރު ދުވަހު އައި ބާރުގަދަ ބިންހެލުމުގެ ސަބަބުން އެއްކޮށް ހަލާކުވި މަގެއް ހަތަރު ދުވަސް ތެރޭ ހަދައި ނިންމުމުން، އެސްޓޭޓުގެ ޓްރާންސްޕޮޓޭޝަން ޑިޕާޓްމެންޓަށް ގިނަ ބަޔަކު ތައުރީފުކޮށްފި އެވެ.\nއަލަސްކާއަށް 7.0 މެގްނިޓިއުޑުގެ ބާރުމިނުގައި އައި އެބިންހެލުމުގެ ސަބަބުން އެންކަރޭޖުގެ މަގެއް ބޭނުން ނުކުރެވޭ ވަރަށް ހަލާކުވެ، މަގުގެ މެދުގައި ލޯވަޅުތައް ހެދިފައިވާ މަންޒަރު ފެންނަ ފޮޓޯތަކަށް ގިނަ ބަޔެއްގެ ސަމާލުކަން ލިބުނެވެ.\nނަމަވެސް ބިންހެލުން އައިތާ ހަތަރު ދުވަސް ފަހުން އަލަސްކާ ޓުއާ އެންޑް ޓްރެވެލްއިން ފޭސްބުކުގައި ހިއްސާ ކުރި ފޮޓޯއަކުން ވަނީ ބިންހެލުން އައި ދުވަހާއި އަންގާރަ ދުވަހާ ދޭތެރޭ މަގަށް ގެނެސްފައިވާ ބަދަލު ދައްކާލައިފަ އެވެ.\nއެފޮޓޯއިން މަގުގައި ކުރިން ލާފައި ހުރި ރެނދުތަކާއި، ހެދިފައިވާ ލޯވަޅުތަކެއް ނުފެނެ އެވެ. އޭގެ ބަދަލުގައި ފެންނަނީ މަގު އަލުން ހަދައި، ނިޝާންތައް ވެސް ކުރަހާފައިވާ މަންޒަރެވެ.\nއެޕޯސްޓަށް އެމެރިކާގެ ގިނަ އަދަދެއްގެ މީހުންގެ ސަމާލުކަން ލިބި، ބައެއް މީހުން ވަނީ އެމީހުންގެ ސިޓީތަކުގައި ހުންނަ އަޑިގުޑަންތައް ގިނަ ދުވަސްތަކެއްވާ އިރުވެސް ރަނގަޅު ނުކުރެވެނީ ކީއްވެގެންތޯ ސުވާލުކޮށްފަ އެވެ.\nއަލަސްކާގެ ޑިޕާޓްމެންޓު އޮފް ޓްރާންސްޕޮޓޭޝަން އެންޑް ޕަބްލިކް ފެސިލިޓީސް އިން ވަނީ މިއީ ފިނި މޫސުން ކަމަށްވާތީ މަގު ހަދަން ދަތިތަކާ ކުރިމަތިލާން ޖެހޭ ކަމަށް ބުނެފަ އެވެ. ނަމަވެސް އެއީ ނުކުރެވޭނެ ކަމެއް ނޫން ކަމަށް ބުނެފަ އެވެ.\nއަލަސްކާއަށް އައި ބިންހެލުމާ ގުޅިގެން ލިބުނު ގެއްލުން ފޫބެއްދުމަށް ޓަކައި އެގައުމުގެ ސަރުކާރުން ވަނީ އެސްޓޭޓަށް ފަސް މިލިއަން ޑޮލަރުގެ އެމާޖެންސީ ފަންޑުތައް ދީފަ އެވެ.\nޖޯޖް ފްލޮއިޑްގެ ދަރިފުޅަށް އެހީވާން ފަންޑެއް ހުޅުވައިފި\nމަރުގެ ދައުވާ ލިބޭ ދެ ފުލުހުންނަކީ ވަރަށް އާ ދެ މީހުން\nބައިނަލްއަގުވާމީ އެއާލައިންތަކަށް ޗައިނާއިން ފުރުސަތެއް


ތެޔޮ އުފައްދާ މިންވަރު މަދުކުރަން އެއްބަސްވުމާއެކު ތެލުގެ އަގު އުފުލެން ފަށައިފި — Ihavandhoo.com\nތެޔޮ އުފައްދާ މިންވަރު މަދުކުރަން އެއްބަސްވުމާއެކު ތެލުގެ އަގު އުފުލެން ފަށައިފި\n1 ޑިސެމްބަރު 20160ޢަބުދުﷲ ޙަމީދު\nތެޔޮ އުފައްދާ މިންވަރު މަދުކުރަން އެތައް ދުވަހެއް ވަންދެން ކުރެވެމުންދިޔަ މަޝްވަރާތަކުގައި އެންމެ ފަހުން އޯޕެކްގެ ގައުމުތަކަށް އެއްބަސްވުމަކަށް އާދެވި ތެޔޮ އުފައްދާ މިންވަރު މަދުކުރަން އެއްބަސްވުމާއި އެކު ތެލުގެ އަގު ދުނިޔޭގެ ބާޒާރުގައި އުފުލެން ފަށައިފިއެވެ.\nބުދަދުވަހު ވިއެނާގައި އޮތް އޯޕެކް ގައުމުތަކުގެ ބައްދަލުވުމުގައި ވަނީ އަންނަ އަހަރުން ފެށިގެން ތެޔޮ އުފައްދާ މިންވަރު 4.5 އިންސައްތަ މަދުކުރަން އެއްބަސްވެފައެވެ. އެއީ ދުވާލަކަށް 1.2 މިލިއަން ފީފާގެ ތެލެވެ. މިއީ ފާއިތުވި އަށް އަހަރުތެރޭގައި ތެޔޮ އުފައްދާ މިންވަރު މަދުކުރަން އޯޕެކްގެ ގައުމުތަކުން އެއްބަސްވި ފުރަތަމަ ފަހަރެވެ.\nގަތަރުގެ ތިމާވައްޓާއި ބެހޭ ވަޒީރު ހާލިދު އަލްފާލިހު ވިދާޅުވީ އަންނަ އަހަރުން ފެށިގެން ތެޔޮ އުފައްދާ މިންވަރު 4.5 އިންސައްތަ މަދުކުރަން އޯޕެކްގެ ގައުމުތަކުން އެއްބަސްވެފައިވާ ކަމަށެވެ. އަދި މެމްބަރު ނޫން ގައުމުތަކުންވެސް ދުވާލަކު6ލައްކަ ފީފާގެ ތެޔޮ މަދުކުރަން އެއްބަސްވެފައިވާއިރު، ކުރިން ތެޔޮ އުފައްދާ މިންވަރު މަދުކުރުމަށް ދެކޮޅުހަދަމުންދިޔަ ރަޝިޔާއިން ވެސް ވަނީ ދުވާލަކު3ލައްކަ ފީފާ މަދުކުރަން އެއްބަސްވެފައެވެ.\nދުނިޔޭގެ ބާޒާރުގައި ފާއިތުވި ދުވަސްތަކުގައި ތެލުގެ އަގު ދަށަށް ދަމުން ގޮސްފައި ވަނީ ތެޔޮ ބޭނުންވާ ވަރަށް ވުރެ ތެޔޮ އުފައްދާ މިންވަރު އިތުރުވުމާއި ގުޅިގެންނެވެ. ތެލުގެ އަގު ދަށްވާން ފެށުމުން ތެޔޮ އުފައްދާ ގައުމުތަކަށް ވަނީ އިޤުތިޟާދީ މައްސަލަތަކާއި ވެސް ކުރިމަތިލާން ޖެހިފައެވެ. ނަމަވެސް އޯޕެކް ގައުމުތަކުގެ މެދުގައި އޮތް ޚިޔާލުތަފާތުވުން ތަކުގެ ސަބަބުން ތެޔޮ އުފައްދާ މިންވަރު މަދުކުރަން މީގެ ކުރިން އޮތީ އެއްބަސްވުމަކަށް ނާދެވިފައެވެ.\nތެޔޮ އުފައްދާ މިންވަރު މަދުކުރަން އޯޕެކްގެ ގައުމުތަކުން އެއްބަސްވުމާއި އެކު ތެލުގެ އަގު ވަނީ އުފުލެން ފަށާފައެވެ. މިއަދު 47 އެމެރިކާ ޑޮލަރަށް ހުރި ސާފުނުކުރާ ތެޔޮ ފީފާއެއްގެ އަގު އޯޕެކްގެ ނިންމުމާއި އެކު ވަނީ 48 އެމެރިކާ ޑޮލަރަށް އަރާފައެވެ.\nތަޖުރިބާކާރުން ވިދާޅުވާ ގޮތުގައި މިއަދަދު އަދި ކުރިއަށް އޮތްތަނުގައި އިތުރަށް މައްޗަށް ދާނެއެވެ. ތަޖުރިބާކާރުން ލަފާކުރައްވަނީ އޯޕެކްގެ ނިންމުމުގެ ސަބަބުން ސާފުނުކުރާ ތެޔޮ ފީފާއެއްގެ އަގު 56 އާއި 60 އެމެރިކާ ޑޮލަރާ ދެމެދުގެ އަދަދަކަށް އުފުލޭނެ ކަމަށެވެ. ބެލެވޭ ގޮތުގައި އޯޕެކްގެ މިނިންމުން ތަންފީޒު ކުރަން ފަށާނީ އަންނަ ޑިސެމްބަރު މަހުން ފެށިގެންނެވެ.


Anna aharu September 17 gai boahimanan fashanee - One Online\n01 ޖުލައި 2021، މާލެ: އަތޮޅުތެރެއަށް ފުރުމަށް މާލޭ އެއް ނަންބަރު ފާލަން ކައިރީގައި އެތައް ބަޔަކު ޖަމާވެފައި: ކޮވިޑް-19 އަށް ފޮޒިޓިވްވެ ރަނގަޅުވެފައިވާ، 60 ދުވަސް ހަމަނުވާ މީހުން ދަތުރުކުރާ އިރު ކަރަންޓީންވާން ނުޖެހޭ ގޮތަށް އުސޫލު ބަދަލު ކުރުމުން އެތައް ބަޔަކު ދަނީ ރަށްރަށަށް ފުރަމުން -- ވަން ފޮޓޯ: އަހުމަދު އައިހަމް\nއަންނަ އަހަރުގެ ސެޕްޓެމްބަރު 17ގައި ބޯހިމަނަން ފަށަނީ\nރާއްޖޭގެ އާބާދީއާއި ދިރިއުޅޭ ތަންތަނާއި އިގުތިސޯދީ މަސައްކަތާ ގުޅޭ ގޮތުން ތަފާސްހިސާބު އެއްކުރާ ބޯހިމެނުން، އަންނަ އަހަރުގެ ސެޕްޓެމްބަރު 17ގައި ފަށާނެ ކަމަށް މޯލްޑިވްސް ބިޔުރޯ އޮފް ސްޓެޓިސްޓިކްސް އިން ބުނެފިއެވެ.\nސްޓެސްޓިކްސް އިން މިއަދު ބޭއްވި ނޫސްވެރިންގެ ބައްދަލުވުމެއްގައި އެ ބިޔުރޯގެ ޕޮޕިއުލޭޝަން އެންޑް ސޯޝަލް ސްޓެޓިސްޓިކްސްގެ ހެޑް ފާތިމަތު ރިޔާޒާ ވިދާޅުވީ، ބޯހިމެނުމަށް ވާންޖެހޭ އިދާރީ ތައްޔާރީތައް މިހާރުވެސް ވަރަށް ހަލުވިކަމާއެކު ކުރިއަށްދާ ކަމަށެވެ. އެގޮތުން އެންމެ ބޮޑު މަސައްކަތަކަށް އޮންނާނީ ސުވާލުތައް އެކުލަވާލުން ކަމަށާއި އެ ސުވާލުތައް އެކުލަވާލާނީ އާއްމުންނާ ބައްދަލުކޮށް މަޝްވަރާ ކުރުމަށް ފަހުގައި ކަމަށް އޭނާ ވިދާޅުވިއެވެ.\nރިޔާޒާ ވިދާޅުވީ، އަންނަ އަހަރުގެ ބޯހިމެނުން ކުރިއަށް ގެންދާނީ އެ މީހަކު ހުރިތަނަކަށް ގޮސް މައުލޫމާތު ނަގައިގެން ކަމަށާއި އެ ހުރިހާ މައުލޫމާތެއްވެސް ނަގާނީ އެއްފަހަރާ ސުވާލު ކަރުދާހަކުން ކަމަށެވެ. އަދި އެކަމުގެ އިންތިޒާމުތައް ހުރީ ރަނގަޅަށްތޯ ބެލުމަށް އަންނަ މާޗު މަހު، ބޯހިމެނުމުގެ ޕައިލެޓް ޕްރޮގްރާމެއް ކުރިއަށް ގެންދާނެ ކަމަށާއި އެ މަސައްކަތަށް މީހުން ހޯދަން އަންނަ މަހު އިއުލާނު ކުރާނެ ކަމަށް ވިދާޅުވިއެވެ.\nސްޓެޓިސްޓިކްސް އިން ބުނީ، އެ މަސައްކަތަށް 4،000 އަށްވުރެ ގިނަ މީހުން ބޭނުން ވާނެ ކަމަށާއި އަދި މާލެއަށް އެކަނިވެސް 2،000 އަށްވުރެ ގިނަ މީހުން ބޭނުންވާ ކަމަށެވެ. އަދި ބޯހިމެނުން ނިންމުމަށްފަހު، އާބާދީއާއި ގޭބިސީ އަދި އިގުތިސޯދީ މަސައްކަތުގެ އިތުރުން ދިވެހިންނާއި ބިދޭސީންގެ އާބާދީ އިއުލާނު ކުރާނީ އަންނަ އަހަރުގެ އޮކްޓޯބަރު މަހުގައި ކަމަށް ބުންޏެވެ.\nއެހެން އަހަރުތަކާ ހިލާފަށް މިއަހަރު މައުލޫމާތު ނެގުމުގައި ބޭނުންކުރާނީ ޓެބްލެޓެކެވެ. އަދި ރާއްޖޭގެ އާބާދީއާއި މީހުން ދިރިއުޅޭ ތަންތަނުގެ އިތުރުން މި އަހަރު އަލަށް އިގުތިސޯދީ މަސައްކަތްކުރާ ތަންތަނުގެ މައުލޫމާތު އެއްކުރަން ހަމަޖެހިފައިވާ އިރު މާލެ އާއި ރަށްރަށުގައި، އެކިއެކި މަސައްކަތް ކުރާ ތަންތަނާއި ކުރާ މަސައްކަތާއި ވަޒީފާ އަދާކުރާ މީހުންގެ އަދަދު ފަދަ މައުލޫމާތުވެސް އެއްކުރާނެއެވެ.\nބޯހިމެނުމަކީ ރާއްޖޭގެ އާބާދީއާއި ގުޅުން ހުރި ކަންކަމާގުޅޭ ތަފާސްހިސާބު ދެނެގަތުމަށް ކޮންމެ 10 އަހަރަކުން ކުރާ ގައުމީ އެންމެ ބޮޑު މަސައްކަތެވެ. ރާއްޖޭގައި ބޯހިމެނުމުގެ މަސައްކަތް މިކުރަނީ އަށް އަހަރަށް ފަހުގައެވެ. އެގޮތުން އެންމެ ފަހުން ބޯހިމަނާފައި ވަނީ 2014 ގައެވެ. ރާއްޖޭގައި އެންމެ ފުރަތަމަ ބޯހިމެނީ، 1985 ގައެވެ.\nގުޅޭ ޓެގު ނޭޝަނަލް ބިޔުރޯ އޮފް ސްޓެޓިސްޓިކްސް


vnews - Ladheh nugane eve. Foossehves nuve eve.\nލަދެއް ނުގަނެއެވެ. ފޫއްސެއްވެސް ނުވެއެވެ.\nދިވެހިބަހުގެ އަހުލުވެރީންނަށް ވީތީ ލަދުން އިސްފުލާން ނުކެރޭ ކަމުގައި ބަޔަކު ބުނާތީ އަންތަރީސް ވެއްޖެއެވެ. ދިވެހިބަސް ދޫކޮށް އެހެން ބަހެއްގެ އަހުލުވެރީންނަށް ވާންވެއްޖެއޭ މި ބުނާބުނުމާއި ވުމަށް މިކުރާ ކެމްޕޭނަކާއިހެދި ކޮސް ވެއްޖެއެވެ. ހަމަގައިމުވެސް އަހަރެމެން އަހަރެމެންގެ ބަސްދެކެ ލޯބިވެއެވެ. މިބަހުން މޮށެއުޅޭން ޖެހިލުމެއް ނުވެއެވެ. ބަހަށް ޚިދުމަތްކުރާން ފޫއްސެއްވެސް ނުވެއެވެ.\nދިވެހިބަހަކީ ހިތަށް އަންނަ ޝުއޫރުތައް ފާޅުކުރުމަށް ދަތި ބަހެކޭ ބުނުމަކީ ހަގީގަތެއް ނޫނެވެ. ސިފަކުރުމާއި ޚިޔާލު ބިނާކޮށް އޮއްސާލުމަށް ދިވެހި ބަހަކީ އުފެއްދުންތެރި މޮޅު ބަހެކެވެ. މިވާހަކަޔާއިގެން ކުރިއަށް ދިޔުމުގެ ކުރީން މަޝްހޫރު ލިޔުންތެރިޔާ އިބްރާހީމް ހުސައިން މަނިކުގެ އިބާރާތްކޮޅެއް ނަކަލު ކޮށްލާނަމެވެ.\nބޮޑުމަގު ހެދި ހިސާބު ނިމޭކޮޅުގައި ސައިކަލު އެއްކައިރީގައި ބަހައްޓާފައި ކުރިޔަށް އޮތް ހަނަފަސްތަނުން ހިނގައިލައިފައި ގޮސް އަރީފު ތުނޑިޔަށް ފޭބިއެވެ. ހޭޅިފަށުގެ ވިނަގަޑުމަތީގައި ދެފައި ދަމާލައިގެން ނޫންނަމަ ފިނދު ޖައްސާލައިގެން ކަކޫ ކޮޅަށްޖަހައިގެން ބައެއް މުސްކުޅި ފުރައިގެ ފިރިހެނުން އޮއްސޭ މަންޒަރަށް ހުސްވެފައި ތިއްބެވެ. ވިނަގަނޑާއި ވެޔޮތަކުން ވީއްލި އަތިރިޔަށް ދެމިފައި އޮތް ހިކި ދޮންވެލިގަނޑުމަތީ މައިން ބަފައިންނާއެކު ކުޑަކުދީން ހޮވައި ކުޅެ ހަދައެވެ. ތުނޑީކޮޅުގައި އަނެއް ބައި ކުދީން އަރާ ފައިބާ ރާޅުތަކަށް ދުވަމުން ފައި ތެމުނަނުދީވޭތޯ ބެލުމުގެ ކުޅިވަރެއްގައި މަޖާވެގެން އުޅެއެވެ. ބައެއް ޒުވާން ޖޯޑުތައް ގުންޑޮޅީގެ އެއްގަމުގައި ހުރި ގާޑިޔަލަކުން ފިނި ބުއިމާއި ލުއިކެއުމާއި ހެދިބިލެތް ގަނެގެން ކައިބޮއި ދުފައި ހަދައެވެ.\nދުރުން މާކަނޑުމަތީން ލަފަން އަންނަ ބައެއް މަސްވެރީން ފެނެއެވެ. ތިރިވެފައިހުރި އިރުގެ ދޯދިތައް ތޮޅިތޮޅި އޮތް ތެވެލީގެ ރަންދޫލައެއް ފެންމަތީ ފަތުރާލައިފައި އޮތެވެ. ރަށު ހިންހުރަފަށުގައި ކުޅެން އުޅުނު ކޯމަސް ބޭރަށް ބޯޖަހައި ހޭކަނޑާލާފައި އަސްތަވާ އިރަށް ދަތުރު ފެށިއެވެ. އެމަންޒަރު ބަލަން ހުރި ކުޑަކުއްޖަކު ބައްޕަޔަށް މަންޒަރު ދައްކާފައި އަހައިލިއެވެ. އެކޯމަސް އެހައި ފޯރިއެއްގައި އެއަތަށް ބޭރަށް ބަހައްޓާފައި އެހެރީ ކީއްވެގެން ހެއްޔެވެ؟\nބައްޕަ ބުންޏެވެ. ކޯމަހަކީ ދަޅަމަތީ ރަންބޯޅައެއްހެން ހީވާ އިރާއިހެދި މޮޔަވެ ހޭބަލިވާ އެއްޗެކެވެ. ބޯޖެހިތާ ނިގޫފަތް ޖަހައި އެ ދުވަނީ ފެންނަ ފެނުމަށް ދުރު ނޫން އިރު އަތުވެދާނެ ކަމަށެވެ. ދުވެދުވެ ބަލިވާއިރުވެސް ފުކެއްހައި މިންވަރުވެސް ކައިރިނުވާ ކަމެއް އެސޮރަކަށް ނުވިސްނޭނެއެވެ. ބޭޗާރާ ހޭ ބުއްދިވަނީ އިރު އޮއްސި ލޯމަތިން ގެއްލުނީމައެވެ. ދެން ވެފައި ހުރި ވަރުބައްޔާއި ގަންނާކުރެއްވި ލަދުން ފެނު އަޑިޔަށް ގެނބެނީއެވެ. މިއީ އިއްޔެއަކު އަދަކު ފެންނަ މަންޒަރެއް ނޫނެވެ. ދުނިޔެ ފެށުނީއްސުރެ ވެސް ދަޅަމަތީ ތަކުރާރުވަމުން އަންނަ މަންޒަރެކެވެ. ނިކަން ރީއްޗެއް ނޫންހެއްޔެވެ. ދަރިފުޅު ގާތު ބައްޕަ އެފިހާރަތެރޭގައި ވެސް ތަނަކުން ރީތި އެއްޗެއް ފެންނަ އިރަށް މޮޔަވާކަށް ނުވާނެއޭ ބުނީ މިހެންވެގެންނެވެ.\nދެން މި ނަކަލުކޮށްލަނީ އައްސައްޔިދު ބޮޑުފެންވަޅުގޭ ސީދީގެ އިބާރާތްކޮޅެކެވެ.\nއަދި އެ ފަޅުމަތީގައި ތަންތަންކޮޅުން އެއޮންނަ ހިމުން ދޮންވެލީގެ މާޑުތައްމަތީގައި ދިޔަވަރު ބޮޑުވީމައި ރާޅު ހިނގާގޮތުން އެޅިފައި އެހެރަ ރީތި ކުރެހުންތަކުގެ ފުރިހަމަކަމުންވެސް މީހަކު ބަލައި ފޫހިވާހައެއް ނުވެއެވެ. ހީވަނީ ރީތިކޮށް އުޑުމަތީގައި ކޮތަރިވިލާ ފެތުރިފައި އޮންނައިރު އެޅިފައި އެހުންނަ ކުރެހުންތައް ހެންނެވެ. އަދި ތަންކޮޅެއް އުސްކޮށް ހުންނަ ބޮޑެތި މާޑުތައްމަތީ އެތިބަ ތޭރަވާތަކާ މޯޅަލަމައިތަކާ އިލޮޅިތަކާ ދުށިންތަކާ އަލަކަތައް ބާވަތްބާވަތުގެ އަޑުއަޑުން ރާގުރާގަށް ވައްތަރުވައްތަރަށް ރީތިކޮށް ގޮވަގޮވާފައި ފިޔަ ހަލުވަހަލުވާފައި ދުވެދުވެފައި ފުމެފުމެފައި ނަށަނަށާފައި އެކުޅޭ ކުޅިވަރުތައް މޮޅިން ހުރި މީހަކު ދުށަސް މުޅީން އެމީހާގެ ހިތާމަ ހަނދާން ނެތި އަޅާން ނެގި ފިޔަވަޅުވެސް ނާާޅައި ދިޔަވަރު ބޮޑުވެގެން އައިސް އެ މާޑުތައް ގިރައިލީމާ އެ ދޫނިތައް އުދުހިގެންގޮސް އެ ކުޅިވަރުތައް ހުއްޓޭންދެން އެތާނގައި ހުރެވޭހައި ވެއެވެ.\nސިފަކުރުމުގައި ދިވެހިބަހުގައި ހުރި ޗާލާކުކަމުގެ މިސާލެއް ފެނިއްޖެ ނޫންހެއްޔެވެ؟ އަންތަރީހެއް ނުވޭ ހެއްޔެވެ؟\nކިޔުންތެރީންގެ ޚަޒާނާއަށް ޖަވާހިރުކޮޅެއް އިތުރުކޮށްލުމަށްޓަކައި ދިވެހިބަހުގެ ޅެންވެރިކަމުގެ ތެރެއިންވެސް ކުޑަމިންވަރެއް ހިއްސާކޮށްލާނަމެވެ.\nމަތިވެރި ތުނި ލާލުފަދަވީ ލަތިދީ ތުނި ރަންކޮކާ\nފަތިހުގެ ހަނދުވަރުމަތިން ފެނި ދަތިކަން ފިލުވޭނޭބާ.\nވެއުދޮށަށް ކަހަނބުހެން ކެއުޅުކަމުދާ ކަތަކުހެން،\nއެއުރެންގެ ބަސް އަހައިގެން ހެއުމަށަށް ނަޔަކަސް ތިހެން،\nތެއު ފެނަށްލައި ނަގާހެން ކެއުގަހު އާރުލާ ހެނެއް.\nކަޅު އަނދިރި ރޭރެއަށް މާ، ކަޅު ހިލަތަކުގެ މަތީގައި،\nކަޅު ހިނި ހިރޭހިރުންވެސް ދެނެވޮޑިގަތުން މަތީވީ.\nދިވެހިބަހާއިމެދު ފަޚުރުވެރިވާންޖެހޭ މި ފަދަ މިސާލުތަކުގެ ޚަޒާނާ ހުހެއް ނުވާނެއެވެ.\nދެން އޮތް ވާހަކައަކީ ދިވެހިބަހަކީ ފަގީރު ބަހެއްކަމަށް ބުނާ ވާހަކައެވެ. އެއްގޮތަކަށްވެސް ދިވެހިބަހަކީ ފަގީރު ބަހެކޭ ބުނެވޭނެ ޖާގައެއް ނެތެވެ. މީހަކަށް ދިވެހިބަހުގެ ގިނަ ލަފްޒުތައް ނޭނގުމަކީ ދިވެހިބަހުގެ ބަސްކޮށާރު ފަގީރުކަމުގައި ބުނަންޖެހޭ ސަބަބެއް ނޫނެވެ.\nދިވެހިބަހުގައި ހުރި ބައެއް ލަފްޒުތައް އެއްކުރެވިގެން ލިޔެވިފައިވާ ދިވެހިބަހުގެ ރަދީފާއި ބަސްފޮތުގެ ހައެއްކަ ގޮއްރާހުގެ ތެރޭގައި ތިމާގެ ބަސްކޮށާރު ބަނދެވިފައިވުމަކީ ދިވެހިބަހުގެ ބަސްކޮށާރު ފަގީރީކަމުގައި ދައްކާން އޮތް ދަލީލެއް ނޫނެވެ. ރަދީފުގައި ހިމެނޭ 42000 ލަފްޒަކީ ދިވެހި ބަހުގައި ހިމެނޭ ހުރިހާ ލަފްޒެއް ކަމުގައި އަމިއްލައަށް ނިންމުމަކީ ބަހުގެ ފަގީރުކަމެއް ނޫނެވެ. އަދި ކިއެއްތަ؟ އެއީ ތިމާގެ އަމިއްލަ ފަގީރުކަމެވެ. އެއްކުރެވިފައިވާ ރަދީފުތަކުގައި ނުހިމެނޭ ކިތަންމެ ލަފްޒެއް ދިބެހިބަހުގައި އެބަހުއްޓެވެ. އެކަން އެނގޭނީ ބަލައި ހޯދާ ބަޔަކަށެވެ. ފެންނާނީވެސް ބެލީމައިތާއެވެ!\nއެތް، ރުކުމާ، ގޮބޮޅި، ކިހައް، މިރި، ކުރުނބާ، ހެވާ، ގަބުޅި، ކާށި، ކާށިހުނި، ކާށިކިރު، ހުހި، ބޮނބި، ބޮނބި ނަރު، ނާށި، ފަން، އިލޮށި، ރޯނު، ކުރޮޅި، ފަންވަތް، ނިރޮޅު، ރުއްގުޅި، އިހާ، އިލާ، ފުޅަފި، ކުނަހަގާލިގަޑު މި ލަފްޒުތަކާއި މެދު ވިސްނުމަށްފަހު ހިތަށް އަރަނީ ކީކޭ ބާވައެވެ؟\nރާ، ދޯރާ، މީރާ، ފަނި، ހަކުރު، ދިޔާހަކުރު، ވެލި ހަކުރު (ކަރުހަކުރު)، ހުއްކަރަ، ފުއްޕިހަކުރު، ޖަހަލާހަކުރު، ގުޑިހަކުރު.\nއަދިވެސް ބުނާނީ ދިވެހިބަސް ހަމަ ފަގީރޭ ހެއްޔެވެ؟\nނުލުރުއް، ރަތުރުއް، ކުރިރުއް، ޖާފާނުރުއް، ދަނބުރުއް، ދޮންދަނބުރުއް، މިއީ ހައްތަހާވެސް ދިވެހި ރުކުގެ ބާވަތްތަކަށް ދިވެހިބަހުގައި ހުރި ލަފްޒުތަކެވެ.\nކަނޑުގައި އުޅޭ މަސްމަހާމެހީގެ ތެރެއިން ހަމައެކަނި މިޔަރުގެ ބައެއް ވައްތަރުތަކަށް ބަލައިލަމާހެއްޔެވެ.\nނިދަންމިޔަރު، ފާނަމިޔަރު، ފެހުރިހި، ހޮނޑުމިޔަރު، ދަތްބުޅިމިޔަރު، ކައްޓަފުޅިމިޔަރު، މެންދަންމިޔަރު، ވަށްބޯމިޔަރު، އޮއިވާލިމިޔަރު (އައިނުމިޔަރު)، ތުންހިމަމިޔަރު، ފީމިޔަރު (ފީބޯމިޔަރު)، އުރަހަކަޅުމިޔަރު (ފަޅުމިޔަރު)، ދޮންމިޔަރު، ފެމުނުމިޔަރު، ހިކަނދިތުންމިޔަރު، ފަޅުފެމުނުމިޔަރު، އަނދުންމިޔަރު، ކާލިގަނޑުމިޔަރު، އޮޅުފަތިމިޔަރު، ތެޔޮމިޔަރު (މީދާމިޔަރު)، ލޯބޮޑުކަނޑިމިޔަރު، ކަނޑިމިޔަރު، ވޮށިމަސްމިޔަރު، ތުންދިގުމަޑުމިޔަރު، މަޑުމިޔަރު، ކަށިމިޔަރު.\nދިވެހިބަހުގައި ވިލާތަކުގެ އެކިވައްތަރުތަކަށް ކިޔާނަންތަކަށްވެސް ބަލައިލަމާހެއްޔެވެ؟\nހާވިލާ، ހުދުވިލާ، ނޫވިލާ، ރަތްވިލާ، ރަންވިލާ، ކޮތަރިވިލާ، ކަފަވިލާ، ވައިވިލާ، ފުސްވިލާ، ލޮންސިވިލާ، ކަޅުވިލާ، ފެންވިލާ، ޝަމްސުވިލާ އަދި ވާރޭވިލާ.\nދިވެހިބަހަކީ ފަގީރު ބަހެއް ނޫންކަމުގައި ދަލީލުކުރާ މި ފަދަ ކިތަންމެ ހެއްކެއް ދެއްކިދާނެއެވެ.\nއަނެއްވާހަކައަކީ ކުޑަކުދީން ކިޔާނޭ ފޮތްތައް ދިވެހި ބަހުން ލިޔެވިފައި ނެތޭ ބުނާ ވާހަކައެވެ. ތާކު އެއްޗެއް ހުއްޓަސް އެނގޭނީ ބެލީމާ ނޫން ހެއްޔެވެ؟ ކުޑަކުދީންގެ ފޮތްތައް ދިވެހިބަހުން ލިޔެވިފައި ހުރީ ކިހާވަރަކަށްތޯ ބަލައިލުމަށްޓަކައި ފޮތް ފިހާރައަކަށް ވަދެލީމެވެ. ދިވެހިބަހުން ލިޔެފައި ހުރި އަކުރު ދަސްކޮށްދޭ ފޮތްތަކާއި ކުލަޖައްސާ ފޮތްތަކާއި ހިސާބު ދަސްކޮށްދޭ ފޮތްތައް ވަރަށް ގިނައެވެ. ކުޑަކުދީން ކިޔާން ލިޔެފައިހުރި ފޮތްތައް ބަރިޖަހާފައި ހުރި ހަރަކާއި ގާތަށް ޖެހިލައި ނޯޓުކުރާން ފެށީމެވެ.\nކަންނެތް ދެ ކޮވެލި، ބުއްދިވެރި ފިޔޮއްތައް، ސާރިދޯޅާއި ކުޑަ ދޫނި، ސާރިދޯޅާއި ފުއްޕާހަން، ސަމާގެ ބޫޓު، ބުޅަލަށް ކުރެވޭނީ ކޮންކަމެއް؟، ބަލައިލަ! މީދަލެއް!، ބަސްނޭހި ފުއްލާ، އެތާއި ފެންގަނޑު، ފަގީރު މީހާއާއި ބާޒު، އެންމެންގެ ޚަޒާނާ، ސަންގުގެ ރާނީ، ޖާދޫގެ ލޯގަނޑު، އުދުހޭ މުސައްލަ، އަދަބުވެރި ކުއްޖާ، އަހަރެންނަކީ މުސްލިމެކެވެ، އަހަރެން ނަމާދު ކުރަމެވެ، ޖާދޫގެ ސަހަރު، އަހަރެމެން މާތް ﷲ އަށް އީމާން ވަމެވެ، ކުޅިވަރު، ތަސްނީމާއި ޖަވާހިރު،\nމިއީ އެތާނގައި ހުރި ފޮތްތަކުގެ ތެރެއިން މަދު އެތިކޮޅެއްގެ ނަންތަކެވެ. އެހެންވީމާ ދިވެހިބަހުން ކުޑަކުދީން ކިޔާނޭ ފޮތްތައްވެސް ލިޔެވިފައި ނެތީއެއް ނޫންތާއެވެ! އިނގިރޭސި ފޮތްތައް ނޫން އެއްޗެއް ގަންނަން ނުވަތަ ހޯދަން ބޭނުންނުވީމާ ދިވެހިބަހުން ލިޔެފައި ހުރި ކުޑަކުދީންގެ ފޮތްތައް ކީއްކުރަން ބޮޑެތި މީހުނަށް ހުރި ފޮތެއްވެސް ނުފެންނާނެއެވެ.\nކުރިއަރާފައިވާ ބަސްބަހާއިމެދު ވިސްނައި އޭގެ އަލީގައި ދިވެހިބަސް މިނެކިރާއިރު ގިނަ ބަސްބަހަށް ލިބިފައި ނުވާ ޚާއްސަ މުއްސަނދި ސިފައެއް ދިވެހިބަހަށް ލިބިފައިވާކަން ނޭނގެނީ ހެއްޔެވެ؟ ދުނިޔޭގެ ގިނަ ގައުމުތަކުގައި ދެވަނަ ބަހުގެ ގޮތުގައި ބޭނުންކުރެވޭ އިނގިރޭސިބަހުގައި އެމީހުންގެ ބަސް ލިޔާނޭ އަމިއްލަ އަކުރެއް ނުހުރެއެވެ. ފަރަންސޭސިބަހާއި އިޓަލީބަހާއި އިސްޕޭނުބަހާއި އަޔަލޭންޑުގެ އައިރިޝްބަހާއި ފިންލޭންޑުބަހާއި ކުރޮއޭޝިއާ ބަހާއި ޑަޗްބަހާއި ޕޯޗުގީޒްބަހުގައި އަމިއްލަ އަކުރެއް ނުހުރެއެވެ. މި ބަސްބަހުން ލިޔެކިޔައި އުޅެނީ ކިތައް މިލިއަން މީހުން ހެއްޔެވެ؟\nމި ބަސްބަހުގެ އަހުލުވެރީން އެބައިމީހުންގެ އަމިއްލަ އަކުރެއް ނެތުމުގެ ސަބަބުން އަންނަނީ ލެޓިން އަކުރު ބޭނުން ކުރަމުންނެވެ. މި މިސާލުގައި އެތައް ސަތޭކަ ބަހެއް ހިމެނެއެވެ. ނަމަވެސް ދިވެހިބަސް އެހެނެއް ނޫނެވެ. ދިވެހި އަޑުތައް ރަމްޒުކޮށްދޭ ގޮތަށް ފަރުމާކުރެވިފައިވާ ތާނަ އަކުރަކީ ދިވެހީންގެ އަމިއްލަ މުސްތަގިއްލު މިލްކެކެވެ. އެންމެ ހަތަރު ލައްކައެއްހާ މީހުންނަށް ލިބިފައިވާ ނުހަނު އަގުހުރި ތަރިކައެކެވެ. ނަންގަނެވުނު ފަދައިން ލެޓިން އަކުރުތަކަކީ ދުނިޔޭގެ އެތައް ބަހެއް ލިޔުމުގައި ބޭނުންކުރާ އަކުރުތަކެކެވެ. މިއާ ޚިލާފަށް ތާނަ އަކުރު ބޭނުން ކުރާ އިތުރު ބަހެއް ދުނިޔޭގައި ނެތެވެ. މިއީ ދިވެހިބަހުގެ އަހުލުވެރީން ދިވެހިބަހަށްޓަކައި ފަޚުރުވެރިވާން ޖެހޭ ސަބަބަކަށް ނުވޭ ހެއްޔެވެ؟ އަދިވެސް ބުނާނީ ތިމަންނާ ދިވެހި ބަހުން ވާހަކަ ދައްކަން ޖެހޭތީ ލަދު ގަނެއޭ ހެއްޔެވެ؟ ދިވެހި ބަސް ކިޔަވާން ޖެހޭތީ ބޮލަށް އުނދަގޫވެއޭ ހެއްޔެވެ؟ ދިވެހިބަސް އުވާލައި ދިންގްލިޝް ވުޖޫދު ކުރާންވީއޭ ހެއްޔެވެ؟\nހުރިހައި ކަމެއްގައި ބޭނުންކުރާނޭ ހުރިހައި ލަފްޒެއް އެއްބަހެއްގައި ހުރި އެއްވެސް ބަހެއް ދުނިޔޭގައި ވޭ ހެއްޔެވެ؟ އެއީ ނެތް ބަހެކެވެ. ދުނިޔޭގެ ބަހޭ މި ބުނާ އިނގިރޭސި ބަހުގައި އަމިއްލަ މުސްތަގިއްލު އިނގިރޭސި ލަފްޒުތަކާއި އެއްވަރަކަށް މަސްހުނި ލަފްޒުތައް ގިނައެވެ. ބަހަވީ ގޮތުން ބަލާއިރު އެއީ މައްސަލައެއްވެސް ނޫނެވެ. އެހެންވީމާ އަހަރުމެންގެ ދިވެހިބަހުގައި ފުރޮޅައިގެން ބޭރު ލަފްޒުތައް ބޭނުންކުރުމަކީ ދިވެހިބަސް ފަގީރުކަމުގައި ބުނާންޖެހޭ ސަބަބެއް ނޫނެވެ.\nމީލާދުން 1625 ވަނަ އަހަރު އިނގިރޭސިބަހެއްގެ ގޮތުގައި "އެޓޯލް" ހިމެނުނީ ދިވެހި ބަހުގެ "އަތޮޅު" ފުރޮޅައިގެންނެވެ. "ޕެރަޑައިސް" އުފައްދާފައި ވަނީ އަރަބިބަހުގެ "ފިރުދައުސް" އިންނެވެ. މި ފަދަ މިސާލުތައް ލައްކައިން އެބަހުއްޓެވެ. އެއީ އިނގިރޭސިބަހުގެ އަހުލުވެރީން އެމީހުންގެ ބަހަކީ ދެރަބަހެއްގެ ގޮތުގައި ދެކި ފާރުގައި ބޯތަޅަމުން ދުވާން ޖެހޭ ސަބަބެއް ނޫނެވެ. އެހެންވީމާ ދިވެހީންވެސް އެގޮތަށް އެކަން ކުރާކަށް ނުޖެހޭނެއެވެ.\nދިވެހިބަހަށް ޚިދުމަތްކުރާ ހަމަ އެންމެ ފަރާތެއްވެސް ނެތޭ ބުނެވިދާނެ ހެއްޔެވެ؟\nތިމާމެންގެ ފަރާތުން ބަހަށް ޚިދުމަތް ނުކުރެވޭކަމުގެ އިހުސާސް ކުރެވުމަކީ އެއްވެސް ބަޔަކު ބަހަށް ޚިދުމަތް ނުކުރުމެއް ނޫނެވެ.\nދިވެހިބަހުގެ ބެލެނިވެރި ފަރާތުންވެސް އަންނަނީ ބަސް ކުރިއަރުވައި ދެމެހެއްޓުމަށް ބުރަ މަސައްކަތެއް ކުރަމުންނެވެ. ބަހުގެ ފަންނުތައް ދެމެހެއްޓުމަށްޓަކައި ފަންނުވެރީންނާއި ގުޅިގެން ކިތަންމެ ކަމެއް ކުރަމުން ގެންދެއެވެ. ސްކޫލުތަކުގައި އަދަބީ އީދާއި ވާހަކަދެއްކުމުގެ މުބާރާތާއި ބަހާއި ގުޅޭ ކޯސްތަކާއި މަސައްކަތު ބައްދަލުވުންތައް އަންނަނީ ބާއްވަމުންނެވެ. އޮފީސްތަކުގެ އިދާރީ މަސައްކަތުގައި އުޅޭ މުވައްޒަފުން ދިވެހިބަހަށް ފަރިތަކުރުމުގެ ކިތަންމެ ކަމެއް އަންނަނީ ކުރަމުންނެވެ.\nޒަމާނާއި ގުޅޭގޮތަށް ޓެކްނޮލޮޖީއާއި އެކީގައިވެސް ބަހަށް ޚިދުމަތް ކުރުމުގައި ދެމިތިބި މީހުން މަދެއްނޫނެވެ. އިޖުތިމާއީ ވިޔުގަތަކުގައި އެންމެ ޒަމާނީ ވައްޓަފާޅިއަށް ކުރެވޭ ބަހަވީ މަސައްކަތްތައް މަދެއް ނޫނެވެ. ދިވެހިބަހުގައި ހުރި އެކިއެކި ސިފަތަކާއި ބެހޭގޮތުންނާއި ބަހަށް އަލަށް ވަންނަ ބަސްބަހާއި މެދު މަޝްވަރާ ކުރުމާއި ގަވާއިދުތަކާއި ހަމަތަކާއިމެދު ޒަމާނީ ވިސްނުމަކީ ކޮބައިތޯއާއި މިފަދަ ބަހަވީ އެތައްކަމަކާއި ގުޅޭ މަޝްވަރާތައް ހިންގޭ ފޭސްބުކް އޮޅިތައް އެބަހުއްޓެވެ. "ބަސް ޖަގަހަ"އަކީ މީގެ ތެރެއިން ފާހަގަކޮށްލެވޭ އޮޅިއެކެވެ.\nދިވެހިބަހުގައި ލިޔެވި ޗާޕުކުރެވިފައިވާ ގަވާއިދު ފޮތްތައް ސްކޭންކޮށްގެން މީހުންނާއި ހަމައަށް ފޯރުކޮށްދިނުމަށް އެ އޮޅީގައި މަސައްކަތް ކުރެއެވެ. ހެދިފައިވާ ގަވާއިދުތައް ޒަމާނާއި އެކަށީގެން ވޭތޯ މަޝްވަރާ ކުރެވެއެވެ. ދިވެހިރާއްޖޭގައި ހެދޭ ބާވަތްބާވަތުގެ ރުއްގަހާއި ކަނޑުގައި ހިމެނޭ ދިރޭތަކެއްޗާއި ދިވެހި ބޭހުގެ ގޮތުގައި ބޭނުންކުރެވޭ ފަތްޕިލާވެއްޔާއި ދިވެހިން ދެކޭ އެންމެހައި ބާވަތްތަކުގެ ތަރުކާރީއާއި މޭވާ އާއި ކާބޯތަކެއްޗާއި މި ފަދަ އެތަކެއްޗެއްގެ ދިވެހިނަމާއި އިނގިރޭސިނަމާއި ސައިންޓިފިކް ނަންތައް ހޯދައި ފޮޓޯއާއި އެކު އާންމުންނަށް ފޯރުކޮށްދީފައި ވެއެވެ. އެ މަކާނުގައި ބަހަވީ އައު މައްސަލަތަކާއި ގުޅޭގޮތުން ދިވެހި ބަހުގެ ފުންނާބު އުސް މީހުންނާއި އެނޫން މީހުންގެ މެދުގައި ޚިޔާލު ބަދަލު ކުރެވެއެވެ. ދިވެހި ކިޔަވާ ކުދީންނާއި ދިވެހިބަސް އަލަށް ދަސްކުރާން ބޭނުންވާ ބޭރު މީހުންވެސް އެ އޮޅީގެ ބޭނުން ހިފަނީ މަދެއްކޮށް ނޫނެވެ.\nމައުލޫމާތު ލިބިފައިވާގޮތުގައި އައު ލަފްޒުތައް އުފެއްދުމަށް މަސައްކަތްކުރާ ބަސް ކޮމެޓީގެ ގިނަ މެންބަރުން ބަސް ޖަގަހައިގައި ދެކެވޭ ވާހަކަތައް ބަލައި ދިރާސާ ކުރެއެވެ. ބަސް ޖަގަހައިގައި ދެކެވޭ ވާހަކަތަކާއިމެދު ބަސް ކޮމެޓީގައި މަޝްވަރާ ކުރެވެއެވެ. އެހެންވީމާ ބަހަށް ޚިދުމަތްކުރާ ބަޔަކު ނެތޭ ބުނުމަކީ ހަގީގީ ވާހަކައެއް ނޫންކަން ގައިމެވެ.\nއަނެއް ވާހަކައަކީ ދިވެހި ބަހަކީ ފުރިހަމަ ނުވާ އެއްޗެއްކަމުގައި ވާތީ ދިވެހި ބަސްދެކެ ފޫހިވާ ވާހަކައެވެ. މި ދުނިޔޭގައި ފުރިހަމައީ ކޮން އެއްޗެއް ހެއްޔެވެ؟ ފުރިހަމަ ނޫން ކޮންމެ އެއްޗެއް ދެކެ ފޫހިވާ މީހުން އަމިއްލަ ދިރިއުޅުމާ މެދު ދެކެނީ ކިހިނަކުން ބާވައެވެ؟ ތިޔަބުނާ މިންވަރަށް ފުރިހަމަވެފައި އޮތް އެއްވެސް ބަހެއް ދުނިޔޭގައި ނުވެއެވެ. އެފަދަ ބަހެއް އޮތްނަމަ އެއްވެސް ބަޔަކު އެބަސް ތަރައްގީކޮށް މުއްސަނދިކޮށް ޒަމާނަށް ފައްތަން މަސައްކަތެއް ނުކުރާނެތާއެވެ!\nދެން އޮތީ މައިންބަފައިން ކިޔަވަން ފޮނުވީމާ ކިޔަވައިދިން ދިވެހިބަސް ކަމުނުގޮސް ކިޔަވައިދިން މުދައްރިސުން ކަމުދިޔަ ކަމުގައި ބުނާ ވާހަކައެވެ. މިހާވަރަށް ދިޔައީމާ ކިޔަވަން އުޅުނު އެއްޗެއް މިއޮތީ ސާފުކޮށް އެނގޭން ނޫން ހެއްޔެވެ؟ ކިޔަވަން ދިޔައީ ކޮން އެއްޗެއްކަމާއިމެދު ގޮތް ނުކިޔައި މިހިސާބުން މިވާހަކަވެސް ނިންމައިލީއެވެ.


3 އޯގަސްޓް 2017\n(1 އޯގަސްޓް 2017 އާ ގުޅޭ)\n"އަޅުގަނޑަށް ވެސް ފާހަގަކުރެވުނު ށާށީގެ މޮޅުކަން. އާދަޔާ ޚިލާފަށް މޮޅުކަން. ތަފާތު ހުނަރުތަކެއް ހުންނަކަން" ހުދު ޓީމްގެ ކޯޗަކަށް ހުންނެވި ޓީޗަރު ބުނުއްވިއެވެ.\n"ތިހެންވާނެ ބަލިވީމާ! އަދިވެސް ބަލި ގަބޫލުނުކުރެއްވެނީ ދެއްތޯ؟" ޕްރިންސިޕަލް ސަމާސާ ކޮށްލެއްވިއެވެ.\n"އަޅުގަނޑަށް މާބޮޑަށް ފާހަގަކުރެވުނު ނަފީސް. އޭނާ ޖެހި ސައްޕު. ކިހިނެއް އެހާ ބާރަށް އެ ޢުމުރުގެ ކުއްޖަކު ސައްޕު ޖަހާނީ" ރަތް ޓީމުގެ ކޯޗްކަމާ ހަވާލުވެ ހުންނެވި ޓީޗަރު ބުނުއްވިއެވެ.\n"ތެދެއް. އެ ބުނުއްވީ! ކީއްވެ ނަފީސަށް އާދަޔާ ޚިލާފު ހުނަރުތަކެއް ލިބިފައިވާ ވާހަކަ ނުދައްކަން ވީ. އޭނާ ވެސް ކިހައި މޮޅު" ވަގުތުގެ ބޭނުން ޕްރިންސިޕަލް ހިއްޕެވުމަށް ފަހު ހެޑްމާސްޓަރާ ދިމާއަށް ނިތް އަރުވާލެއްވިއެވެ.\n"ކުއްޖަކު މޮޅުވުމުން އެކަމާ މެދު ދެބަސް ވާކަށް ނުޖެހޭ. އަދި މާ މޮޅުވުމުން އަދިވެސް އިތުރަށް މޮޅުކުރެވޭތޯ އަޅުގަނޑުމެން ބަލަންވީ" ވާހަކަތައް މާ ދިގުލާފާނެކަމަށް ބަލައި އަސްލު މައުޟޫއައިގެން މަޝްވަރާ ކުރައްވަން އިސްނެންގެވީ ޕްރިންސިޕަލެވެ.\nށާށީ އޮފީހަށް ހާޒިރު ކުރުން\nހުރިހާ ކުދިން ތިބީ ކުލާހުގައެވެ. އޭރު ކުލާހުގައި ހުންނެވީ ދިވެހި މުދައްރިސެވެ. މުދައްރިސް ގެންދެވީ ފިލާވަޅު އޮޅުން ފިލުވައިދެއްވަމުންނެވެ. އިރުކޮޅެއް ފަހުން ކުލާހަށް ދުރުވީ ހެޑްމާސްޓަރެވެ. ހެޑުމާސްޓަރު މުދައްރިސާ ވާހަކަތަކެއް ދެއްކެވުމަށް ފަހު އެނބުރި ދުރުވިތާ މާގިނައިރެއް ނުވެއެވެ. މުދައްރިސް ށާށީއަށް ގޮވާލިއެވެ. އަދި ސްޕަވައިޒަރުންގެ ރޫމަށް ދިއުމަށް އެނގެވިއެވެ.\n"އަނެއްކާ ކިހިނެއް ވީތޯ؟ އަޅުގަނޑަށް ކުށެއް ކުރެވުނީތޯ؟ ށާށީ ސުވާލު ކުރިއެވެ.\n"އެއްވެސް ކަމެއް ނުވޭ. އެއީ ސެޓްފިކެޓް ރަނގަޅު ކޮށްލަން. އޭގައި ށާށީ ލިޔެފައި އޮތުމުން އަސްލުނަން ޖަހާލުމަށް" މުދައްރިސް ބުނުއްވިއެވެ.\nށާށީ ހިނގައިގަތީ ކްލާސްރޫމުތަކާ 20 ވަރަކަށް ފޫޓް ދުރުގައި ހުރި ސްޕަވައިޒަރުންގެ ރޫމާ ދިމާއަށެވެ. ހިތުގައި އުފެދެމުން ދިޔަ ނުތަނަވަސް ކަމުގެ ތެރެއިން އޭނާގެ އަމިއްލަ ނަފުސާ ސުވާލުކުރަމުން ދިޔައެވެ. އަދި އެ ސުވާލުތަކަށް އޭނާގެ ހިތް ޖަވާބުދާރީ ވަމުންދިޔައެވެ.\n"ކޮބާ ވަދެ އިށީނދޭ" ސްޕަވައިޒަރުންގެ ރޫމުގެ ދޮރުމަތީ ށާށީ މަޑުކޮށްގެންލައިގެން ހުރިތަން ފެނުމާއެކު ހެޑުމާސްޓަރު ބުނުއްވިއެވެ.\n"މި ގެނެވުނީ ކުޑަ ކަމެއް ސާފުކޮށްލަށް ވެގެން. ފަހަރެއްގައި ވެސް ކުށްވެރިވީކީ ނޫން. މި އުޅެނީ ސެޓްފިކެޓުގައި ފިރާޝްގެ ނަމުގެ ބަދަލުގައި ށާށީގެ ނަން ޖެހިފައިވާތީ އެއީ ކިހިނެއް ވީކަމެއްތޯ ބަލައިލަންވެގެން" ހެޑްމާސްޓަރު ބުނުއްވިއެވެ.\n"ތިކަން ކިހިނެއްތޯ އަޅުގަނޑަށް އެނގޭނީ. އަޅުގަނޑާ ހަވާލު ކުރި އިރުވެސް އޭގައި އޮތީ ލިޔެފައި އޮތީ ށާށީ. އަޅުގަނޑު ވެސް އަޖައިބުވި ށާށީ ލިޔެފައި އޮތުމުން. އެކަމަކު މިހާރު ހުރިހާ ކުދިންނަށް ވެސް އެނގޭނީ އެ ނަން. އެއީ އަޅުގަނޑަށް ވެސް ވަރަށް ރީތި ނަމެއް. އަނެއްކާ ރަޖިސްޓަރ ގައިވެސް އޮންނަނީ އެ ނަން ޖަހާފައި. އެހެންވީމާ މައްސަލައެއް ނެތެއް ނޫންތޯ؟" ށާށީ ދެކޭ ގޮތް އޭނާ ބުންޏެވެ.\nށާށީގެ ވާހަކަތަކުން ހެޑްމާސްޓަރަށް މަޖްބޫރުވެލެއްވީ ރަޖިސްޓަރ ވެސް އިތުރަށް ބަލާށެވެ. ޔަގީނުން ވެސް އޭގައި އޮންނާނީ އަސްލު ނަމެވެ. އޭގައި ށާށީއެކޭ ނުލިޔާނެއެވެ. ކުދިން އެ ނަމުން މުޚާތަބު ކުރިނަމަ ވެސް އޭގައި ށާށީއެކޭ ނުލިޔާނެއެވެ. އެފަދަ އޮޅުމެއް ނާރާނެއެވެ.\n"އެހެންވީމާ ސެޓްފިކެޓް ރަނގަޅު ކޮށްލުމަށް ފަހު އަލުން ދޭނަން އިނގޭ! ހިނގާ ކުލާހަށް" ށާށީއާއެކު ހެޑްމާސްޓަރު ވެސް ކުލާހާ ދިމާއަށް މިސްރާބު ޖެއްސެވިއެވެ.\nހެޑްމާސްޓަރު ބޭނުންވެލެއްވީ ރަޖިސްޓަރ ޗެކު ކުރައްވާށެވެ. ށާށީ އެ ބުނާ ވާހަކަ ޔަގީން ކުރައްވާށެވެ. ކުލާހާ ހަމައަށް ދުރުވެ މުދައްރިސަށް ދެންނެވުމަށް ފަހު ހެޑްމާސްޓަރު ރަޖިސްޓަރ ނެންގެވިއެވެ. ތެދެކެވެ.\nއޭގައި ވެސް އޮތީ ފިރާޝްގެ ނަމުގެ ބަދަލުގައި ށާށީގެ ނަމެވެ. ހެޑްމާސްޓަރަށް ލިބިލެއްވި ހައިރާންކަން އިތުރުވިއެވެ. އިތުރަށް ހާސްވެލެއްވިއެވެ. ޕްރިންސިޕަލަށް އެކަން އެނގިވަޑައިގެންފިނަމަ މައްސަލަ އިތުރަށް ގޯސްވެދާނެތީއެވެ.\nހެޑްމާސްޓާރު ދެން ދުރުވީ އޮފީހަށެވެ. އަވަސް އަވަހަށް އޮފީހުގެ ލިޔެކިޔުންތައް ބެއްލެވިއެވެ. އެ ލިޔުންތައް ބެއްލެވި އިރު އެ ލިޔުންތަކުންގައި ވެސް ހުރީ ށާށީގެ ނަމެވެ. އެކަމަކު އެހެން ވާންވީ ކީއްވެ ހެއްޔެވެ؟ އެއީ ކޮން ކުއްޖެއް ހެއްޔެވެ؟ އޭނާގެ ނަން ބަދަލުވެފައި އެ ހުރީ ކީއްވެ ހެއްޔެވެ؟ ގައިމު ވެސް ކުރިން މި ލިޔުންތަކުގައި ށާށީ ލިޔެވޭނީ ކޮންމެ ވެސް މީހަކަށް ލިޔެވުމުންނެވެ. އަމިއްލައަކަށް ނުލިޔެވޭނެއެވެ. މިއީ އޮޅުމެކެވެ. ނަމަވެސް ބަލައި ގަނެވޭނެ އޮޅުމެއް ނޫނެވެ. އެއަށް ވުރެ ބޮޑު އޮޅުމެކެވެ. ބޮޑު ކުށެކެވެ. އެކި ޚިޔާލުތައް ވަންނަމުން ދިޔަ ހެޑްމާސްޓަރު އެންމެ ފަހުން ނިންމެވީ އެކަން ސިއްރުކުރެއްވުމަށެވެ. އަމިއްލައަށް އެކުށް ރަނގަޅު ކުރެއްވުމަށެވެ.\nހަމައެކަނި ކިޔެވުމުގެ ހަފްތާ\nޚާއްޞަ ސަމާލުކަމެއް ދީގެން ހަމައެކަނި ކިޔެވުމަށް އަމާޒު ހިފައިފައިވާ ކިޔެވުމުގެ ހަފުތާ ފެށިއްޖެއެވެ. މަގުޞަދަކީ އިމްތިހާނަށް ދަރިވަރުން ފަރިތަކުރުވުމެވެ. ކިޔެވުމައިގެން ދަރިވަރުން ހޭދަކުރާ ވަގުތު އިތުރުކޮށް ޝައުގުވެރިކަން ދެމެހެއްޓުމެވެ.\nބުރާސްފަތި ދުވަހު ދަރިވަރުން އިމްތިހާނު ކުރާގޮތަށް ވަނީ ކަނޑައަޅާފައެވެ. ހުރިހާ މާއްދާއަކުން ޓެސްޓް ނަގާގޮތަށް ވަނީ ހަމަޖެހިފައެވެ. ދެ ދުވަހުން ހުރިހާ މާއްދާއެއްގެ ޓެސްޓް ނަގައި ނިމޭނެކަން އިޢުލާނުކުރުންވީ ހުރިހާ ކުދިންނަށް ވެސް އާ ކަމަކަށެވެ. އެކަމަކު ސްކޫލުން ބޭނުންވީ ގިނަ ދުވަސްތަކެއް ފިލާވަޅު ދަސްކުރަން ދިނުމަށް ފަހު ދެ ދުވަހުން އިމްތިހާނު ކުރާށެވެ. އެހެންވެ ކިޔެވުމުގެ ހަފްތާގައި އެއްވެސް ކުޅިވަރެއް ކުޅުން އޮތީ މަނާކޮށްފައެވެ. ހުރިހާ ކުދިންނަށް ވެސް މަޖްބޫރުވީ ކިޔެވުމުގައި އުޅޭށެވެ. ފާސް ނުވެއްޖެނަމަ އިތުރު ހަރަކާތްތަކުގައި ބައިވެރި ނުވެވިދާނެތީއެވެ. އެ ކަހަލަ އިޝާރާތެއް ޕްރިންޕަލް ކުރައްވާފައި ވާތީއެވެ. މުދައްރިސުން ވެސް އެގޮތަށް ވާހަކަ ދައްކަވަމުން ގެންދަވާތީއެވެ.\nގިނަ ކުދިންނަށް އެންމެ އުނދަގުލީ އިނގިރޭސި މާއްދާއެވެ. އެ މާއްދާއިން ރަނގަޅު ނަތީޖާއެއް ހޯދުމަށް ބައެއް ކުދިން މަސައްކަތް ކުރާ އިރު އަނެއްބައި ކުދިން ބުނަމުން ދިޔައީ އެއީ ނުވާނެ ކަމެއް ކަމުގައެވެ. ޓީޗަރުން ބުނުއްވަމުން ގެންދެވީ ޓެސްޓްތައް އުނދަގޫ ނުވާނެ ކަމަށެވެ. ކުލާހުގައި ކިޔަވާދެއްވާ ތަކެތި ދަސްކުރާނަމަ ފާސްވާނެ ކަމަށެވެ.\nކިޔެވުމުގެ ފޯރި ގަދަކުރުމަށްޓަކާ ޓެސްޓްތަކުން އެންމެ ރަނގަޅު ނަތީޖާ ހޯދާ ހައުސް ހޮވާ ގޮތަށް ހަމަޖައްސާ އެކަން އިއުލާން ކުރިއެވެ. ކުދިންގެ ހަގީގީ މަސައްކަތް ފެށުނީ އެ ހިސާބުންނެވެ. އެކަން އިއުލާން ކުރުމާއެކު ގްރޫޕް ސްޓަޑީތައް ފެށުނެވެ. ނަތީޖާއަކަށްވީ ރޭ ގަނޑު ނިދާން ކަނޑައަޅާފައި އޮތް ގަޑި ލަސްކުރުމަށް ގިނަ ކުދިންތަކެއް އެދެމުން ދިއުމެވެ. އެކަން ކުރުމަށް ސްކޫލަށް މަޖުބޫރުވުމެވެ. ދަރިވަރުން ނިދާ ގަޑި ލަސްކުރުމަށް ނިންމުމެވެ.\nގަޑިން ބާރަ ޖެހި އިރު ވެސް ށާށީ އާއި ނަފީސް އަދި ހަނީން އިނީ ކިޔަވާށެވެ. އެ ގުރޫޕްގައި އެހެން ކުލާހެއްގެ އިތުރު ތިން ކުއްޖަކު ވެސް ތިއްބެވެ. ފަރިތަކުރަމުން ދިޔައީ ސޯޝަލްސްޓަޑީޒް މާއްދާއެވެ. ލިޔާ ފޮތުގައި ހުރި ފިލާވަޅުތައް ކިޔާދެމުން ގެންދިޔައީ ނަފީސެވެ. އެހެން ކުދިން ތިބީ އަޑުއަހާށެވެ.